text:
ང་ཚོས་གདོད་མའི་གསོ་དཔྱད་རིག་པའི་འཕེལ་རིམ་ཞེས་གླེང་དུས་ངེས་པར་དུ་བསྐལ་པ་ཡ་ཐོག་གི་འགྲོ་བ་མིའི་རིགས་ཅི་ལྟར་བྱུང་བ་ནས་བཟུང་བོད་རྒྱལ་དང་པོ་གཉའ་ཁྲི་བཙན་པོ་ལ་ཐུག་པའི་བར་གྱི་སྤྱི་ཚོགས་ཀྱི་གནས་བབས་དང་ཤེས་རིག་གི་འཕེལ་རིམ་བཅས་ལ་དབྱེ་ཞིབ་དང་རྒྱུས་ལོན་ཟབ་མོ་ཞིག་བྱེད་དགོས་པས། དེ་ནི་ཧ་ཅང་གི་ལས་སླ་བོ་ཞིག་མ་རེད། སྤྱིར་གསོ་དཔྱད་རིག་པའི་ཐོག་མའི་འཕེལ་རིམ་ནི་གདོད་མའི་ཆོས་ལུགས་དང་གནམ་རིག གནའ་རྫས། དངོས་ཁམས། ས་རྒྱུས་སོགས་སྣ་ཚོགས་སྤྱི་འདུས་ཅན་གྱི་རིག་གནས་དང་འབྲེལ་བའི་ཁྱབ་ཁོངས་ཧ་ཅང་རྒྱ་ཆེན་པོ་ཞིག་ཡིན་པས། རིག་གཞུང་བྱེ་བྲག་པ་ཞིག་དང་རིག་གནས་ཡན་ཀར་བ་ཞིག་ལ་ཇི་འདྲར་མཁས་ཀྱང་དེའི་དབྱེ་ཞིབ་ཀྱི་གྲུབ་འབྲས་ལ་རྔོ་ཐོགས་པར་དཀའ་འོ།།
དེ་བས་ན་ང་ལྟ་བུ་རིག་གནས་ཀྱི་ཆུ་ཚད་ཤིན་ཏུ་ཞན་པ་ཞིག་གིས་འདི་ལྟ་བུའི་ཟབ་པ་དང་རྒྱ་ཆེ་བའི་རིག་གཞུང་ཞིག་གི་ཐོག་མའི་བྱུང་རིམ་ལ་དབྱེ་ཞིབ་བྱ་རྒྱུ་ཟེར་ན་མུན་ནག་ནང་གི་མདའ་འཕེན་ལྟར་མཁྱེན་དཔྱོད་དང་ལྡན་པའི་མཁས་དབང་རྣམས་ཀྱི་མདུན་སར་འཕྱ་དམོད་དང་བཞད་གད་ཀྱི་གནས་ལས་མ་མཆིས་ནའང་། མ་འོངས་པར་རང་ཉིད་ཀྱང་བླ་ན་མེད་པའི་བོད་མི་རིགས་ཀྱི་སྙིང་ནོར་ལྟ་བུའི་རིག་གཞུང་འདིའི་རྒྱུད་འཛིན་རྣལ་མ་ཞིག་བྱེད་རྒྱུའི་སྤོབས་པ་དང་ཡིད་ཆེས་ཀྱིས་ཁེངས་ཡོད་པས། ད་ལྟ་ནས་རེ་བ་བཟང་ས་ནས་རྒྱབ་པ་ཙམ་ཡིན་ན། ནོར་འཁྲུལ་དང་འགལ་སྐྱོན་ཅི་བྱུང་ཡང་ཐོག་མ་ནས་བཟོད་གསོལ་ཞུ་བ་ཡིན།
ལོ་རྒྱུས་སྨྲ་བའི་དབང་ཕྱུག་བུ་སྟོན་རིན་ཆེན་གྲུབ་དང་། འགོས་ལོ་ཙྭ་བ། སྟག་ཚང་ལོ་ཙྭ་བ་སོགས་ཀྱིས་བོད་ཡུལ་འདི་ཡང་རྒྱ་གར་དང་འདྲ་བར་ཡུལ་དང་མི་རིགས་བསྐལ་བ་ནས་བྱུང་ཟེར་བ་ལྟར། ལོ་ངོ་དུང་ཕྱུར་མང་པོའི་ཡར་སྔོན་ཞིག་ལ་ལྷོ་བྱང་གི་རྒྱ་མཚོ་ཆེན་པོ་གཉིས་གཡོ་སྐྱོམ་འཐེབ་པའི་སྒུལ་ཤུགས་ཀྱིས་མཁར་བཏེགས་པའི་ཧི་མ་ལའི་རི་ཚོགས་འདི་རྒྱན་མཚན་གྱི་རྩེ་མོའི་ཏོག་ལྟར་གོ་ལ་ཟླུམ་པོའི་དབུ་རུ་བཞེངས་པ་ནས་བཟུང་། རྒྱ་མཚོའི་གཏིང་གི་སེམས་ཅན་མང་པོ་ཞིག་རིམ་གྱིས་ས་ཁར་ཐོན་ཏེ་རང་བྱུང་ཁམས་ཀྱི་མཛེས་སྡུག་དང་དྭངས་གཙང་གི་མཁའ་དབུགས་བཅས་ལ་ལོངས་སུ་སྤྱད་ཅིང་གོམས་འདྲེས་སུ་གྱུར། འདི་ལྟར་དུས་ཡུན་རིང་བོ་ཞིག་གི་རྗེས་ནས་སྲོག་ཆགས་མང་པོ་ཞིག་སྐམ་ས་རུ་གཏམ་སྡོད་བྱས་པ་དང་རང་རང་གི་རིགས་རྒྱུད་སྤེལ་ཏེ། ཁྱུ་ཚོགས་དང་ཕྱོགས་ཁག་གི་རྣམ་པ་བྱུང་བ་ནི་གནའ་བོའི་ལོ་རྒྱུས་ཁྲོད་ན་ཡོངས་གྲགས་ལྟར་ཡིན། དེའི་བཞིན་ཚེ་སྲོག་གི་ཆེས་ཐོག་མའི་འབྱུང་རྩ་ཡང་རྒྱ་མཚོའི་གཏིང་གི་འབུ་སྲིན་ཆུང་ཆུང་ཞིག་ཡིན་ཟེར་བ་ནི་དངོས་བྱུང་གི་ལོ་རྒྱུས་དང་ཆེས་མཐུན་པར་སྣང་སྟེ། གང་ལྟར་ངས་བརྗོད་འདོད་པ་ནི་མཐོ་སྒང་ན་བརྟན་ཅིང་བརྗིད་ཆགས་པའི་གནའ་བོའི་མི་རིགས་འདི་ཡང་ལོ་རྒྱུས་ཡིག་ཚང་ལ་ལར་གསལ་བ་ལྟར་སངས་རྒྱས་མྱ་ངན་ལས་འདས་ནས་ལོ་བརྒྱ་ཐམ་པའི་རྗེས་ལ་ཁ་བ་ཅན་གྱི་མཚོ་བྲི་ནས་རིམ་བཞིན་སྤྲ་རིགས་ལས་མིའི་འགྲོ་བ་ཐོག་མར་བྱུང་ཟེར་བ་དེ་ལྟ་བུ་ཞིག་མ་ཡིན་པར། རྒྱ་གར་དུ་མི་ཡི་རྗེ་བོ་ཐོག་མ་མང་བོ་བཀུར་བའི་རྒྱལ་བརྒྱུད་ནས་རྒྱལ་པོ་སྲས་གཙང་ལ་ཐུག་པའི་བར་དུ་རྒྱལ་རབས་ས་ཡ་ཆིག་འབུམ་ཉིས་ཁྲི་ཆིག་སྟོང་ལྔ་བརྒྱ་བཞི་བཅུ་བྱུང་བར་བརྗོད་པ་ལྟར་རང་རེའི་མཐོ་སྒང་སྲིད་པའི་ཡང་རྩེ་འདིར་ཡང་ཡར་ཀླུང་རྒྱལ་པོ་ཐོག་མ་གཉའ་ཁྲི་བཙན་པོ་མ་བྱོན་གོང་དུ་གནོད་སྦྱིན་དང་བདུད། སྲིན་པོ་དང་ལྷ་འདྲེ། མ་སངས་དང་ཀླུ། མི་མ་ཡིན་དང་བྱ་རུ་ཅན་གྱི་རྒྱལ་རབས། རྒྱལ་ཕྲན་བཅུ་གཉིས། སིལ་མ་བཞི་བཅུ་སོགས་ཀྱིས་རིམ་བཞིན་དབང་དུ་བསྒྱུར་ཏེ། ཤེས་རིག་དང་དཔལ་འབྱོར། ཆབ་སྲིད་དང་དམག་དོན་སོགས་གང་གི་ཆ་ནས་ཀྱང་ཉེ་འཁོར་གྱི་སྟོབས་ལྡན་རྒྱབ་ཁབ་དེ་དག་དང་འདྲ་བར་འཕེལ་རྒྱས་ཀྱི་ཡང་རྩེར་སྙེགས་ཡོད་པ་གོར་མ་ཆག་ལ། ཁོང་ཚོས་ཀྱང་ཆེས་སྟབས་བདེ་བའི་གདོད་མའི་སྤྱི་ཚོགས་ཀྱི་འཚོ་བ་རོལ་སྟངས་ཤིག་ལས་རང་བྱུང་ཁམས་ཀྱི་འགལ་འདུ་མང་པོ་ཞིག་ལ་འཐབ་རྩོད་དང་རྒོལ་ལན་བསློག་པའི་དུས་རིམ་ངེས་ཅན་ཞིག་གི་ནང་། བདེ་བ་དུང་ཞིང་སྡུག་བསྔལ་ལ་གཡོལ་ཐབས་བྱེད་པའི་འགྲོ་བ་མིའི་རིགས་ཀྱི་སྤྱིའི་རང་གཤིས་ལྟར། བཟང་ངན་དང་ཡག་བཙོག མཆོག་དམན་དང་ཕན་གནོད་སོགས་ཀྱི་དབྱེ་བ་འབྱེད་པའི་རྣམ་དཔྱོད་ཀྱི་རྩལ་ནུས་རྒྱས་པ་མ་ཟད། ཤ་ཁྲག་དང་ཤིང་ཏོག་ཟས་སུ་རོལ་ཞིང་ཤིང་ལོ་དང་པགས་རློན་གོས་སུ་གྱོན་པའི་འཚོ་བ་ངན་ངོན་གྱི་གནས་བབ་ལས་རིམ་གྱིས་འཕེལ་ཁ་མྱུར་བའི་འགྱུར་ལྡོག་དང་། གསར་གཏོད་གྱི་སྒུལ་ཤུགས་ལྡན་པའི་དུས་སྐབས་ཤིག་ལ་བར་བརྒལ་བྱས་པ་རེད།
《བཀའ་ཐང་སྡེ་ལྔ》 ལས། དེ་ནས་མ་སངས་སྤུན་དགུས་དབང་བྱས་ཏེ།། ཡུལ་མིང་བོད་ཁམས་གཡའ་དྲུག་བྱ་བར་བཏགས།། རྔ་རྟགས་མདའ་མདུང་མཚོན་ཆ་དེ་ནས་བྱུང་། །དེ་ནས་ཟ་རྔམས་སྐྱེས་དྲུག་དབང་་བྱས་ཏེ།། ཡུལ་མིང་སྟོང་སྡེ་བཅོ་བརྒྱད་བྱ་བར་བཏགས།། རྔ་རྟགས་རྟ་ཞོན་རྣ་ཆ་འདོག་པ་བྱུང་། །ཞེས་པར་ལྟོས་ན་བོད་བཙན་པོ་རིམ་བྱོན་གྱི་སྐབས་སུ་བྱུང་བའི་མཛངས་མི་མི་བདུན་ལ་སོགས་པས་རྡོ་བཞུས་པ་ལས་གསེར་དངུས་ཟངས་ལྕགས་དང་། ཤིང་བསྲེགས་པ་ལས་སོལ་བ་བྱུང་བ། ཆུ་ལ་ཟམ་པ་བཙུགས་པ། ཕུ་ཆུ་ཡུར་དུ་དྲངས་པ། སྤང་ཐང་ཞིང་དུ་རྨོས་ནས་རྨོན་པ་དོར་དུ་བསྡེབས་པ་སོགས་ལོ་ངོ་ཉིས་སྟོང་ཙམ་གྱི་སྔོན་ལ་གཞི་ནས་གསར་གཏོད་བྱས་པར་གྲགས་པའི་ལྟ་ཚུལ་གུ་དོག་པོའི་འཆིང་རྒྱ་དམ་པོ་དེ་ཡང་ལས་སླ་བོའི་ངང་ནས་གསེད་བཀྲོལ་བྱས་ཡོད་པ་མ་ཟད། བོད་མི་རིགས་ནི་ལོ་ངོ་ཁྲི་སྟོང་དུ་མའི་ཡར་སྔོན་ནས་འཚོ་བ་རུ་ཁག་ཏུ་གྲུབ་ཅིང་རྟོག་སད་ཀྱི་རྣམ་རིག་་བཀྲ་བའི་གསར་གཏོད་ཀྱི་སྣེ་མོར་འགྲེངས་ཡོད་པ་འདིའི་སྟེང་ནས་ཀྱང་རང་རེ་ནི་ཆེས་གནའ་པོའི་མི་རིགས་ཀྱི་བུ་རབས་ཚ་རྒྱུད་ཡིན་པ་རྟོགས་ཐུབ་བོ།།
གཞན་ཡང་འཛམ་གླིང་གི་ཡུལ་གྲུ་གཞན་ནས་རྙེད་ཐབས་དབེན་པའི་རིན་ཆེན་གཟིའི་རིགས་ནི་མཐོ་སྒང་གི་ཡུལ་གྲུ་ཁོ་ན་ནས་བྱུང་བའི་རིག་རྫས་རྩ་ཆེན་ཞིག་ཡིན་པ་མ་ཟད། དེ་ནི་ལོ་རྒྱུས་ཀྱི་རང་བཞིན་ལྡན་པའི་རིག་རྫས་རྙིང་པ་དག་གི་ཁྲོད་ན་ཆེས་འོད་སྟོང་རབ་ཏུ་འཕྲོ་བཞིན་པའི་ཤུལ་བཞག་གི་རིག་གནས་འགངས་ཆེན་ཞིག་ཀྱང་རེད། ཡིན་ནའང་འཕོ་འགྱུར་ཆེ་བའི་་ལོ་རྒྱུས་ཀྱི་དཀྱོག་མཚམས་དག་ནས། དངོས་རྫས་འདིའི་ཆེས་ཐོག་མའི་འབྱུང་སྤོས་དང་གྲུབ་ཆ་རྣམས་ང་ཚོའི་ཡབ་མེས་རྣམས་ཀྱི་ཕུལ་བྱུང་གི་ལག་རྩལ་ལས་ཐོན་པའི་རྫས་ཆོས་ཤིག་ལས་རིང་དུ་གྱེས་ཏེ་རང་བྱུང་གི་འགྱུར་རྡོ་ལྟ་བུའི་དངོས་པོ་ཞིག་གམ་ཡང་ན་གཟུགས་མེད་ཀྱི་ལྷ་འདྲེ་གང་རུང་ཞིག་གི་རྒྱན་ཆ་ས་རུ་ཟེགས་པ་ཡིན་པར་བརྗོད་པ་སོགས་གསང་བ་ལྐོག་གྱུར་གྱི་དཔྱད་གཏམ་མང་པོ་ཞིག་སྤེལ་ཡོད་ནའང་། དོན་དངོས་རིན་ཆེན་གཟིའི་རིགས་ཀྱི་རྒྱུ་སྤུས་དང་གྲུབ་ཆ་རྣམས་ལ་བརྟག་དཔྱད་དང་དབྱེ་ཞིབ་ནན་མོ་བྱས་པའི་གྲུབ་འབྲས་ཁྲོད། གཟིའི་རིགས་ནི་རང་རེ་མེས་པོ་དག་གིས་བླ་མེད་ཀྱི་རིག་སྟོབས་དང་ཕུལ་བྱུང་གི་ལག་རྩལ་གྱིས་བསྐྲུན་པའི་ཐོན་རྫས་ཁྱད་པར་བ་ཞིག་དང་། ཁོང་ཚོས་དེ་སྐེ་དང་ལུས་ལ་རྒྱན་ཏེ་སྒེག་ཆོས་ཀྱིས་སྤྲོས་པའི་མཛེས་དཔྱོད་ཀྱི་རིན་ཐང་དེ་མྱོང་རྟོགས་བྱས་ཤིང་། ལྷག་པར་དུ་རྫས་སྦྱོར་གྱི་གྲུབ་པའི་བྱེད་ནུས་ཁྱད་པར་ཅན་དེས་ལྐོར་གྱུར་རང་བཞིན་ཅན་གྱི་གནོད་འཚེ་མང་པོ་ཞིག་ལ་དབང་བསྒྱུར་བྱེད་ཐུབ་པའི་སྟོབས་ཤུགས་ལྡན་ཡོད་པ་ཡང་ཁོང་ཚོས་གནའ་སྔ་མོ་ནས་ཤེས་རྟོགས་བྱུང་ཡོད་པ་འདིས་ཀྱང་རང་རེའི་མེས་པོ་དག་ནི་བཟོ་རྩལ་དང་ཤེས་རིག་གི་དཔལ་ཡོན་དར་བའི་ཆེས་གདོད་མིའི་མི་རིགས་རླབས་ཆེན་ཞིག་པ་ཡང་གསལ་པོར་མཚོན་ཡོད་པས་སོ།།
དེའི་བཞིན་དུ་གནའ་རྫས་ཞིབ་འཇུག་གི་དཔང་རྟགས་ལ་གཞིགས་ན་ཧ་ལམ་མི་ལོ་ཁྲི་ཕྲག་གཉིས་གསུམ་གྱི་གོང་རོལ་དུ་མདོ་དབུས་མཐོ་སྒང་དུ་མིའི་རིགས་ཀྱི་ཚོ་ཁག་ཏུ་གྲུབ་ཅིང་རྡོ་ཆས་དང་རུས་ཆས་སོགས་ཞིབ་ཚགས་ལྡན་པའི་ཅ་ལག་བེད་སྤྱོད་བྱས་ཡོད་པ་མ་ཟད། གཅན་གཟན་དང་རི་དྭགས་གཡུང་དུ་ཕབ་ཏེ་སྒོ་ཕྱུག་གསོ་བའི་འབྲོག་ལས་དང་སྤང་ཐང་ཞིང་དུ་རྨོས་ནས་དོར་ཁ་རྩིས་པའི་ཞིང་ལས་ཐོན་སྐྱེད་ཀྱི་ངལ་རྩོལ་བཅས་བྱེད་འགོ་ཚུགས་ཡོད་པར་བརྗོད་པ་ནང་བཞིན།《བོད་ལྗོངས་གནའ་རྫས་རྟོག་དཔྱོད་སྤྱི་བཤད》 ལས་ཀྱང་། བོད་ལྗོངས་ཀྱི་དིང་རི་དང་བྱང་ཐང་། ཡུལ་ཤུལ་སོགས་ནས་ཐོན་པའི་རྡོ་ལེབ་དང་རྡོ་རྡེའུ་སོགས་རྡུང་བཟོ་བྱས་པའི་རྡོ་ཆས་ཉིས་བརྒྱ་དང་ལྔ་བཅུ་ལྔ་བརྒྱད་ལྷག་རྙེད་སོན་བྱུང་ཡོད་པ་རྣམས་ལ་བརྟག་དཔྱད་བྱས་པ་ལྟར་ན། རྡོ་ཆས་དེ་དག་ནི་རྡོ་ཆས་རྙིང་པ་དང་དཀྱིལ་མའི་དུས་ཀྱི་ཡིན་ལ། དེང་གི་བར་མི་ལོ་ཁྲི་ཕྲག་བཅུ་ནས་ཉི་ཤུ་ཡས་མས་འདས་ཟིན་པར་བརྗོད་པར་ལྟོས་ནའང་གངས་རིའི་མུ་འཁྱུད་ཀྱིས་མཐའ་ནས་སྐོར་བའི་མཐོ་སྒང་གི་ཡུལ་གྲུབ་འདི་རུ་མི་མེད་ལྷ་འདྲེ་དང་གཅན་གཟན་སྡུག་པ་ཅན་གྱིས་བཀང་བའི་མཐའ་འཁོལ་གྱི་གནས་ངན་ཞིག་སྟེ་ཕྱེས་སུ་རྒྱ་དཀར་ནག་སོགས་ཀྱི་རུས་རྒྱུས་གང་རུང་ཞིག་ལས་མཆེད་པ་ཡིན་ཟེར་བ་དེ་ལྟ་བུ་ཞིག་མ་ཡིན་པར་རང་རེའི་མི་རིགས་འདི་ནི་རུས་རྒྱུས་དཀར་པོ་གངས་ནས་མཆེད་ཅིང་ཟུངས་ཁྲག་དྭངས་མོ་རྫ་ནས་བཞུར་བའི་ས་སྐྱེས་རྡོ་སྐྱེས་ཀྱི་མི་རིགས་བཙན་པོ་ཞིག་སྟེ་མཐོ་སྒང་གི་གཞི་འཛིན་དང་པོ་དེ་ཡིན་པ་ཡང་འདི་དང་འདི་བུའི་མདོ་དབུས་མཐོ་སྒང་གི་ས་འོག་ནས་ཐོན་པའི་གནའ་རྫས་མང་པོ་ཞིག་གིས་གསལ་སྟོན་བྱས་ཡོད།
གཞན་ཡང་རྒྱ་ནག་གི་ལོ་རྒྱུས་ནང་དུ་ཀྲུང་གོའིོ་མི་ཡིས་ལོ་ངོ་བརྒྱད་སྟོང་གི་ཡར་སྔོན་ནས་བྲ་བོ་དང་འབྲས་སོགས་འདེབས་འགོ་བརྩམས་ཡོད་པར་བརྗོད་པ་ནང་བཞིན་རང་རེ་བོད་ལྗོངས་ཆབ་མདོའི་ས་ཁུལ་ནས་ཐོན་པའི་རིག་རྫས་རྙིང་བ་དེ་དག་གི་ཁྲོད་དུ་ཡང་འབྲུ་རིགས་སྣ་ལྔའི་ས་བོན་གསོག་གཉེས་བྱས་ཡོད་པར་ལྟོས་ན། རང་རེའི་མེས་པོ་དག་གིས་ཀྱང་གདོད་མའི་འཚོ་བ་ངན་ངོན་གྱི་དུས་ཡུན་ལས་རིམ་གྱིས་འཚོ་བའི་ཆ་རྐྱེན་ཇེ་ལེགས་དང་རིག་པའི་འཐུས་སྒོ་ཇེ་ཚང་དུ་སོང་བའི་ཁྲོད། སེམས་ཅན་རི་དྭགས་གཡུང་དུ་ཕབ་པ་དང་དེའི་འོ་མ་དཀྲོགས་པའི་སྙིང་པོ་ལས་མར་བཏོན་བྱས་པ། འབྲུ་རིགས་སྣ་ལྔ་སོན་དུ་བཏབ་ནས་དེའི་དྭངས་མ་ལས་ཆང་ཕབ་པ་སོགས་ཤེས་རིག་གི་གསར་གཏོད་ཚད་ངེས་ཅན་ཞིག་ལ་བསླེབས་ཡོད་པ་མ་ཟད། འཁྱག་རླུང་དང་གྲང་རེག་རྒོད་པའི་མཐོ་སྒང་གི་མཁའ་རླུང་རྩུབ་མོའི་ཁྲོད། ཤ་ཆང་མར་གསུམ་ནི་ལུས་ཁམས་ལ་སྟོབས་ཤུགས་དང་དཔའ་ངར་རྒྱས་པའི་བཅུད་ལྡན་གྱི་ཟས་མཆོག་ཉག་གཅིག་དེ་ཡིན་པ་ཡང་ཁོང་ཚོས་གནའ་སྔ་མོ་ནས་རྟོགས་ཡོད་པས་སོ།།
དེ་ལྟ་དེ་ལྟར་གསོ་དཔྱད་རིག་པའི་ཕ་མ་ནི་ཕྱཱ་དཔྱད་ཡིན་ཟེར་བ་ལྟར་རི་བོ་གངས་ཅན་པའི་ཡུལ་ལུང་འདིར་ཡང་བརྡོལ་བོན་དང་བདུད་བོན་ལ་སོགས་པའི་ཆོས་ལུགས་ཀྱི་བྱེད་སྒོ་མང་དུ་དར་ནས་ལྷ་ཀླུ་གཉན་གསུམ་དང་ཉི་ཟླ་གཟའ་སྐར་ལ་སོགས་པར་སྐྱབས་སུ་བཟུང་སྟེ་དམར་མཆོད་དང་རྨོངས་དད་ཀྱི་འདུ་ཤེས་ཆེས་ཆེར་དར་བའི་དུས་སྐབས་ཤིག་སྟེ། སྤྱི་ལོའི་སྔོན་གྱི་ལོ 1997 ཤིང་ཕོ་བྱི་བའི་ལོར་སྟོན་པ་གཤེན་རབ་མི་བོ་ཆེ་འཁྲུངས་ནས་གཡུང་དྲུང་བོན་གྱི་་བསྟན་པ་རིན་པོ་ཆེ་གསར་གཏོད་མཛད་པ་ནས་བཟུང་། གངས་ལྗོངས་ཤེས་རིག་རྣལ་མའི་ཉིང་བཅུད་ཀྱི་དྭངས་མ་ཁ་འབབ་བཞིའི་རླབས་འཕྲེང་ལྟར་ཕྱོགས་ནས་ཕྱོགས་སུ་འཕྱོ་ཞིང་། ལྷག་པར་དུ་སྟོན་པ་མཆོག་གིས་རང་གི་ཐུགས་སྲས་དཔྱད་བུ་ཁྲི་ཤེས་དང་སློབ་མ་གཏོ་འབུམ། གསལ་བའི་སེང་གེ་ལ་སོགས་པའི་དྲང་སྲོང་ཆེན་པོ་བརྒྱད་ལ། དཔྱད་ཀྱི་རྒྱུད་སྡེ་ཆེན་པོ་ལྔ། མདོ་སྡེ་ཆེན་པོ་དགུ། མན་ངག་ཡན་ལག་བརྒྱད་ལྡན། ཉིང་ལག་ཉིས་ཁྲི་ཆིག་སྟོང་ལ་སོགས་པའི་སྨན་དཔྱད་ཀྱི་གཞུང་ལུགས་མང་པོ་གསུངས་པ་ནས་གསོ་དཔྱད་ཀྱི་བསྟན་པ་རྒྱ་ཆེར་དར་སྤེལ་བ་བཏང་ཡོད།
དེ་བཞིན 《བོན་གྱི་བསྟན་འབྱུང་ཕྱོགས་བསྡུས་བསྐལ་བཟང་མགྲིན་བཟང》 ལས་ཀྱང་། གསུམ་པ་ཡེ་རྗེ་སྨན་བླའི་རྒྱལ་པོ། །བྱུང་བའི་གསོ་བ་རིག་པའི་འབུམ་སྡེ་ནི། །གསོ་བྱེད་ནད་འབུམ་ནག་དང་འཚོ་བྱེད་ཀྱི།། དཔྱད་འབུམ་ཁྲ་བོ་རྣམ་རྒྱལ་དཀར།། འོལ་གླིང་གནས་སུ་དཔྱད་བུ་ཁྲི་ཤེས་ལ། །འགྲོ་བའི་ནད་ཀྱི་ཟུག་རྔུ་སེལ་བ་དང་། །ལུས་སྲོག་འཚོ་བར་བྱེད་པའི་ཕྱིར་དུ་བསྟན། །ཞེས་པ་ལྟར་རང་རེའི་མེས་པོ་དག་གིས་ཆེས་གནའ་སྔ་མོ་ཞིག་ནས་གསོ་དཔྱད་རིག་པའི་གཞུང་ལུགས་ཡིག་ཐོག་ཏུ་ཕབ་ནས་དར་འཕེལ་རྒྱ་ཆེར་བཏང་ཡོད་ནའང་། ཡོངས་གྲགས་སུ་བོད་ཀྱི་གསོ་བ་རིག་པ་ནི་བོད་ཀྱི་རྒྱལ་རབས་ཉེར་བརྒྱད་པ་ལྷ་ཐོ་ཐོ་རི་གཉན་བཙན་གྱི་རིང་ལ་དབུ་བརྙེས་ཏེ་སྲོང་བཙན་སྒམ་པོའི་སྐབས་ལ་ཁྱབ་སྤེལ་དང་ཁྲི་སྲོང་ལྡེ་བཙན་གྱི་སྐབས་ལ་སྤྲུལ་བའི་སྲས་གསུམ་དང་། བླ་སྨན་ཆེན་པོ་དགུ་ལ་སོགས་པ་བྱོན་ནས་བོད་ཀྱི་གསོ་བ་རིག་པ་དར་འཕེལ་གྱི་རྩེ་མོར་སོན་པ་བྱས་པ་བོད་ཀྱི་ལོ་རྒྱུས་ཡིག་ཆ་གང་མང་ཞིག་གི་ནང་དུ་བསྐྱར་བསྡུས་བྱས་ཡོད། དོན་དངོས་བོད་ཀྱི་གསོ་བ་རིག་པ་ནི་འདི་ལྟ་བུའི་དུས་ཡུན་ཐུང་ངུ་ཞིག་གི་ནང་ལ་དར་འཕེལ་དུ་སོང་བ་ཞིག་ཡིན་ན་ཞེ་ན། གཏན་ནས་མ་ཡིན་ཏེ། དུས་རབས་གསུམ་པའི་ནང་དུ་བོད་ལ་བྱོན་པའི་བི་བྱི་དགའ་བྱེད་དང་མི་དགའ་ལྷ་མཛེས་གཉིས་ཀྱིས་རྒྱ་གར་གྱི་ཚེ་ཡི་རིག་བྱེད་བོད་དུ་ཐོག་མར་དར་སྤེལ་བཏང་བ་རེད་ཟེར་ན་ང་ཚོས་ཁས་ལེན་དུ་རུང་བ་ཞིག་ཡིན་རུང་། འདི་ཡིས་བོད་ལ་ཐོག་མར་གསོ་བ་རིག་པ་དར་བའི་བདེན་དཔང་བྱེད་ག་ལ་ཐུབ་སྟེ། གཡུ་ཐོག་ཡོན་ཏན་མགོན་པོ་རང་ཉིད་ཀྱིས་རྒྱ་གར་གྱི་སྨན་པའི་དྲི་བར་ལན་གནང་སྐབས། ཞང་ཞུང་གི་ལུགས་ལ་ནད་ཐུར་དུ་སྦྱོང་བཤལ་གྱི་རྒྱུད་དང་། གཡུང་དྲུང་བོན་གྱི་ལུགས་ལ་ནད་ཞི་བར་བྱེད་པ་དུགས་ལུམས་བྱུགས་གསུམ་གྱི་རྒྱུད། བོད་ཀྱི་ལུགས་ལ་ནད་གསོ་བར་བྱེད་པ་གཉེན་པོ་བཞི་ལྡན་གྱི་རྒྱུད་ཡོད་ཅེས་པར་ལྟོས་ནའང་ལྷ་ཐོ་ཐོ་རི་གཉན་བཙན་གྱི་རིང་ལ་གཞི་ནས་བོད་ཀྱི་གསོ་བ་རིག་པ་དབུ་ཚུགས་པ་ཞིག་མ་ཡིན་པ་གསལ་པོར་མཚོན་ཡོད།
དེ་བཞིན་སྟག་ཚང་ལོ་ཙཱ་བས། གངས་ཅན་བོད་ཀྱི་གསོ་དཔྱད་ནི། །གཉའ་ཁྲི་བཙན་པོ་མ་བྱོན་གོང་། །སྟོན་པ་གཤེན་རབ་མི་བོ་ཆེ། །ཞང་ཞུང་འོལ་མོ་ལུང་རིང་བལྟམས། །དཔྱད་སྡེ་ཉིས་ཁྲི་ཆིག་སྟོང་མཛད། །དཔྱད་བུ་ཁྲི་ཤེས་ལ་སོགས་པའི། །རྗེས་འཇུག་མཁས་པ་མང་བསྐྱངས་ནས། །བོད་ཡུལ་གསོ་དཔྱད་བསྟན་སྤེལ་ཞེས། །གཡུང་དྲུང་བོན་ལ་རླུང་ལྟར་གྲགས། །ཞེས་དང་། ཕྱོགས་སུ་མ་ལྷུང་བའི་ལོ་རྒྱུས་ཀྱི་དྲང་ཚིགས་ནས་བུད་དེ་དངོས་ཡོད་ལ་ཕྱོགས་སྟོན་བྱས་ཡོད་པ་དང་། 《ཏུང་ཧོང་ནས་ཐོན་པའི་བོད་ཀྱི་གསོ་རིག་ཡིག་ཆ་གདམས་བསྒྲིགས》 ལས་ཀྱང་། གཉིས་པ་མེ་བཙའི་བཅོས་ཐབས་ཞེས་པའི་འཇུག་བྱང་དུ་དཔྱད་ཡིག་ནི་ཕྱག་སྦའ་ན་ཡང་མྱེད་དེ། དཔྱད་ཡིག་ཕུགས་པ་དང་སྦྱར་ཏེ་བགྱིད་པ་ལགས་སོ་ཞེས་དང་། གཞན་ཡང་སྤྱི་ལོ་སྔོན་གྱི་དུས་རབས་གཉིས་པའི་ནང་དུ་བྱོན་པའི་བོད་ཀྱི་རྒྱལ་པོ་གཉའ་ཁྲི་བཙན་པོ་ཐོག་མར་ཁྲི་ཁར་ཕེབས་དུས་དོགས་པ་དྲུག་གནང་པའི་ལན་དུ། རྩིབས་ལྷ་སྐར་མ་ཡོལ་སྡེ ཡིས་བོད་འདིར་དུག་ལ་སྨན་ཡོད། སྡང་ལ་བྱམས་ཡོད། དགྲ་ལ་གཉན་ཡོད་ཅེས་དྲི་བ་རེ་རེ་བཞིན་གདེང་ཚོད་དང་ལྡན་པའི་ལན་གྱིས་བསྙད་ཡོད་པ་དང་། ལྷག་པར་དུ་སྡེ་སྲིད་སངས་རྒྱས་རྒྱ་མཚོས་མཛད་པའི 《ཁོགས་འབིགས》 ལས་ཟས་ལ་ཕན་གནོད་ཤེས་པ་ཙམ་དང་། རྨ་གསར་བ་ལ་མར་ཁུ་བཏང་ནས་རྨ་ཁ་སྡོམ་པ། སྦང་མའི་འཇིབ་བྱེད་པ་ལས་སོགས་པ་ཀློ་བ་དང་བོད་ཡུལ་དུ་མི་ཆགས་པ་ནས་བཟུང་ཡོད་ཅེས་གསལ་པ་སོགས་གང་ལ་ལྟོས་ནའང་ཡུན་རིང་སྤྱི་ཚོགས་འཚོ་བའི་ཉམས་མྱོང་རིམ་བསགས་ཀྱི་བརྒྱུད་རིམ་ནང་དུ་རང་རེའི་མེས་པོ་དག་གི་ཕུགས་འདུན་འཚོལ་བའི་སྙིང་སྟོབས་ལ་དུས་དང་འཚམས་པའི་ཤེས་རིག་གི་བླ་སྲོག་ཞུགས་ཡོད་པ་མ་ཟད། འཛམ་གླིང་རྩེ་མཐོའི་མིའི་ལུས་ཁམས་དང་མཐུན་པའི་གསོ་དཔྱད་རིག་པའི་གཞུང་ལུགས་མང་པོ་ཞིག་ཀྱང་ཆེས་གནའ་མོ་ནས་གསར་གཏོད་དང་གཏན་འབེབས་བྱས་ཡོད་པ་ནི་དུས་རབས་ཀྱི་ངོ་གདོང་ན་ལོ་རྒྱུས་ཀྱིས་གསལ་སྤྲོས་བྱས་ཡོད་པ་འདིའོ།།
སྤྱིར་གདོད་མའི་མིའི་རིགས་ཀྱི་སེམས་ཁམས་ནི་ཆེས་ཡ་མཚན་པའམ་སྨྲ་བསམ་བརྗོད་འདས་ཤིག་ཡིན་ཏེ། ཁོང་ཚོས་ཅིའི་ཕྱིར་མེ་དང་འོད་ལ་དད་པ་བྱས་པ་ཡིན་ནམ། དགོས་པ་གང་ཞིག་གི་ཆེད་དུ་རི་བྲག་ཤིང་ནགས་ལ་སོགས་པར་སྐྱབས་སུ་བཟུང་བ་ཡིན་ནམ། གང་ལྟར་དོགས་སློང་དང་ཚོད་བགམ། ཐབས་ལམ་དང་ཉམས་མྱོང་སོགས་རིམ་བསགས་ཀྱི་བརྒྱུད་རིམ་ཁྲོད་ནས་རང་བྱུང་གི་ཁམས་ཆེན་པོ་འདི་ལ་ཡང་གོམས་འདྲེས་དང་རྒྱུས་ལོན་ཇེ་ལེགས་སུ་ཕྱིན་ཏེ་མི་ནི་བྱེད་པ་པོ་གང་རུང་ཞིག་གིས་བསྐྲུན་པའི་རང་བྱུང་ཁམས་ཀྱི་བྲན་གཡོག་དེ་མ་ཡིན་རང་ཉིད་ཀྱི་ནུས་པ་དང་གསར་གཏོད་ཀྱི་བློ་སྤོབས་ནི་ཀུན་གྱི་དོ་ཟླ་དབེན་པ་མ་ཟད། རང་ཉིད་ནི་རང་གི་མགོན་ཡིན་པའི་གནས་ལུགས་ཀྱང་རང་རེའི་མེས་པོ་རྣམས་ཀྱིས་གནའ་སྔ་མོ་ནས་རྟོགས་ཡོད་པས་སོ།།
ལྷག་པར་དུ་རང་བྱུང་གི་ཟས་རིགས་གང་ཞིག་ཁ་རུ་ཟོས་ན་ལུས་ཟུངས་ལ་ལ་གནོད་པར་བྱེད་པ་ངོས་ཟིན་པ་ནས་བཟུང་དེ་ལས་ལྡོག་སྟེ་ཟས་སྤྱོད་གང་ཞིག་བསྟེན་ན་ལུས་ཟུངས་ལ་ཕན་ནུས་སྐྱེད་པའི་ཕན་ཚུན་ལྟོས་གྲུབ་ཀྱི་རིག་པ་དེ་ཡང་ཤེས་རྟོགས་བྱུང་ཡོད་པ་ནང་བཞིན། མེད་དུ་མི་རུང་བའི་ཕན་ཚུན་གཞོགས་འདེགས་ཀྱི་ངལ་རྩོལ་ལ་བརྟེན་ནས་ཤེས་རིག་གི་ཁོར་ཡུག་བསྐྲུན་པ་དང་། ཤེས་རིག་གི་ཁོར་ཡུག་དེ་ལྟ་བུ་ཞིག་གིས་བསྐྱེད་བསྲིང་བྱས་པའི་མི་བུའི་སྙིང་སྟོབས་ལས། སའི་གོའི་སྟེང་དུ་དབུགས་ལྡན་གྱི་ཚེ་སྲོག་ཐོག་མར་བྱུང་བ་ནས་བཟུང་དེ་ལ་གནོད་པར་བྱེད་པའི་ནད་ཅེས་པ་ཡང་ཧ་ལམ་ཅིག་ཅེར་དུ་བྱུང་ཡོད་ཟེར་བ་ནང་བཞིོན། ནད་གང་ཞིག་སེལ་བར་བྱེད་པའི་གཉེན་པོ་སྨན་ཡང་དེ་དང་འབྲེལ་བའི་འབྱུང་བཞིའི་ངོ་བོ་ལས་གྲུབ་པ་ཞིག་ཡིན་པས་ན་ལུས་ནད་གཉེན་པོ་བདག་ཉིད་གཅིག་ཏུ་འབྲེལ་བའི་སྡོམ་ཚིག་བཙན་པོ་རི་རབ་ལྟ་བུ་ཡང་རང་རེའི་མེས་པོ་རྣམས་ཀྱིས་གནའ་སྔ་མོ་ཞིག་ནས་བཀོད་ཡོད་པའོ།།


c: text/html

text:
ཀྲུང་དབྱང་གི་ཁོར་ཡུག་སྲུང་སྐྱོབ་སྐོར་ཞིབ་རུ་ཁག་ཨང་དྲུག་པས་བོད་ལྗོངས་ལ་གྱོད་དོན་༡༧བརྒྱུད་སྤྱོད་བྱས།
སྤེལ་དུས 2017-08-22
ཡོང་ཁུངས། ཀྲུང་གོའི་བོད་ལྗོངས་དྲ་བ།
རྩོམ་པ་པོ། པདྨ་ཚེ་རིང་གིས་བསྒྱུར
ཀྲུང་དབྱང་གི་ཁོར་ཡུག་སྲུང་སྐྱོབ་སྐོར་ཞིབ་རུ་ཁག་ཨང་དྲུག་པས་རང་ལྗོངས་ལ་གྱོད་དོན་༡༧བརྒྱུད་སྤྲོད་གནང་། གྱོད་དོན་འདི་དག་ནི་ལྷ་ས་དང་། གཞིས་ཀ་རྩེ། ལྷོ་ཁ། ཉིང་ཁྲི་བཅས་གྲོང་ཁྱེར་༤ལ་འབྲེལ་བ་ཡོད། དེའི་ཁྲོད་དུ་ལྷ་ས་གྲོང་ཁྱེར་ལ་༡༤དང་། གཞིས་ཀ་རྩེ་གྲོང་ཁྱེར། ལྷོ་ཁ་གྲོང་ཁྱེར། ཉིང་ཁྲི་གྲོང་ཁྱེར་བཅས་ལ་༡རེ་བཅས་ཡོད། ཆུའི་འབག་བཙོག་སྐོར་གྱི་གྱོད་དོན་༧དང་། ཁ་དབུགས་བཙོག་བཟོ་སྐོར་གྱི་གྱོད་དོན་༡། སྐྱེ་ཁམས་གཏོར་བརླག་སྐོར་གྱི་གྱོད་དོན་༥། གད་སྙིགས་བཙོག་བཟོ་སྐོར་གྱི་གྱོད་དོན་༧། འཛེར་སྒྲས་བཙོག་བཟོ་སྐོར་གྱི་གྱོད་དོན་༤། སྣུམ་སྙིགས་བཙོག་བཟོ་སྐོར་གྱི་གྱོད་དོན་༡། རྡུལ་སྙིགས་བཙོག་བཟོ་སྐོར་གྱི་གྱོད་དོན་༡བཅས་འདུས།
མིག་སྔའི་བར་དུ་གྱོད་དོན་༧༡རྩད་ཆོད་པ་དང་། གྱོད་དོན་༡༨ཐག་གཅོད་བྱས་ཟིན། གསར་དུ་ཁ་སྣོན་བྱུང་བའི་གྱོད་དོན་༧བྱུང་བ་སྟེ། དེ་དག་ནི་ཇོ་མོ་གླང་མའི་བཞུགས་སྒར་གྱི་གད་སྙིགས་བཙོག་བཟོ་དང་། ལྷ་ས་གྲོང་ཁྱེར་དཔལ་འབྱོར་སྒོ་དབྱེ་ཁུལ་གྱི་ཨར་འདམ་ས་རྡུལ་ཕྱི་རུ་ཤོར་བའི་མཁའ་དབུགས་བཙོག་བཟོ། ལྷ་ས་གྲོང་ཁྱེར་སྟོད་ལུང་བདེ་ཆེན་ཁུལ་གྱི་ཨར་འདམ་ཕྱི་རུ་ཤོར་བའི་བཙོག་བཟོ། ལྷ་ས་གྲོང་ཁྱེར་ཁྲིན་ཀོན་ཆུས་ཨེ་ཝེ་སོགས་སྤྲོ་སྐྱིད་ཁང་གི་འཛེར་སྒྲས་བཙོག་བཟོ། ལྷ་ས་གྲོང་ཁྱེར་སྙེ་མོ་རྫོང་འབུམ་སྒང་གྲོང་ཚོའི་ཀྲུའུ་རེན་གྱིས་གྲོང་ཚོའི་གཞི་ས་བཙན་བཟུང་གིས་རྩྭ་ས་ནས་ཁང་པ་བརྒྱབ་པ། ལྷ་ས་གྲོང་ཁྱེར་ཁྲིན་ཀོན་ཆུས་ཀྱི་ལྷ་སའི་སྦི་རག་བཟོ་གྲྭའི་དྲི་ངན་བཙོག་བཟོ། ལྷ་ས་གྲོང་ཁྱེར་ཁྲིན་ཀོན་ཆུས་དབང་འཇིགས་ནང་མ་ཁང་གི་འཛེར་སྒྲ་སོགས་ཀྱི་གྱོད་དོན་ཡིན།
ཐེངས་འདིར་ཁྱོན་བསྡོམས་མི་སྣ་༡༡ལ་འདྲི་གཅོད་བྱས་ཤིང་། དེའི་ཁྲོད་དུ་རྫོང་རིམ་པའི་ལས་བྱེད་པ་༥དང་། ཁི་རིམ་པའི་ལས་བྱེད་པ་༦། དུས་བཅད་འདྲི་གཅོད་མི་སྣ་༡། མཚམས་འཇོག་ཁ་བརྡ་མི་སྣ་༤། སྲིད་འཛིན་ཉེན་བརྡ་མི་སྣ་༣། སྲིད་འཛིན་ཉེས་ཆད་མི་སྣ་༡། སྲིད་འཛིན་ཉེས་ཆད་ཆེན་པོ་མི་སྣ་༢བཅས་ལ་ཐག་གཅོད་བྱས།
(ཀྲུང་དབྱང་གི་ཁོར་ཡུག་སྲུང་སྐྱོབ་སྐོར་ཞིབ་རུ་ཁག་ཨང་དྲུག་པས་བོད་ལྗོངས་ཀྱི་ལས་ཀར་སྐོར་ཞིབ་བྱས་པའི་མཇུག་འབྲས་སྤྱི་བསྒྲགས་བྱས་པ་ནི་བོད་རང་སྐྱོང་ལྗོངས་མི་དམངས་སྲིད་གཞུང་གི་དྲ་བ་དང་ཡང་ན་ངོས་གཉིས་བཤེར་རིས་བཤེར་ནས་དོ་སྣང་བྱེད་པར་ཞུ།)

robotstxt: allowed

filter: keep


text:
རྩོམ་པ་པོ། སྒྲུབ་གྲྭའི་མཁན་པོ་ཚུལ་ཁྲིམས་བསྟན་འཛིན། 《ཁྲི་བརྟན་ནོར་བུ་རྩེ།》
མཆོག་གསུམ་རྒྱ་མཚོའི་ཚོགས་ལ་གུས་པས་ཕྱག་འཚལ་ཞིང་སྐྱབས་སུ་མཆིའོ། །དེ་ལ་ཀུན་རིག་ལས་བཞི་རྒྱུན་ལྔའི་ལས་ཚོགས་འདི་ནི་སྤྱི་སྤུངས་གསས་མཁར་རིན་པོ་ཆེ་བསྒྲག་པ་སྐོར་གསུམ་གྱི་ཆ་ལག་ཐེག་པ་རིམ་དགུའི་ནང་ཚན་དགེ་བསྙེན་ཐེག་པའི་ཆར་གཏོགས་ལས་བཞི་རྒྱུན་ལྔ་སྦྱིན་སྲེག་གི་མཆོང་ཞེས་བྱ་བ་དེ་ཡིན་ལ་འདི་ཐོག་མར་གསུང་མཁན་གྱི་སྟོན་པ་ནི་ཡང་དག་པ་རྫོགས་པའི་སངས་རྒྱས་རྒྱལ་བ་གཤེན་རབ་མི་བོས་གསུངས་པ་ནི། ཀུན་རིག་རྒྱས་པའི་སྦྱིན་སྲེག་ལས། དེ་ལ་ཡུལ་ནི་ཞང་ཞུང་གི་ཡུལ་བྱེ་མ་ལ་མི་འགྱུར་གཡུང་དྲུང་ཚལ་ཞེས་བྱ་བར་མཛད་དོ། །མཛད་པའི་དཔོན་གསས་ནི། སྟོན་པ་གཤེན་རབ་མི་བོ་ཉིད་ཀྱིས་མཛད་དོ་ཞེས་སོ། །སྟོན་པས་གཤེན་གྱི་
དགེ་བསྙེན་ཚངས་པ་གཙུད་ཕུད་ལ་གཉེར་གཏད་མཛད་དོ། །དེས་སྤངས་ལ་ནམ་གཤེན་ལ་གསུངས། དེས་ཡོངས་སུ་དག་པ་ལ་གསུངས། དེས་མི་ལུས་བསམ་ལེགས་ལ་གསུངས། དེས་ཞང་ཞུང་ཨ་ནུ་འཕྲག་ཐག་ལ་གསུངས། དེས་ཞང་ཞུང་སད་ནེ་གའུ་ལ་གསུངས། དེས་དཔོན་གསས་ཐ་མི་ཐད་ཀེ་ལ་གསུངས། དེས་རྒྱ་བོན་ཟིང་པ་མཐུ་ཆེན་ལ་གསུངས། དེས་ཤད་པུ་ར་ཁུག་ལ་གསུངས། དེས་དཔེ་བོན་ཐོག་རྩེ་ལ་གསུངས། དེས་དཔེ་བོན་ཐོག་འཕྲུལ་ལ་གསུངས། དེས་ཞང་ཞུང་སྟོང་རྒྱུང་མཐུ་ཆེན་ལ་གསུངས། དེས་སེ་ཤ་རི་དབུ་ཆེན་དང། ལྡེ་གྱིམ་ཚ་རྨ་ཆུང་། མེ་ཉག་ལྕེ་ཚ་མཁར་བུ་དང་གསུམ་ལ་གསུངས། དེ་རྣམས་ཀྱིས་སྟང་ཆེན་དམུ་ཚ་གྱེར་མེད་དང་ཁོད་སྤུངས་དྲན་པ་ནམ་མཁའ་གཉིས་ལ་བརྒྱུད། དེ་ཡི་དུས་སུ་རྒྱལ་པོ་གྲི་གུམ་བཙན་པོས་བོན་གཤེན་རིག་འཛིན་རྣམས་ལ་འཕྲག་དོག་གིས་བསྙོན་བཙུགས་པའི་རྐྱེན་ཀྱིས་ཁོང་རྣམས་བོད་ཡུལ་རུ་བཞིའི་ས་སྐོར་དུ་འདུག་མ་བདེ་ནས་བོན་སྡེ་དུ་མ་གཏེར་དུ་བཞག གཏེར་བདག་ཡེ་ཤེས་དབལ་མོ་ལ་བཅོལ་ལོ། །དེ་ཉིད་ལས། རྒྱལ་གྲི་གུམ་བཙན་པོ་རྒྱལ་པོ་གླེན་པ་དང་འགྲས་ནས། བོན་འབུམ་སྡེ་ཆེན་པོ་བཞི་དང་། གསས་མཁར་དང་སེམས་དོན་ཐམས་ཅད་རིན་པོ་ཆེ་གཏེར་དུ་སྦས་ནས་སུམ་པ་གླིང་གི་གྱིམ་ཤོད་དུ་གཤེགས་ཏེ། ཞེས་གསུངས་སོ། །ཕྱིས་སུ་ཕྱི་ལོ་༡༠༡༧མེ་མོ་སྦྲུལ་ལོར་སྤྲུལ་པའི་སྐུ་མཆོག་གཤེན་ཆེན་ཀླུ་དགས་ལྷོ་འབྲིག་མཚམས་མཐའ་དཀར་ནས་བོན་ཟབ་མོ་དུ་མ་དང་། ལྷག་པར་སྤྱི་སྤུངས་རིན་པོ་ཆེ་དབང་ཆེན་ཁྲོ་བོའི་སྐོར་རྣམས་གཏེར་བཞེས་པ་དང་ཆབས་ཅིག་ཀུན་རིག་རྒྱས་པའི་སྦྱིན་སྲེག་གི་གཞུང་ཆེན་མོ་འདི་《འདིའི་ནང་དུ་རྒྱུན་གྱི་སྦྱིན་སྲེག་ཚུད་ཡོད།》གཏེར་ཞལ་ཕྱེས་ནས་སྒོམ་ཆེན་ཞུ་ཡས་ལེགས་པོ་ལ་གནང་ངོ་། །སྦྱིན་སྲེག་ཁོག་འགྲེལ་ལས་ཀྱི་བྱང་བུ་ཞེས་པ་འདི་ནི་ཞི་


text:
བློ་མཐུན་ཞི་དྲུང་ཞུང་དང་པཎ་ཆེན་རིན་པོ་ཆེ་སྐུ་ཕྲེང་བཅུ་བའི་བར་ལྷག་བསམ་ཟོལ་མེད་ཀྱི་མཛའ་མཐུན།
སྤེལ་དུས། 2016-09-06
ད་ལོ་ནི་ཀྲུང་གོ་གུང་ཁྲན་ཏང་ཕུལ་བྱུང་གི་ཏང་ཡོན་འམ། གུང་ཁྲན་རིང་ལུགས་ཀྱི་འཐབ་འཛིང་བ་དང་། འབྱོར་མེད་གྲལ་རིམ་གྱི་གསར་བརྗེ་བ་བློ་མཐུན་ཞི་དྲུང་ཞུང་ལགས་སྐུ་འཁྲུངས་ནས་ལོ་ངོ་བརྒྱ་འགོར་བའི་ལོ་ཡིན་ལ། ཁོང་གིས་ཡིན་རིང་བའི་དུས་ཚོད་ནང་དུ་ཏང་གི་འཐབ་ཕྱོགས་གཅིག་གྱུར་གྱི་ལས་དོན་གྱི་འགན་བཞེས་པར། པཎ་ཆེན་རིན་པོ་ཆེ་སྐུ་ཕྲེང་བཅུ་བ་དང་ལྷག་བསམ་ཟོལ་མེད་ཀྱི་མཛའ་མཐུན་ཡང་བཙུགས་ཡོད། ང་ཚོས་ད་ལྟ་བློ་མཐུན་གྱིས་1989ལོའི་ཟླ་2བའི་ཚེས་20ཉིན་《མི་དམངས་ཚགས་པར་》དུ་འགོད་ཡོད་པའི་པཎ་ཆེན་རིན་པོ་ཆེ་སྐུ་ཕྲེང་བཅུ་བ་ལ་མྱ་ངན་ཞུ་བའི་ཡི་གེ་དེ་ལ་བསྐྱར་དུ་ཀློག་ན་ཚོར་ཐུབ།
བློ་མཐུན་ཞི་དྲུང་ཞུང་གིས་གསུངས་བ། པཎ་ཆེན་རིན་པོ་ཆེ་གློ་བར་ཏུ་གཤེགས་སོང་བར། ཀྲུང་གོ་གུང་ཁྲན་ཏང་ལ་ལྷག་བསམ་རྣང་དག་གི་གྲོགས་བཟང་ཞིག་བརླགས་ངེས། ང་རང་ཉིད་ཡང་ལོ་ངོ་40ལྷག་ལ་ལས་དོན་མཉམ་སྒྲུབ་གྱི་གྲོགསམཆོག་ཞིག་ཆད་སོང་། ཁོང་ཐེངས་འདིའི་བཀྲ་ཤིས་རྣམ་རྒྱལ་རབ་གནས་གནང་རུ་འགྲོ་བའི་སྔུན་དུ། ང་ལ་ཞལ་གྱེས་ཀྱི་ཁ་བཏགས་ཞིག་འབུལ་མྱོང་། ངས་ཁོང་གི་གཤིས་རྒྱུད་ལ་ཧ་ཅང་རྒྱུས་ཡོད་པར། ཁོང་ནི་རྣམ་རྒྱུན་སྤྲོ་སེམས་འཁོལ་བ་དང་བློ་རྒྱུད་ངར་བ་ཞིག་ཡིན་ལ། ལས་དོན་ལ་བཞུགས་དུས་ཚོད་འཛིན་མི་བྱེད་པ་ཞིག་ཡིན། འགྲོ་ཁར་ངས་ཁོང་ལ་དུས་ཚོགས་འདིའི་ནང་དུ་བོད་ལྗོངས་ཀྱི་དབྱང་རླུང་གི་མི་འདང་བར། ཁྱེད་རིང་གིས་ལུས་ཕུང་ལ་མཉམ་འཛོག་དང་ལེན་བྱོས་པའི་བཅོལ་གཏམས་མང་པོ་གནང་ཡོད་ཏེ། ཁོང་གིས་ཕྱིར་ང་ལ་བྱ་བ་འདི་སྒྲུབ་པ་ནི་ངའི་རེ་འདུན་ཆེས་ཆེ་བ་དེ་ཡིན་ཟེར། ཐེངས་འདིའི་ངོ་འཕྲད་པ་ཆེས་རྗེས་མ་ཡིན་པ་སུས་ཤེས། ངས་ཁོང་གིས་འབུལ་བའི་ཁ་བཏགས་བཟུང་ནས་སེམས་སྡུག་ཚད་མེད་བྱེད་པ་མ་གཏོགས་གང་ཐུབ་ཅི་ཐུབ་ཀྱི་དབང་ཏུ་ཤོར་སོང་།
བློ་མཐུན་ཞི་དྲུང་ཞུང་ལགས་ཀྲུང་གོ་བོད་བརྒྱུད་མཐོ་རིམ་ནང་བསྟན་སློབ་གླིང་འཛུགས་པའི་ཚོགས་ཆེན་ལ་ཞུགས་པའི་རྣམ་པ།
བློ་མཐུན་ཞི་དྲུང་ཞུང་དང་པཎ་ཆེན་རིན་པོ་ཆེ་སྐུ་ཕྲེང་བཅུ་བའི་བར་ཀྱི་ཡུན་རིང་བའི་ལས་དོན་གྱི་འབྲེལ་བའི་ཁྲོད་དུ། བློ་མཐུན་གྱིས་འཐབ་ཕྱོགས་གཅིག་གྱུར་གྱི་ཚབ་བྱེད་མི་སྣ་དང་མཉམ་དུ་ལས་དོན་མཉམ་སྒྲུབ་ཁྲོད་ཀྱི་སྙིང་སྟོབ་དང་ཚད་གཞི་ང་ཚོས་ངེས་པར་ཏུ་རྟོག་ཐུབ།
དང་པོ། ཆོས་ལུགས་ལས་རིགས་ཀྱི་ཚབ་བྱེད་མི་སྣ་ལ་འགན་འཁུར་ཕོད་པའི་སྙིང་སྟོབས་ལྡན་པ།
1962ལོའི་ཟླ་5བའི་ནང་ལ། པཎ་ཆེན་རིན་པོ་ཆེ་སྐུ་ཕྲེང་བཅུ་བས་རྒྱལ་སྲིད་སྤྱི་ཁྱབ་ཁང་ལ་《གཏམ་བཤད་ཁྲི་བདུན།》ཅན་ཞིག་་སྤེལ། ཁོང་གིས་ཆ་ཚང་བ་དང་གོ་རིམ་ལྡན་པའི་སྒོ་ནས་བོད་ལྗོངས་དང་བོད་ཁུལ་གཞན་པའི་ལས་དོན་ཚང་མ་ལ་སྐྱོན་ཡོན་དང་བསམ་འཆར་འདོན་དེ། བློ་མཐུན་ཞི་དྲུང་ཞུང་གིས་ལྟ་བ་ལྟར་ན། རིན་པོ་ཆེ་ཁོང་གིས་བསམ་འཆར་མང་ཤོས་གནས་ལུགས་ལྡན་པ་ཡིན། ཀྲུང་དབྱངས་ཕྱོགས་ཀྱིས་ཡང་ཧ་ཅང་མཐོང་ཆེན་བྱེད་བཞིན་ཡོད་ལ། ཀྲུའུ་ཙུང་ལིའུ་ཡིས་ཐེངས་མང་པོར་བློ་མཐུན་ལ་རིན་པོ་ཆེ་དང་ཁ་བརྡ་བྱོས་པའི་བཀའ་མངགས་མནང་། རིན་པོ་ཆེ་ཡིས་ཏང་ཀྲུང་དབྱངས་ལ་སྦས་གསང་མེད་པར་བསམ་འཆར་བཤད་པའི་སྙིང་སྟོབས་ལ་ཁས་ལེན་ཀྱིན་ཡོད། དེ་ནས་བློ་མཐུན་ཞི་དྲུང་ཞུང་བཅས་པའི་འགོ་ཁྲིད་རྣམས་པའི་མཉམ་དུ་ཞིབ་འཇུག་བརྒྱུད་ནས་བོད་ལྗོངས་ལས་དོན་ཁྲོད་ཀྱི“གཡོན་ཕྱོགས་ཀྱི་ནོར་འཁྲུལ“འགོག་པ་དམིགས་སུ་བཟུང་བའི་ཡིག་ཆ་སྒྲུབ་ནས་རྒྱལ་སྲིད་སྤྱི་ཁྱབ་ཁང་གིས་ཡང་ཆོག་མཆན་གནང་། འོནཀྱང་། ཡིན་རིང་མ་འགོར་བར་པེ་ཏའེ་ཧོ་རུ་འཚོགས་པའི་ཀྲུང་དབྱང་ཆབ་སྲིད་ཅུའི་རྒྱ་ཆེའི་ཚོགས་འདུ་དང1962་ལོའི་ཟླ9བའི་ཀྲུང་གུང་སྐབས་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་བཅུ་བའི་ཚོགས་འདུའི་ཐོག་ཏུ། བློ་མཐུན་ཞི་དྲུང་ཞུང་གིས་《གཏམ་བཤད་ཁྲི་བདུན》གྱི་གནད་དོན་ཐད་ལ་རྒྱ་ཡན་དུ་གཏོང་བའི་རྣམ་འགྱུར་ལ་སྐྱོན་བརྗོད་པར། དེའི་རྗེས་སུ། བློ་མཐུན་ཞི་དྲུང་ཞུང་ལ་མཐའ་དཔྱོད་དང་ཞིབ་བཤེར་ཐེབས། ཏང་གི་སྐབས་བཅུ་གཅིག་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པའི་རྗེས་སུ། པཎ་ཆེན་རིན་པོ་ཆེ་ཡིས་བློ་མཐུན་ཞི་དྲུང་ཞུང་མཐོང་དུས་ཁོང་《གཏམ་བཤད་ཁྲི་བདུན》གྱིས་ཞོར་ཕུལ་བྱུང་བར་ཤིན་དུ་དགོངས་དག་ཞེས་གསུངས། བློ་མཐུན་ཞི་དྲུང་ཞུང་གིས་འདི་དག་ཚང་མ་ནི་“གཡོན་”ལྷུང་ནོར་འཁྲུལ་འབྱུང་སྲིད། ང་ཚོ་ཚང་མ་ལ་སྦྱོང་བརྡར་དང་ཉམས་སད་ཐེབས་ཡོད། བློ་མཐུན་ཁོང་གིས་རང་ཉིད་ཀྱི་ལག་ལེན་ཁྲོད་ཀྱིས་འཐབ་ཕྱོགས་གཅིག་གྱུར་གྱི་ལས་དོན་སྒྲུབ་ན་བརྙས་ཁུར་འགན་སྒྲུབ་ཀྱི་སྙིང་སྟོབས་ལྡན་དགོས་པ་དེ་ང་ཚོ་ལ་དངོས་པར་དུ་བརྗོད་ཡོད།
གཉིས་པ། ཆོས་ལུགས་ཀྱི་ཚབ་བྱེད་མི་སྣ་གསོ་སྐྱོང་བྱེད་པར་རྒྱལ་ཁབ་འགོ་ཁྲིད་དང་ཆོས་ལུགས་གཙོ་འཛིན་བར་གྱི་འབྲེལ་བ་ཡག་པོ་བྱེད་པའི་རྩ་དོན་དམིགས་སུ་བཟུང་བ།
1982ལོའི་ཟླ3པའི་ནང་དུ། ཨུ་ཡོན་ཀྲང་གཞོན་པ་པཎ་ཆེན་རིན་པོ་ཆེ་སྐུ་ཕྲེང་བཅུ་བས་བློ་མཐུན་ཞི་དྲུང་ཞུང་ལ་འཕྲིན་སྐུར་བར་ཧོའུ་ཡོ་པང་ལ་བརྒྱུད་དེ། འོས་འཚམ་ཡིན་དུས་བོད་ལྗོངས་དང་ཀན་སུའུ་དང་། ཡིན་ནན་ལ་གཟིགས་ཞིབ་ཏུ་ཕེབས་ཐུབ་པའི་རེ་བ་སྟོན། བློ་མཐུན་ཞི་དྲུང་ཞུང་གིས་བལྟས་ཚར་རྗེས་བློ་མཐུན་ཧོའུ་ཡོ་པང་ལ་བརྒྱུད་པར། ཕྱི་ཉིན། ཧོའུ་ཡོ་པང་གིས་པཎ་ཆེན་རིན་པོ་ཆེའི་རེ་འདོད་ལ་འཐད་པར། བློ་མཐུན་ཞི་དྲུང་ཞུང་གིས་ཁོང་ལ་བསམ་བློ་ཕྱོགས་ནས་ཨུ་ཡོན་ཀྲང་གཞོན་པའི་ཐོབ་ཐང་དང་པོ་འཛིན་པ་དང་དེ་ནས་ཆོས་ལུགས་གཙོ་འཛིན་ཡིན་པ་ཤེས་དགོས་པ་དང་། སྥྱི་ཚོགས་རིང་ལུགས་ཀྱི་འཐབ་ཕྱོགས་ལ་མཐུན་པར་རྒྱལ་ཡོངས་ཀྱི་མི་རིགས་ཁག་གི་མི་དམངས་ཀྱི་ཁེ་ཕན་ལ་བསམ་གཞིགས་གཏོང་དགོས་ཞེས་རིན་པོ་ཆེ་ལ་གནང་། བློ་མཐུན་ཞི་དྲུང་ཞུང་གིས་ཁ་བརྡའི་ཏང་གིས་ཆོས་ལུགས་གཙོ་འཛིན་གསོ་སྐྱོང་བྱེད་པའི་ཆབ་སྲིད་ཀྱི་བླང་བྱ་དང་། གསོ་སྐྱོང་ཐབས་ལམ་དང་ཚད་གཞི་སོགས་མཚོན་ནོ།
གསུམ་པ། ཆོས་ལུགས་ལས་རིགས་ཀྱི་མི་སྣའི་ལས་དོན་ལ་རྒྱབ་སྐྱོར་བྱེད་པར། ཆོས་ལུགས་ལས་རིགས་ཀྱི་མི་སྣའི་ནུས་པ་འཐབ་ཕྱོགས་གཅིག་གྱུར་གྱི་ལས་དོན་ཁྲོད་དུ་དངོས་སུ་བེད་སྤྱོད་ཐུབ་པ།
1986ལོའི་ཟླ་4བའི་ཚེས24ཉིན་ལ། པཎ་ཆེན་རིན་པོ་ཆེ་དང་ཀྲོ་ཕུ་ཁྲུའུ་ཡིས་བློ་མཐུན་ཞི་དྲུང་ཞུང་བཅས་པའི་ཀྲུང་དབྱངས་འགོ་ཁྲིད་རྣམས་ལ་པེ་ཅིན་ཞུ་ཧོང་དགོན་དུ་སྤྲུལ་སྐུའི་འཛིན་གྲྭ་བཙུགས་པའི་སྙན་ཞུ་སྤེལ། ཟླ་5བའི་ཚེས་10ཉིན་ལ་བློ་མཐུན་ཞི་དྲུང་ཞུང་གིས་ཀྲུང་དབྱངས་འཐབ་ཕྱོགས་གཅིག་གྱུར་པུའུ་དང་རྒྱལ་ཁབ་ཆོས་ལུགས་ལས་དོན་ཅུའུ་ཡིས་མཆན་བཀོད་ལྟར་དམ་འཛིན་དོན་འཁྱོལ་བྱོས། དེ་ནས་ཀྲུང་གོ་བོད་བརྒྱུད་མཐོ་རིམ་ནང་བསྟན་སློབ་གླིང་དབུ་བརྙེས་པ། བློ་མཐུན་ཞི་དྲུང་ཞུང་ད་དུང་དངོས་སུ་1987ལོའི་ཟླ9 བའི་ཚེ 1ཉིན་པེ་ཅིན་ཞུ་ཧོང་དགོན་དུ་འཚོགས་པའི་ཀྲུང་གོ་བོད་བརྒྱུད་མཐོ་རིམ་ནང་བསྟན་སློབ་གླིང་གི་བཙུགས་པའི་ཚོགས་ཆེན་རུ་ཕེབས། བོད་བརྒྱུད་མཐོ་རིམ་ནང་བསྟན་སློབ་གླིང་བཙུགས་པ་དེས་ བོད་ལྗོངས་དང་ཞིང་ཆེན་བཞིའི་བོད་ཁུལ་ལ་བླ་སྤྲུལ་དང་དགེ་བདུན་པ་སྟོང་ཕྲག་འགའ་གསོ་སྐྱོང་བྱོས་ཡོད་ལ། བོད་ལྗོངས་དང་ཞིང་ཆེན་བཞིའི་བོད་ཁུལ་གྱི་ཡུན་རིང་བརྟན་ལྷིང་དང་འཕེལ་རྒྱས་ཡོང་བར་ལེགས་སྐྱེས་ཧུར་ཐག་ཕུལ་ཡོད། བོད་ལྗོངས་དང་ཞིང་ཆེན་བཞིའི་བོད་ཁུལ་གྱི་ཡུན་རིང་བརྟན་ལྷིང་དང་འཕེལ་རྒྱས་ཡོང་བའི་ཕྱོགས་ལ་ཕན་ནུས་ཆེན་པོ་ཐོབ་ཡོད།
བཞི་བ། ཆོས་ལུགས་གཙོ་འཛིན་དང་ལྷག་བསམ་ཟོལ་མེད་ཀྱི་སྒོ་ནས་དམ་གཅིག་སེམས་གཅིག་གཏད་ཀྱི་བསམ་པའི་ཡུལ་ཁམས་བསྐྲུན།
བློ་མཐུན་ཞི་དྲུང་ཞུང་གིས་1980ལོ་ནས་བཟུང་། ཀྲུང་དབྱང་གི་མི་རིགས་དང་ཆོས་ལུགས་དང་འཐབ་ཕྱོགས་གཅིག་གྱུར་གྱི་ལས་འགན་བཞུས། ཁོང་གིས་ཆོས་ལུགས་གཙོ་འཛིན་དང་གཅིག་སེམས་གཅིག་གཏད་དང་ལྷག་བསམ་ཟོལ་མེད་ཀྱི་ངང་ནས་ལས་དོན་སྒྲུབ་པར། ཆོས་ལུགས་ལས་རིགས་གས་ཀྱི་མི་སྣ་ཚང་མས་ཡིད་ཆེས་ཟབ་མོར་ཐོབ་ཡོད། བློ་མཐུན་ཞི་དྲུང་ཞུང་ཆོས་ལུགས་ཁག་གི་མི་སྣ་དང་གྲོགས་པོ་སྒྲིག་པ་ལ་མཁས་ཤིང་། བྱ་བའི་མཉམ་སྒྲུབ་ཁྲོད་ཁོང་ཚོས་གང་ལེགས་ཀྱིས་ཧུར་བརྩོན་བྱེད་ཡོད་པར་། ང་ཚོར་དེ་རིང་གི་འཐབ་ཕྱོགས་གཅིག་གྱུར་ལས་དོན་ལ་བློ་མཐུན་འོད་སྟོང་འབར་བའི་མིག་དཔེ་བཞག་ཡོད། བློ་མཐུན་སྐུ་འཁྲུངས་ནས་ལོ་ངོ་བརྒྱ་འཁོར་བའི་སྐབས་འདིར། ཁོང་གིས་འཐབ་ཕྱོགས་གཅིག་གྱུར་གྱི་ལས་དོན་ཁྲོད་དུ་བཞག་ཡོད་པའི་འོད་སྟོང་འབར་བའི་བསམ་བློ་ལ་སློབ་སྦྱོང་དང་དར་སྤེལ་བྱེད་པ་ནི་ང་ཚོས་ཁོང་དྲན་གསོ་ཞུ་བའི་ཆེས་ལེགས་པའི་རྣམ་པ་ཡིན་ནོ།


text:
Wylie ནི་ལཱེ་ཊིན་ latin ཡང་ན་དབྱིན་ཡིག་གི་abcdསྤྱད་དེ་བོད་ཀྱི་རིག་གནས་ལ་ཞིབ་འཇུག་འཚོལ་བསྡུ་བྱེད་མཁན་ཚོས་བོད་ཡིག་བཏགས་ཐབས་ཀྱི་རྒྱལ་སྤྱི་ཚད་ལྡན་འགྲོ་སྟངས་ཤིག་ཆགས་ཡོད། སྔོན་ཁ་པར་ནང་བོད་ཡིག་མ་སླེབས་པའི་སྐབས་ང་དང་གྲོགས་པོ་འགའ་ wylie བརྒྱག་དེ་ཕན་ཚུན་འཕྲིན་ཐུང་བསྐུར་རེས་བྱས་མྱོང། wylie ཡི་ཁྱད་ཆོས་ལེགས་ཤོས་ནི་བཏགས་ཐབས་ལས་ལྷ་བ་དང་། དག་ཆ་ལ་ནོར་འཛོལ་མེད་པ་དེ་རེད། གཤམ་ལ་དགའ་རོགས་གཉིས་ཀྱི་ཕན་ཚུན་ལ་བསྐུར་བའི་འཕྲིན་ཐུང་ཞིག་ཡིན་ཁུལ་རེད། ཁྱེད་ཀྱིས་རྟོགས་ཐུབ་བམ། གལ་ཏེ་ཁྱེད་ཀྱི་ wylie ཤེས་ཀྱི་ཡོད་ན་གཤམ་གྱི་གསང་བ་དེ་ཁྱེད་ཀྱི་རྟོགས་ཐུབ་ངེས་རེད།
- བསམ་གཏན་གྱིས། (sang nyin glog brnyan gsar pa zhig slebs 'dug nga dang mnyam du 'gro khom yod pas.)
- སྒྲོལ་མས། (sng dror blta bar 'gro na ma gtog phyi dror nga gzhas sbyong bsdar yod)
སྤྱི་ལོའི་དུས་རབས་ཉི་ཤུ་པའི་འགོ་ནས་བཟུང་། མདོ་དབུས་མཐོ་སྒང་དུ་འཚོ་སྡོད་བྱེད་པའི་བོད་མི་རིགས་དང་། དེའི་ཐུན་མོང་མ་ཡིན་པའི་ཆོས་དང་རིག་གཞུང་ལ་དབྱིན་ཇི་དང་ཨ་རིས་གཙོས་པའི་ནུབ་ཕྱོགས་ཀྱི་རྒྱལ་ཁབ་མང་པོའི་ནང་དོ་སྣང་ཆེན་པོ་བྱུང་སྟེ། བོད་ཀྱི་ཤེས་རིག་ལ་ཞིབ་འཇུག་བྱེད་པའི་ཚ་རླབས་ཤིག་འཕྱུར་བ་རེད། ལྷག་དོན་དུ་ཏུན་ཧོང་ནས་ཐོན་པའི་བོད་བཙན་པོའི་རྒྱལ་རབས་སྐབས་ཀྱི་གནའ་བོའི་ཤོག་དྲིལ་མང་དག་ཅིག་ནུབ་གླིང་ལ་ཁྱར་རྗེས། དེ་དག་ལ་ཞིབ་འཇུག་བྱེད་མཁན་ཉིན་རེ་བཞིན་ཇེ་མང་དུ་སོང་། འོན་ཀྱང་། བོད་ཡིག་ནི་བརྡ་སྤྲོད་དང་སྒྲ་འདོན་སྟངས་སོགས་གང་གི་ཆ་ནས་བལྟས་ཀྱང་ནུབ་གླིང་གི་ལཱེ་ཊིན་ཡིག་རིགས་ Latin alphabet ཁག་དང་ཅིས་ནས་ཀྱང་མི་འདྲ་བས་ཁོང་ཚོའི་རྒྱལ་ཁབ་ནང་དུ་བོད་ཡིག་དེ་ལཱེ་ཊིན་ཡི་གེར་ཕབ་འབྲི་བྱེད་ཚུལ་རིགས་མི་འདྲ་བ་མང་པོ་ཞིག་གསར་དུ་ཐོན་ཡོད། དེ་དག་ལས་ཅུང་ཟད་ཆ་ཚང་བ་དང་ཞིབ་ཚགས་པའི་ཕབ་འབྲི་བྱེད་ཚུལ་ཐོག་མ་དེ་ནི་རྒྱ་གར་གྱི་མཁས་པ་སྐུ་ཞབས་ ཅཱན་དྷ་ར་ དྷ་སི་ Rai Sarat Chandra Das ཡིས་གསར་དུ་གཏོད་པ་ཡིན། དེ་རྗེས་སྤྱི་ལོ་ 1959 ལོར་ཨ་རིའི་ཝ་ཤིང་ཀྲོན་སློབ་གྲྭ་ཆེན་མོའི་ the university of washington སློབ་དཔོན་ཟུར་པ་སྐུ་ཞབས་ ཁྲུའུ་རེལ་ ཝེ་ལེས་ Turell Wylie སྔོན་མའི་ཕབ་འབྲི་བྱེད་ཚུལ་ཁག་གི་ལེགས་ཆ་མཁོ་བསྡུས་དང་། རང་ཉིད་ཀྱི་ཞིབ་འཇུག་ཟུར་དུ་སྦྲེལ་ཏེ་ཝེ་ལེའི་ཕབ་འབྲི་ Wylie Transliteration བྱེད་ཚུལ་ཞེས་པ་ཞིག་གཏན་འབེབས་གནང་། ཝེ་ལེའི་ཕབ་འབྲི་བྱེད་ཚུལ་དེ་ཁ་གསལ་ཞིང་གོ་བདེ་ལ། ཧ་ཅང་སྟགས་བདེ་ཡོད་པས་དུས་ཕྱིས་བོད་རིག་པའི་ཁྱབ་ཁོངས་དང་ཁྱད་པར་ཨ་རིའི་རྒྱལ་ཁབ་ནང་ཕབ་འབྲི་བྱེད་ཚུལ་དེ་ཤིན་ཏུ་གྲགས་ཆེ། ཞིབ་འཇུག་ཁྱབ་ཁོངས་ནང་བོད་ཡིག་ལཱེ་ཊིན་ཡི་གེར་ཕབ་འབྲི་བྱེད་པའི་གཅིག་གྱུར་གྱི་ཚད་གཞི་ཞིག་ཡོད་པ་དེའང་ཝེ་ལེའི་ཕབ་འབྲི་བྱ་ཚུལ་ལ་གོའོ།
རྒྱལ་ནང་དུ་གཙོ་བོ་གཙོ་བོ་ཀྲུང་དབྱང་མི་རིགས་སློབ་གྲྭ་ཆེན་མོའི་སློབ་དཔོན་ཟུར་པ་སྐུ་ཞབས་ཡུས་ཏའོ་ཆོན་ 于道泉 གྱིས་གཏན་འབེབས་མཛད་པའི་ཕབ་འབྲི་བྱེད་ཚུལ་ཞིག་དང་། ཀྲུང་གོ་ཚན་རིག་གླིང་མི་རིགས་ཞིབ་སོའོ་ 中国科学院民族研究所 ཡི་ཕབ་འབྲི་བྱེད་ཚུལ་སོགས་མང་དུ་མཆིས་པས་ཞིབ་པར་མི་སྤྲོ། གོང་བཀོད་ཕབ་འབྲི་བྱེད་ཚུལ་དང་ཡུས་ཏའོ་ཆོན་གྱི་ཕབ་འབྲི་བྱེད་ཚུལ་གཉིས་ཡིན། དེ་གཉིས་དབར་དུ་ཁྱད་པར་ཆེན་པོ་མེད་དེ། གཙོ་བོའི་ཁྱད་པར་ནི་བོད་ཡིག་གི་འ་ཡིག་དེ་ཝེ་ལེས་ལཱེ་ཊིན་ཡི་གེ་ 'a ཏུ་ཕབ་ཡོད་ཅིང་། ཡུས་ཏའོ་ཆོན་གྱིས་ va ལ་ཕབ་ཡོད་། ཁོ་བོའི་རྩོམ་ཐུང་ནང་དུ་འཁོད་པའི་དཔེར་བརྗོད་ཁག་དང་ཞར་བྱུང་གི་ནང་དོན་ཁག་ཚང་མའི་ནང་འ་ཡིག་ va གྱིས་མཚོན་པར་བྱས་ཡོད། བོད་ཡིག་ལཱེ་ཊིན་ཡི་གེར་ཕབ་འབྲི་བྱེད་ཚུལ་ལ་སྒྲ་ཡངས་འཇུག་དང་རོག་འཇུག་གཉིས་ཀྱི་གོ་དོན་ཡོད་དེ། སྒྲ་ཡངས་འཇུག་ངོས་ནས་བཤད་ན་ཡིག་འབྲུ་ཕབ་འབྲི་བྱེད་ཚུལ་དང་། ཡི་གེའི་སྒྲ་ཕབ་འབྲི་བྱེད་ཚུལ་ཁག་གཉིས་ལ་གོ་དགོས་ཤིང་། སྒྲ་དོག་འཇུག་ངོས་ནས་བཤད་ན་ཡིག་འབྲུ་ཕབ་བྱེད་ཚུལ་ཁོར་ནང་གོ་དགོས་སོ།
དང་པོ། བོད་ཡིག་ལཱེ་ཊིན་ཏུ་ཕབ་འབྲི་བྱེད་ཚུལ་བཤད་པ།
བོད་ཡིག་ལཱེ་ཊིན་དུ་ཕབ་འབྲི་བྱེད་ཚུལ་ལ་ཡིག་འབྲུ་ཕབས་འབྲི་བྱེད་ཚུལ་ཡང་ཟེར་ཏེ། དེ་ནི་བོད་ཡིག་གི་ཡིག་འབྲུ་དག་སུག་བྲིས་ཀྱི་གོ་རིམ་བཞིན་རིམ་པས་ཕབ་བྲིས་བྱས་པ་ཞིག་ཡིན། དཔེར་ན། བསྒྲིགས་ལྟ་བུ་ཕབ་འབྲི་བྱེད་སྐབས། སྔོན་འཇུག་བ་དང་། མགོ་ཅན་ས། མིང་གཞི་ག །འདོགས་ཅན་ར་བཏགས། དབྱངས་ཡིག་གི་གུ། རྗེས་འཇུག་ག །ཡང་འཇུག་ས་བཅས་རིམ་པས་ཕབ་ན་འཐུས།
བ➜b ས➜s ག➜g ར➜r ི➜i ག➜g ས➜s = བསྒྲིགས་➜bsgrigs ལྟ་བུའོ། །
ཕབ་འབྲི་བྱེད་སྟངས་འདིའི་ཁྱད་ཆོས་གཙོ་བོ་ནི་གང་ཕབ་པའི་ཡི་གེ་དེ་སྔོན་རྗེས་ཡང་འཇུག་དང་བཅས་པ་དག་ཆ་མ་ནོར་བར་ཆ་ཚང་ལཱེ་ཊིན་དུ་ཕབ་ཐུབ་པ་དེ་ཡིན་པས། དེ་ཞིབ་འཇུག་གི་ཁྱབ་ཁོངས་ནང་དུ་རྒྱ་ཁྱབ་ངང་སྤྱོད་བཞིན་ཡོད། འོན་ཀྱང་བོད་ཡིག་གི་ཆུ་ཚད་དེ་ཙམ་མཐོ་པོ་མེད་ཚེ་དེ་བཀོལ་སྤྱོད་དང་སྦྱོར་ཀློག་བྱ་རྒྱུ་ཅུང་ཟད་དཀའ་ཙམ་ཡོད། ང་ཚོས་བོད་རིགས་ཚོས་རྒྱུན་དུ་ལག་ཐོག་ཁ པར་དང་གློག་ཡིག་ Email ནང་དུ་ཡིག་འཕྲིན་བསྐུར་སྐབས་རྒྱ་ཡིག་འབྲི་བའི་ཚབ་ཏུ་ལཱེ་ཊིང་གི་ཕབ་འབྲི་བྱེད་སྟངས་ཇི་བཞིན་བོད་ཡིག་བྲིས་ཚེ་ཅིས་ནས་ནང་མི་བཟང་ངམ། དེ་ལྟར་བོད་ཡིག་གི་གསལ་བྱེད་སུམ་ཅུ་དང་། དབྱངས་ཡིག་བཞི་པོ། མགོ་ཅན་དང་འདོགས་ཅན་སོགས་ལཱེ་ཊིན་ཡི་གེ་གང་དུ་ཕབ་འབྲི་བྱེད་དགོས་སམ་ཞེ་ན། གཤམ་གསལ་རེའུ་མིག་ལས་གསལ་བ་ལྟར་ལགས།
རེའུ་མིག་དང་པོ། གསལ་བྱེད་སུམ་ཅུ།
རེའུ་མིག་གཉིས་པ། དབྱངས་བཞི་པོ།
རེའུ་མིག་གསུམ་པ། མགོ་ཅན་དང་འདོགས་ཅན་སོགས།
འོ་ན། ཕབ་འབྲི་བྱེད་སྟངས་ཇི་ལྟར་ཡིན་ནམ་ཞེ་ན། གཤམ་གསལ་གྱི་ངེས་སྲོལ་དག་ངེས་པར་དུ་ཤེས་དགོས།
ངེས་སྲོལ་དང་པོ། ཕབ་བྱའི་ཡི་གེ་དེ་སྦྱོར་ཀློག་གི་གོ་རིམ་དང་སུག་བྲིས་ཀྱི་གོ་རིམ་ལྟར་སྔ་ཕྱི་མ་ལྡོག་པར་རེ་རེ་བཞིན་ཕབ་འབྲི་བྱ་དགོས། གལ་སྲིད་གོ་རིམ་འཛོལ་ན་ཕབ་འབྲི་མི་ཐུབ་བོ། །དཔེར་ན།
གངས་ལྗོངས་
གga➜ ངng➜ སs = གངས gangs
ལl➜ ཇj➜ ོo➜ ངng➜ སs➜ ལྗོངས་ljongs ལྟ་བུའོ། །
ངེས་སྲོལ་གཉིས་པ། དབྱངས་ཡིག་ཞུགས་མེད་པའི་མིང་གཞིའི་རྗེས་སུ་ངེས་པར་དུ་ a འབྲི་དགོས་པ་དང་། དེ་ནས་རྗེས་འཇུག་དང་ཡང་འཇུག་སོགས་རིམ་པས་འབྲི་དགོས། གལ་སྲིད་མིང་གཞིར་དབྱངས་ཡིག་བཞི་པོ་ལས་གང་རུང་ཞུགས་ཡོད་ཚེ། མིང་གཞི་རྗེས་སུ་ a འབྲི་མི་དགོས་པར་དབྱངས་ཡིག་གིས་དེའི་ཚབ་བྱས་ན་འཐུས། དཔེར་ན།
ངེས་སྲོལ་གསུམ་པ། མགོ་ཅན་ཞུགས་པའི་ཡི་གེ་ཕབ་འབྲི་བྱེད་སྐབས། མགོ་ཅན་མཚོན་པའི་ལཱེ་ཊིན་གི་ཡིག་འབྲུ་དེ་ཐད་ཀར་མིང་གཞིའི་མདུན་དུ་འབྲི་དགོས། འདོགས་ཅན་ཞུགས་པའི་ཡི་གེ་ཕབ་འབྲི་བྱེད་སྐབས། འདོགས་ཅན་མཚོན་པའི་ལཱེ་ཊིན་གི་ཡིག་འབྲུ་དེ་ཐད་ཀར་མིང་གཞིའི་རྗེས་སུ་འབྲི་དགོས་ཤིང་། ཡང་། འདོགས་ཅན་ཞུགས་པ་གང་ཞིག་ལ་དབྱངས་ཞུགས་མེད་པའི་ཡི་གེ་དཔེར་ན། ཀྲ་ལྟ་བུ་ཕབ་འབྲི་བྱེད་སྐབས། མིང་གཞིའི་རྗེས་སུ་ a ཡིག་སྣོན་དགོས། དབྱངས་ཡིག་ཞུགས་པའི་མིང་གཞི་ཡིན་ཚེ་གོང་མཚུགས་ལྟར་དབྱངས་ཡིག་མཚོན་པའི་ལཱེ་ཊིན་གི་ཡིག་འབྲུ་དེ་འདོགས་ཅན་གྱི་རྗེས་སུ་འབྲི་དགོས། དེ་ལྟར་མ་ཡིན་ན་ཕབ་འབྲི་བྱས་པའི་ཡི་གེ་དེ་གཞན་དང་ནོར་ཉེན་ཆེའོ། །དཔེར་ན།
ངེས་སྲོལ་བཞི་པ། སྔོན་འཇུག་ག་ g དང་མིང་གཞི་ཡ་ ya མཉམ་དུ་ཡོད་པའི་ཡི་གེ་སྟེ། དཔེར་ན། གཡང་ལྟ་བུ་ཕབ་འབྲི་བྱེད་སྐབས། སྔོན་འཇུག་དང་མིང་གཞིའི་བར་དུ་ཚེག་གཅིག་སྣོན་དགོས། དེ་ལྟར་མ་ཡིན་ན་གྱང་ལྟ་བུའི་ཡི་གེ་གཞན་དང་ནོར་ཉེན་ཆེའོ། ། དཔེར་ན།
ངེས་སྲོལ་ལྔ་པ། ཡིག་འབྲུའི་དབར་གི་ཚེག་དང་ཤད་སོགས་ཕབ་འབྲི་བྱེད་སྐབས་ཚེག་དེ་བར་སྟོང་空格/space གིས་མཚོན་པ་དང་། ཆིག་ཤད་ཚེག་ཆུང་ . གཅིག་གིས་མཚོན་པ། གཉིས་ཤད་ཚེག་ཆུང་གཉིས་ .. ཀྱིས་མཚོན་པ་སོགས་དེ་ལྟར་རིགས་བསྒྲེ་ན་འཐུས། གོང་དུ་འཁོད་པ་ནི་བོད་ཡིག་ལཱེ་ཊིན་ཡི་གེར་ཕབ་འབྲི་བྱེད་པའི་རྩ་བའི་ངེས་སྲོལ་དག་ཡིན། དེ་དག་ཕུལ་གཞན་ཡང་མཐུག་པོའི་ཡི་གེ་ལྔ་དང་། ལེགས་སྦྱར་གྱི་ཡི་གེ། རྣམ་བཅད་སོགས་སྣ་ཚོགས་ཕབ་འབྲི་ཇི་ལྟར་བྱ་དགོས་པའི་ངེས་སྲོལ་རིམ་པས་མཆིས་ཀྱང་། འདིར་སྐབས་བབ་ཏུ་བརྗོད་པར་མི་སྤྲོ། དེའི་སྐོར་ཞིབ་ཆ་མཁྱེན་འདོད་ན་ཁོ་བོའི་རྩོམ་ཐུང་གི་འོག་ཏུ་འཁོད་པའི་དཔྱད་གཞིའི་ཡིག་ཆ་ཁག་ལ་གཟིགས་ན་འགྲིག
དཔེར་བརྗོད་ཁ་ཤས།
སྦྲང་རྩིའི་རོ་ལ་སྲེད་པའི་རྐང་དྲུག་བཞིན། །
sbrang rtsivi ro la sred pavi rkang drug bzhin. .
ལེགས་བཤད་འཚོལ་རྣམས་མཁས་པའི་མདུན་སར་རྒྱུ། །
legs bshad vtshol rnams mkhas pavi mdun sar rgyu. .
ལེགས་བཤད་དོན་དུ་གཉེར་བ་དེ་རྣམས་བཞིན། །
legs bshad don du gnyer ba de rnams bzhin. .
སྦྲང་བུ་རྣམས་ནི་པད་མའི་ཚལ་དུ་འགྲོ། །
sbrang bu rnams ni pad mavi tshal du vgro. .
བརྩེ་ལྡན་ཁྱེད་ཀྱི་མཁྱེན་རབས་འོད་ཟེར་གྱིས།།
btse ldan khyed kyi mkhyen rabs 'od zer gyis..
དག་བློའི་གཏི་མུག་མུན་པ་རབ་གསལ་ནས།།
dag blo'i gti mug mun pa rab gsal nas..
བཀའ་དང་བསྟན་བཅོས་གཞུང་ལུགས་རྟོགས་པ་ཡི།།
bka' dang bstan bcos gzhung lugs rtogs pa yi..
བློ་གྲོས་སྤོབས་པའི་སྣང་བ་བསྩལ་དུ་གསོལ།།
blo gros spobs pa'i snang ba btsal du gsol..
གཉིས་པ་བོད་ཡིག་དབྱིན་ཡིག་ཏུ་ཕབ་འབྲི་བྱེད་ཚུལ་བཤད་པ།
བོད་ཡིག་དབྱིན་ཡིག་ཏུ་ཕབ་འབྲི་བྱེད་ཚུལ་ལ་ཡི་གེའི་སྒྲ་ཕབ་འབྲི་བྱེད་ཚུལ་ཡང་ཟེར་ཏེ། དེ་ནི་བོད་ཡིག་གི་ཡིག་འབྲུ་དག་སྒྲའི་འདོན་ཚུལ་ཇི་བཞིན་རིམ་པས་ཕབ་འབྲི་བྱས་པ་ཞིག་ཡིན། ཕབ་འབྲི་བྱེད་ཚུལ་འདི་བོད་ཡིག་ལཱེ་ཊིན་དུ་ཕབ་འབྲི་བྱེད་ཚུལ་དང་མི་འདྲ་བར། ཕབ་བྱའི་ཡི་གེ་འདི་སྔོན་རྗེས་ཡང་འཇུག་སོགས་ཚང་མ་ཕབ་དགོས་པའི་ངེས་པ་མེད་དེ། ཕབ་བྱའི་ཡི་གེའི་སྒྲ་གཙོ་བོར་བཟུང་ནས་ཕབ་དགོས། དཔེར་ན། བསྟན་པ་ཞེས་དེ་ལཱེ་ཊིན་་ཡི་གེར་ bstan pa ཞེས་ཕབ་ཀྱང་། དབྱིན་ཡིག་ཏུ་ Tenpa ཞེས་ཕབ་པ་ཡིན།
བོད་ཡིག་དབྱིན་ཡིག་ཏུ་ཕབ་འབྲི་བྱེད་ཚུལ་ཤེས་དགོས་ན། དེའི་གཤམ་གསལ་གྱི་ཁྱད་ཆོས་དག་ངེས་པར་དུ་རྟོགས་དགོས།
དང་པོ། བོད་ཡིག་དབྱིན་ཡིག་ཏུ་ཕབ་འབྲི་བྱེད་ཚུལ་རྒྱ་གར་དབྱིན་སྐད་ཀྱི་ཤུགས་རྐྱེན་ཆེན་པོ་ཐེབས་ཡོད་དེ། དེའང་རྒྱ་གར་དབྱིན་སྐད་ནང་དུ་དབྱིན་ཡིག་ d /di:/ དང་ t /ti:/ གཉིས་ལ་ /dri:/ དང་ /tri:/ ཞེས་ཀློག་བཞིན་ཡོད་པས། བོད་ཡིག་ ཀྲ སྐྲ སྒྲ ཏྲ པྲ སྤྲ སྦྲ ལ་སོགས་པ་ཕབ་འབྲི་བྱེད་སྐབས་ dra ཞེས་ཕབ་དགོས་ཀྱང་། རྒྱུན་དུ་ da ཞེས་པར་ཕབ་ཡོད་པ་དང་། ཡང་བོད་ཡིག་ ཁྲ གྲ དྲ ཐྲ ཕྲ བྲ ལ་སོགས་ཕབ་འབྲི་བྱེད་སྐབས་ tra ཞེས་ཕབ་འབྲི་བྱེད་དགོས་ཀྱང་། རྒྱུན་དུ་ ta ཞེས་པར་ཕབ་ཡོད། དཔེར་ན།
སྒྲོལ་མ་ཞེས་པ་ drolma ཞེས་ཕབ་དགོས་ཀྱང་། རྒྱུན་དུ་ dolma ཞེས་ཕབ་ཡོད།
འཕྲིན་ལས་ཞེས་པ་ trinley ཞེས་ཕབ་དགོས་ཀྱང་། རྒྱུན་དུ་ tinley ཞེས་ཕབ་ཡོད།
འོན་ཀྱང་། ལམ་སྲོལ་དེ་ཕྱིས་ཡོངས་གྲགས་སུ་གྱུར་སྟབས། དེང་སྐབས་ཚང་མས་དེ་ལྟར་སྤྱོད་བཞིན་མཆིས་པས། ཁོ་བོའི་བསམ་པར་ང་ཚོས་ཀྱང་དེ་ལྟར་ལག་ལེན་བསྟར་ན་ཕབ་འབྲི་བྱེད་ཚུལ་གཅིག་གྱུར་ཡོང་བའི་དགེ་མཚན་ཆེ་སྙམ།
གཉིས་པ། བོད་ཡིག་དབྱིན་ཡིག་ཏུ་ཕབ་འབྲི་བྱེད་སྐབས་ཕལ་མོ་ཆེ་ཁ་སྐད་གཙོར་བཟུང་ནས་ཕབ་འབྲི་བྱེད་པ་ལས། ཡིག་སྐད་གཙོར་འཛིན་གྱི་མེད་དེ། དཔེར་ན།
དགྲ་འདུལ་ཞེས་པ་དེ་ཡིག་སྐད་ལྟར་ཀློག་ན་ dadul ཞེས་ཕབ་དགོས་ཀྱང་། རྒྱུན་དུ་ཁ་སྐད་གཞིར་བཟུང་སྟེ་ damdul ཞེས་ཕབ་ཡོད།
ངག་དབང་ཞེས་པ་དེ་ཡིག་སྐད་ལྟར་ཀློག་ན་ ngagwang ཞེས་ཕབ་དགོས་ཀྱང་། རྒྱུད་དུ་ཁ་སྐད་གཞིར་བཟུང་སྟེ་ ngawang ཞེས་ཕབ་ཡོད།
རྟ་མགྲིན་ཞེས་པ་དེ་ཡིག་སྐད་ལྟར་ཀློག་ tadrin ཞེས་ཕབ་དགོས་ཀྱང་། རྒྱུན་དུ་ tamdin ཞེས་ཕབ་ཡོད།
འོན་ཀྱང་། བོད་ཡིག་འགའ་ཤས་དབྱིན་ཡིག་ཏུ་ཕབ་སྐབས་དེ་ལྟར་ངེས་པར་དུ་ཁ་སྐད་གཞིར་བཟུང་ནས་ཕབ་འབྲི་བྱེད་དགོས་དོན་མེད་དེ། དཔེར་ན།
དཔལ་འབྱོར་ཞེས་པ་དེ་ཁ་སྐད་ལྟར་ཀློག་ན་ panjor ཞེས་ཕབ་དགོས་ཀྱང་། རྒྱུན་དུ་ཡིག་སྐད་ཇི་བཞིན་ paljor ཞེས་ཕབ་པ་ལྟ་བུའོ།
གསུམ་པ། བོད་ཡིག་དབྱིན་ཡིག་ཏུ་ཕབ་འབྲི་བྱེད་ཚུལ་དེ་སྒྲ་གདངས་ལྷ་སའི་སྐད་ཚད་གཞིར་བཟུང་ཡོད་པ་ལས། ཁམས་སྐད་དང་ཨ་མདོའི་སྐད། རྒྱ་རོང་སྐད་སོགས་ཧ་ལམ་ཚད་གཞིར་གཟུང་མེད་དེ། དཔེར་ན།
ཚེ་རིང་ཞེས་པ་ཨ་མདོའི་སྐད་ཇི་བཞིན་ཕབ་འབྲི་བྱས་ན་ tserang ཞེས་ཕབ་དགོས་ཀྱང་། རྒྱུན་དུ་ལྷ་སའི་སྐད་ཇི་བཞིན་ tsering ཞེས་ཕབ་ཡོད་པ་ལྟ་བུའོ།
ཕབ་འབྲི་བྱེད་ཚུལ་དེ་དུས་རྒྱུན་མིའི་མིང་དང་། ས་མིང་སོགས་དབྱིན་ཡིག་ཏུ་བསྒྱུར་སྐབས་ཡོངས་ཁྱབ་ཏུ་བཀོལ་བའི་ཕབ་འབྲི་བྱེད་ཚུལ་ཞིག་ཡིན། བོད་དང་འབྲེལ་བའི་ཕྱི་རྒྱལ་གྱི་ཚགས་པར་དང་དྲ་ངོས། ཡིག་ཆ་སོགས་ཀྱི་ནང་དུ་བོད་ཀྱི་ས་མིང་དང་མིའི་མིང་ཐོན་ཡོད་དངག་ལཱེ་ཊིན་ཡི་གེར་ཕབ་འབྲི་བྱས་པ་ཉུང་ཞིང་། དབྱིན་ཡིག་ཏུ་ཕབ་འབྲི་བྱས་པ་ཤས་ཆེའོ། །དཔེར་ན།
གཞིས་ཀ་རྩེ་ཞེས་པ་ Shigatse ཞེས་བྱིན་ཡིག་ཏུ་ཕབ་པ་མང་བ་ལས་ gzhis ka rtse ཞེས་ལཱེ་ཊིན་ཡི་གེར་ཕབ་པ་ཉུང་ངོ། །
ཨ་མདོ་ཞེས་པ་ Amdo ཞེས་པ་དབྱིན་ཡིག་ཏུ་ཕབ་པ་མང་བ་ལས་ a mdo ཞེས་ལཱེ་ཊིན་དུ་ཕབ་པ་ཉུང་བ་ལྟ་བུའོ།
དེར་བརྟེན་ང་ཚོས་ཀྱང་རང་ཉིད་ཀྱི་མང་དག་དབྱིན་ཡིག་ཏུ་འབྲི་སྐབས་རྒྱ་ཡིག་སྒྲ་སྦྱོར་ཡི་གེ་拼音ཇི་བཞིན་འབྲི་མི་དགོས་པར། དབྱིན་ཡིག་ཏུ་ཕབ་འབྲི་བྱེད་ཚུལ་ལྟར་བྲིས་ན་འཛམ་གླིང་གི་འགྲོས་དང་མཐུན་ཐུབ་བོ།
ཤར་གཞོན་ཚེ་རིང་ཟླ་བ། ཀྲུང་དབྱང་མི་རིགས་སློབ་ཆེན་བོད་རིག་པ་ཞིབ་འཇུག་གླིང་ 2006ཞིབ་འཇུག་སློབ་མ།
དཔྱད་གཞིའི་ཡིག་ཆ།
- Wylie transliteration. From: http://en.wikipedia.org/ Wylie_transliteration
- A standard system of Tibetan Transcription (Turell wylie, Harvard Journal of Asiatic
- Studies,22 261-7)1959>
- 统一藏文的拉丁转写 促进藏文的信息化建设. 《藏文软件开发专项专刊》
- 王贵.藏族人名研究.民族出版社.1991 年版
- 陈丽娜等.藏文拉丁转写的研究与实现.《计算机工程与设计》2006 年第1 期
- 牛飞等.藏文拉丁转写的概貌.《青海师范大学学报》(自然科学版)2006 年第3 期
- 江荻.藏文的拉丁字母转写方法--兼论藏文语料的计算机转写处理.《民族语文》2006 年第1 期


text:
༄༅། །བདུད་རྩི་སྙིང་པོ་ཡན་ལག་བརྒྱད་པ་གསང་པ་མན་ངག་གི་རྒྱད་ལས་རྩ་བའི་རྒྱུད་ཅེས་བྱ་བ་བཞུགས་སོ། །
སྤེལ་དུས། 2014-12-08 15:20:00 ཀློག་ཐེངས།
དེ་ནས་དྲང་སྲོང་ཡིད་ལས་སྐྱེས་ཀྱིས་འདི་སྐད་ཅེས་ཞུས་སོ། །ཀྱེ་དྲང་སྲོང་ཆེན་པོ་རིག་པའི་ཡེ་ཤེས་ལགས། །རེག་མཐོང་གཉིས་ཀྱིས་ནད་ཀྱི་ངོས་འཛིན་པ། །རེག་པ་རྩ་ལ་ཇི་ལྟར་བརྟག་པར་བགྱི། །མཐོང་བ་ཆུ་ལ་ཇི་ལྟར་བརྟག་པར་བགྱི། །གལ་འགག་བཞི་ཡི་འཁྲུལ་སོ་ཇི་ལྟར་བསལ། །འཚོ་མཛད་སྨན་པའི་རྒྱལ་པོས་བཤད་དུ་གསོལ། །ཞེས་ཞུས་པ་ལས། སྟོན་པས་གསུངས་པ། ཀྱེ་དྲང་སྲོང་ཆེན་པོ་ཡིད་ལས་སྐྱེས། དང་པོ་རེག་པ་རྩ་ལ་བརྟག་པ་ནི། །ནད་དང་སྨན་པ་བརྡ་སྦྱོར་འཕྲིན་པ་རྩ། །སྔོན་འགྲོ་ཟས་སྤྱོད་བསླབ་དང་བལྟ་དུས་བསྟན། །བལྟ་གནས་མནན་ཚད་བལྟ་ཚུལ་ཤེས་པ་ཡིས། །ཐ་མལ་རྩ་ལ་རྩ་རྒྱུད་གསུམ་དུ་བརྟག །དུས་བཞིའི་རྩ་ལ་ཁམས་ལྔ་འབྱུང་བ་རྩི། །ངོ་མཚར་རྩ་བདུན་ནད་མེད་མི་ལ་བལྟ། །ནད་དང་ནད་མེད་འཕར་བའི་གྲངས་ལས་དཔགས། །སྤྱི་དང་བྱེ་བྲག་རྩ་ཡིས་ནད་ངོས་བཟུང་། །འཆི་རྩ་གསུམ་གྱིས་འཚོ་འཆི་ཁ་དམར་གདགས། །གདོན་རྩ་གློ་བུར་ཡེ་འདྲོག་རིམ་འགྲོ་འབོགས། །ཚེ་རྟགས་བླ་ཡི་རྩ་ལ་བརྟག་པ་སྟེ། །སྤྱི་དོན་བཅུ་གསུམ་རེག་པའི་མདོར་བསྟན་ཡིན། །དང་པོ་སྔོན་འགྲོ་ཟས་སྤྱོད་བསླབ་པ་ནི། །ཤ་ཆང་ལ་སོགས་དྲོད་བཅུ་དྲག་པོ་དང་། །འཇུ་དཀའ་བསིལ་ཆེས་ནད་གཞི་འཁྲུག་པ་སྤང་། །འགྲངས་ཆེས་ལྟོགས་ཆེས་ཉལ་པོ་གཉིད་ཆག་དང་། །སྨྲ་བརྗོད་སེམས་ལས་འགྲོ་འདུག་སྤངས་ཏེ་བརྟག །དེ་ཡིས་འདུ་བ་རྣམ་གསུམ་མི་འཁྲུག་གསལ། །གློ་བུར་དུ་ཡང་དབུགས་མལ་ཚུད་པ་དང་། །རྩ་དཔངས་རྐྱེན་གྱིས་མ་བཏེག་གཅེས་པ་ཡིན། །བལྟ་དུས་མཁའ་ལ་ཉི་ཤར་ཀླུངས་མ་ཕེབས། །ནང་དབུགས་དྲོན་མོ་ཕྱིར་མ་རྒྱུས་པ་དང་། །ཕྱི་དབུགས་གྲང་མོ་ནང་དུ་མ་ཤོར་བ། །མལ་ནས་མ་མགུལ་ཁ་ཟས་མ་ཟོས་པའི། །གདགས་སྲིབས་དབུགས་སྙོམས་རྩ་མལ་གནས་དུས་བལྟ། །བལྟ་གནས་མཁྲིག་མའི་གཉེར་མ་དང་པོ་ནས། །མཚོན་གང་མར་བཅལ་རུས་པ་འབུར་པོའི་ལྡེབས། །ཚོན་ཀན་ཆག་གསུམ་མ་འདྲུས་སྙོམས་པར་བཞག །ཅི་ཕྱིར་འཕར་རྩ་ཀུན་ལ་ཡོད་མོད་ཀྱང་། །དོན་དང་ཉེ་ན་ཕུ་ཆུ་འབྲུབ་དང་མཚུངས། །རིང་བ་ཐག་རིང་འགྲོན་པོའི་གཏམ་དང་འདྲ། །འཚམ་པས་རྒྱང་གྲགས་དབྱར་སྐད་བཞིན་དུ་གསལ། །ཐམས་ཅད་རྒྱུ་བས་ཚོང་དུས་རྒྱ་སྲང་བཞིན། །དོན་སྣོད་དེར་མི་རྒྱུ་བས་འགལ་ཞེ་ན། །རླུང་ཁྲག་ཀུན་ཏུ་རྒྱུ་བས་ཚོང་དཔོན་བཞིན། །བཅུ་གཉིས་མ་འདྲེས་ཕ་ཙེའི་རེ་སོ་འདྲ། །བླ་རྩ་མར་ཟུར་ཆུ་རྒྱུས་གསེབ་ཏུ་བརྟག །མཐའ་ནས་སྡུད་ཕྱིར་འཆི་རྩ་བོལ་ལ་བརྟག །མནན་ཚད་ཚོན་གྱིས་པགས་པ་ཀན་གྱིས་ཤ །ཆག་གིས་རུས་པ་ནོན་ཙམ་གསལ་བར་མནན། །ཅི་ཕྱིར་ཞེ་ན་རྩ་དབྱིབས་ལ་ཕུག་འདྲ། །ཤ་རྔམས་ཟབ་མི་ཟབ་ལས་བྱུང་བ་ཡིན། །བལྟ་ཚུལ་ལག་པའི་སོར་མོ་མ་གྲང་བའི། །
འདིར་རྐྱང་རྡེབ་བྱས་ནས་རྩོམ་ཡོངས་ལ་བལྟས་ཆོག ཡིག་ཆའི་ཆེ་ཆུང་། ( 350.72 KB )
རྩོམ་སྒྲིག་པ།:


text:
མི་ཆོས་གཙང་མ་བཅུ་དྲུག
སྤེལ་དུས 2017-08-30
ཡོང་ཁུངས། ༼བོད་ཀྱི་ལོ་རྒྱུས་སྤྱི་དོན་པདྨ་རཱ་གའི་ལྡེ་མིག༽
རྩོམ་པ་པོ།
དཔའ་བོ་གཙུག་ལག་ཕྲེང་བའི《ཆོས་འབྱུང་མཁས་པའི་དགའ་སྟོན》ལས།
སྤྱིར་མི་དགེ་བ་བཅུ་སྤོང་བའི་སྟེང་དུ་མ་ལ་མར་འཛིན་པ། ཕ་མ་ཕར་འཛིན་པ། དགེ་སྦྱོང་དང་བྲམ་ཟེ་ལ་དགེ་སྦྱོང་དང་བྲམ་ཟེར་འཛིན་པ། རིགས་ཀྱི་རྒན་རབས་བཀུར་བ། བྱས་པ་དྲིན་དུ་གཟོ་བ། གཞན་ལ་ངན་གཡོ་སྤོང་བ་སྟེ་མི་ཆོས་གཙང་མ་བཅུ་དྲུག་ཁྲིམས་སུ་བཅས། གཞན་ཡང་།
དཀོན་མཆོག་སྐྱབས་བཟུང་དད་ཅིང་གུས་པས་མཆོད།། ཕ་དང་མ་ལ་དྲིན་གཟོ་བཀུར་བསྟི་བྱ།། དྲིན་ཅན་ཡིད་མི་གཅོད་ཅིང་བཟང་ལན་འཇལ།། མཐོན་པོ་རྣམས་ལ་མི་རྒོལ་སྨྲས་ན་ཉན།། ལས་སྤྱོད་ཐམས་ཅད་ཡ་རབས་རྗེས་སུ་འབྲང་།། ཆོས་དང་ཡི་གེ་བློ་འཇུག་དོན་ཤེས་བྱ།། རྒྱུ་འབྲས་ཡིད་ཆེས་སྡིག་པའི་ལས་ལ་འཛེམ།། གཞན་ལ་བསམ་ངན་མི་བྱ་ཕན་པ་གདངས།། ཅི་བྱེད་རང་སེམས་དཔང་བཞག་དྲང་པོར་བྱ།། ཟས་དང་ཆང་ལ་ཚོད་ཟིན་ཁྲེལ་འཛེམ་བྱེད།། སྐྱིན་པ་བུ་ལོན་ལ་སོགས་དུས་སུ་གཞལ།། བྲེ་སྲང་སོགས་ལ་གཡོ་ཟོལ་སྤང་བར་བྱ།། མ་བཅོས་ལས་ལ་དོན་མེད་ཁ་གཏོགས་སྤང་།། རང་ཚུགས་བཟུང་ནས་བསྒྱུར་ཁ་ལྕི་བར་བྱ།། མནའ་དང་དམ་བཞག་སྲོལ་ལྟར་གཅེས་པར་འཛིན།། དེ་ལ་སོགས་པ་བཀའ་ཡི་དྲིལ་བསྒྲགས་ཏེ།། ཡ་རབས་བཟང་པོའི་ལུགས་ཀྱི་བསྟན་བཅོས་དང་།། ཕྱི་མར་ཕན་བདེའི་གོ་འཕང་དམ་པ་ལ།། བོད་འབངས་ཐམས་ཅད་བཀོད་དེ་བདེ་ཞིང་སྐྱིད།། ཅེས་པ་ལྟར་དང་།
《རྒྱལ་རབས་གསལ་བའི་མེ་ལོང》ལས།
༡དཀོན་མཆོག་གསུམ་ལ་སྐྱབས་སུ་སོང་ཞིང་དད་པ་དང་མོས་གུས་བྱབ་བ། ༢ཕ་མ་ལ་དྲིན་དུ་གཟོ་ཞིང་བཀུར་བསྟི་བྱ། ༣མི་དྲིན་ཅན་དང་ཕ་ཁུ་རྒན་གསུམ་གྱི་ཡིད་མི་གཅོད་པ། ༤བཟང་པོ་ལ་བཟང་ལན་བྱེད་པ། ༥མི་ཡ་རབས་དང་རིགས་བཙུན་པ་ལ་མི་རྒོལ་ཞིང་དང་དུ་ལེན་པ། ༦ལས་དང་སྤྱོད་པ་ཐམས་ཅད་ཡ་རབས་ཀྱི་རྗེས་སུ་འབྲང་བ། ༧ལྷ་ཆོས་དང་ཡི་གེ་ལ་བློ་འཇུག་ཅིང་དོན་ཤེས་པར་བྱ་བ། ༨ལས་རྒྱུ་འབྲས་ལ་ཡིད་ཆེས་ཤིང་མི་དགེ་བ་འབའ་ཞིག་ལ་འཛེམ་པ། ༩མཛའ་བཤེས་དང་ཁྱིམ་མཚེས་ལ་ཕན་འདོགས་ཤིང་གནོད་སེམས་མི་བྱ་བ། ༡༠གཞི་དྲང་པོར་བྱ་ཞིང་བློ་སེམས་དཔང་དུ་འཇོག་པ། ༡༡ཟས་ཆང་ལ་ཚོད་འཛིན་ཅིང་ཁྲེལ་ཡོད་པར་བྱ་བ། ༡༢བུ་ལོན་དུས་སུ་འཇལ་བ། ༡༣བྲེ་སྲང་ལ་གཡོ་ཟོལ་མི་བྱ་བ། ༡༤མ་བསྐོས་ཤིང་མ་བཅོལ་བའི་བྱ་བ་རྟོག་འཇུག་མི་བྱ་བ། ༡༥གྲོས་ཀྱི་ནང་དུ་བུད་མེད་ཀྱི་ཁ་ལ་མི་ཉན་ཞིང་རང་ཚུགས་འཛིན་པ། ༡༦ཡིན་མིན་གྱིས་མ་ཚང་བ་བྱུང་ན་ཡུལ་ལྷ་བསྟན་སྲུང་དཔང་དུ་བཙུགས་ནས་མནའ་བྱེད་པ་བཅས་སོ།།
དེ་ལྟར་མི་ཆོས་གཙང་མ་བཅུ་དྲུག་ནི་ལོ་རྒྱུས་དེབ་ཐེར་ཁག་ལས་བཞེད་པ་ཕལ་ཆེར་གཅིག་མཐུན་དུ་བྱུང་ཡོད་ལ་གཙོ་བོར་མིའི་སྤྱོད་བཟང་སྟོན་པའི་སྲོལ་ལུགས་ཤིག་ཡིན་པ་ལས།ཉེས་ཆད་གཅོད་བྱེད་ཀྱི་བཀའ་ཁྲིམས་ནི་མ་ཡིན་ནོ།།


text:
ནང་ཆོས་ནི་སེམས་ཀྱི་ཚན་རིག་རེད་ཅེས་བརྗོད་ཀྱི་ཡོད།
- །
- མིག་དམར།, 16 ཟླ་དགུ་པ། 2014 15:23
- ། རྩོམ་རིག་མེ་ལོང༌།
ནང་པའི་ཆོས་ནི་ཤིན་ཏུ་རྒྱ་ཆེ་ཞིང་གཏིང་ཟབ་ལ། ལག་ཏུ་བླང་བདེ་བ་ཞིག་ཡོད། དེ་ཡང་མི་རིགས་གཅིག་དང༌། ཡུལ་གཅིག་ཁོ་ནའི་ཆེད་དུ་གསུངས་པ་མ་ཡིན་པར་སེམས་ཅན་ཐམས་ཅད་ཀྱི་དོན་ལ་གསུངས་པའི་ཆོས་ལུགས་ཤིག་ཡིན།
ནང་ཆོས་ནི་བློ་རབ་འབྲིང་མཐའ་གསུམ་གང་འདྲ་ཞིག་ཡིན་རུང༌། རང་གི་བློ་ནུས་དང་འཚམས་པའི་ཉམས་ལེན་ཆོག་པའི་ཐབས་ཤེས་འཇུག་པ་བདེ་པོ་ཡོད་པ་ཞིག་ཀྱང་ཡིན། ངོས་རང་ཆུང་ངུའི་དུས་ནས་སློབ་གཉེར་གྱི་འགོ་བཙུགས་ཏེ་ད་ཆ་རང་ལོ་དྲུག་ཅུ་རེ་གྲངས་ལ་སླེབས་ཡོད་ཀྱང༌། ད་དུང་ནང་ཆོས་ཀྱི་གོ་རྟོགས་མཐར་ཕྱིན་པ་ཞིག་རྙེད་མེད་པས་མི་མཐུད་ཐོས་བསམ་སྒོམ་སྒྲུབ་ལ་འབད་པ་བྱེད་བཞིན་ཡོད།
དེང་རབས་ཀྱི་ཚན་རིག་པ་དང༌། མཁས་དབང་ཁག་གཅིག་གིས་ནང་ཆོས་ནི་སེམས་ཀྱི་ཚན་རིག་རེད་ཅེས་བརྗོད་ཀྱི་ཡོད་པ་དང་ནང་པའི་ཆོས་ཀྱི་ནང་དུ་དད་པ་དང༌། ཡིད་ཆེས་གཙོ་བོར་མ་བསྟན་པར་རྒྱུ་མཚན་དང་ཉམས་མྱོང་ཚད་མ་གཞི་ལ་གཞག་སྟེ་ཐར་པའི་ལམ་ལ་འཇུག་ཚུལ་རྩལ་དུ་བཏོན་པའི་གནད་དོན་ལ་གཞིགས་ན་ནང་ཆོས་ནི་སེམས་ཀྱི་ཚན་རིག་རེད་ཅེས་བརྗོད་འོས་པ་ལྟ་བུ་རེད། དེ་ཡང་ནང་ཆོས་དངོས་ཡོད་གནས་ཚུལ་ལ་ཁས་ལེན་པ་ཙམ་དུ་མ་ཟད། དེ་གཞིར་བཞག་སྟེ་ཕྱི་ནང་གི་ཆོས་ལ་དཔྱད་ཞིབ་བྱེད་པའི་སྲོལ་ཡང་ཡོད་སྟབས་དེང་སང་ཚན་རིག་པ་ཚོས་ནང་ཆོས་ལ་དཔྱད་ཞིབ་བྱེད་པའི་སྲོལ་ཡང་ཡོད་སྟབས་དེང་སང་ཚན་རིག་པ་ནང་ཆོས་ལ་དམིགས་བསལ་གྱི་དོ་སྣང་ཆེན་པོ་བྱེད་ཀྱི་ཡོད། དེ་ལྟར་ནང་ཆོས་ཀྱི་རྩ་བའི་གྲུབ་མཐའ་ནི། དངོས་ཡོད་གནས་ཚུལ་དང་མཐུན་པ་ཞིག་ཡིན་པའི་དབང་གིས་རྒྱུ་མཚན་དང༌། རིག་པ་ཡང་དག་གི་བརྟག་དཔྱད་བྱེད་འོས་པ་དང་བྱེད་ཆོག་པ་བཅས་ཀྱི་གདེང་དང་ལྡན་པའི་སྐྱོན་བྲལ་གྱི་ཆོས་ཤིག་ཡིན་པར་བརྟེན་སྟོན་པ་སངས་རྒྱས་ཉིད་ཀྱི་ཀྱང༌།
དགེ་སློང་དག་གམ་མཁས་རྣམས་ཀྱིས།།
སྲེག་བཅད་བརྡར་བའི་གསེར་བཞིན་དུ།།
ལེགས་པར་བརྟག་ལ་ང་ཡི་བཀའ།།
བླང་བར་བྱ་ཡི་གུས་ཕྱིར་མིན།།
ཞེས་གསལ་པོ་གསུངས་ཡོད། དེ་ཡང་ནང་ཆོས་དང༌། ཚན་རིག་གཉིས་ཀས་གཞི་དངོས་པོའི་གནས་ལུགས་གཏན་ལ་འབེབས་སྐབས། ཐོག་མར་མངོན་སུམ་ཚད་མས་ཇི་ལྟར་གཞལ་བའི་དོན་རྣམས་གཞི་ལ་བཞག དེ་ལས་ཀྱང་ཅུང་ཟད་ལྐོག་ཏུ་གྱུར་པའི་དོན་རྣམས་དངོས་སྟོབས་རིག་པ་དང་འབྲེལ་བའི་རྒྱུ་མཚན་གྱི་སྒོ་ནས་དཔོག ཇི་ལྟར་དཔགས་པའི་གནད་རྣམས་དོན་ལ་གནས་མིན་མཐར་མངོན་སུམ་གྱི་མྱོང་བ་ལ་གཏུགས་ཏེ་ར་སྤྲོད་བྱེད་པ་སོགས་ཇི་ལྟར་དངོས་པོའི་གནས་ཚུལ་ལ་དཔྱོད་ཚུལ་ཐོག་མཐུན་ཆ་ཆེན་པོ་ཡོད། དུས་རབས་བཅུ་བདུན་པ་ནས་བཟུང་རིམ་པས་དངོས་པོའི་ཚན་རིག་ཡར་རྒྱས་སོང་བའི་སྐབས་སུ་ཆོས་ལུགས་འགའ་ཤས་ལ་ཡིད་ཆེས་བྱེད་མཁན་ཉུང་དུ་ཕྱིན་པ་སོགས་ཀྱི་སྐྱོན་ཕྲན་བུ་བྱུང་ཡོད། འོན་ཀྱང་ནང་ཆོས་ནི་དངོས་ཡོད་གནས་ཚུལ་གཙོ་བཟུང་བྱེད་མཁན། རྒྱུ་མཚན་ལྡན་པ་ཞིག་ཡིན་སྟབས་ཚན་རིག་སོགས་ཀྱིས་མི་གནོད་པར་མ་ཟད། ཧ་ཅང་མཐུན་པོ་ཡོད། དཔེར་ན། དངོས་པོའི་ཚན་རིག་པ་སྙན་གྲགས་ཅན། ནེའི་ཀྲོན་( Newton) དང༌། ཌར་ཝིན་(Darwin)སོགས་ཀྱིས་བརྟག་དཔྱད་བྱས་ཏེ་གསར་དུ་རྙེད་པའི་འབྱུང་བའི་འཐེན་ཤུགས་དང༌། གཡོ་འགུལ་གྱི་འགྲོ་སྟངས། རླན་དང་རྡུལ་ཕྲན་གྱི་ནུས་པ། ལུས་ཀྱི་ཆགས་ཚུལ་དང༌། ནང་འབུའི་ཚན་རིག་སོགས་རྣམ་གཞག་མང་པོ་ཞིག་སངས་རྒྱས་ཀྱིས་མངོན་པ་དང། དགའ་བོ་མངལ་འཇུག མདོ་དྲན་པ་ཉེར་བཞག་སོགས་གཞུང་མང་པོ་ནས་གསུངས་པ་དང་ཆ་འདྲ་བ་ཡོད། ལྷག་པར་ཕྱིས་ཀྱི་ཚན་རིག་པ་ཀུན་གྱི་ཡང་རྩེ་ཨས་ཨེན་སུ་ཀྲན་(Einstien) གྱིས་བརྟག་དཔྱད་བྱས་ཏེ་གསར་ཏུ་རྙེད་པའི་དངོས་པོའི་རྟེན་འབྲེལ་རྣམ་གཞག་དེ་དག་ནི་(Theory of Relativity)དེའི་གོང་གི་མཁས་པ་ཚོའི་བསམ་ཚུལ་ལས་ལྡོག་པའི་ཚན་རིག་གི་ལྟ་བ་གསར་པ་ཞིག་ཡིན། ཁོང་གིས་གསར་དུ་རྙེད་པའི་དངོས་པོའི་རྟེན་འབྲེལ་རིག་པ་དེ་དང༌། ལོ་ཉིས་སྟོང་གོང་གསུངས་པའི་དཔལ་མགོན་འཕགས་པ་ཀླུ་སྒྲུབ་ཀྱི་གསུང་རྟེན་འབྱུང་གི་ལྟ་བ་གཉིས་སྒོ་དུ་མ་ནས་ཆ་མཚུངས་པ་ཡོད། དེ་བཞིན་ཚན་རིག་གི་གཏན་ལ་ཕབ་པའི་རྒྱུ་སྐར་གྱི་འགྲོ་སྟངས་དང་(Astronomy)དང༌། རྡུལ་ཕྲན་ཕྲ་མོའི་ངོ་བོ་ངོས་འཛིན་ཚུལ་སྐོར་(Atomic particles)རྩ་ཁམས་རིག་པ་དང༌། སྐྱེ་དངོས་རིག་པ། (Neurobiology) འཇིག་རྟེན་ཆགས་ཚུལ་(Cossmology) དངོས་ཁམས་རིག་པ་(Physics) ལྷག་དོན་ཨ་ཨེས་ཀྲན་གྱི་སློབ་མའི་གཙོ་བོ་(Max planck, Niels Bohr, Heissenberg)ནས་ཆེས་གསར་དུ་རྙེད་པའི་དུམ་བུའི་ལྟ་བར་(Quantum Theory) འགྲེལ་བཤད་བྱེད་ཚུལ་སོགས་དེ་དག་ནང་པའི་གཞུང་ནས་གསུངས་པ་དང་བསྡུར་ན་མཐུན་པོ་ཡོད། ད་བར་རྡ་རམ་ས་ལར་ཕྱི་རྒྱལ་གྱི་ཚན་རིག་པ་ཁག་ཅིག་མཉམ་དུ་ངོས་ནས་ནང་ཆོས་དང་ཚན་རིག་གི་ལྟ་ཚུལ་སྐོར་བསམ་ཚུལ་བརྗེ་ལེན་གྱི་བགྲོ་གླེང་ཚོགས་འདུ་"སེམས་དང་སྲོག་"(Mind & life) ཅེས་པ་ཐེངས་བདུན་ཚོགས་པ་ཡིན། གཞན་ཡང་ཕྱི་རྒྱལ་ཁག་ཏུ་བསྐྱོད་སྐབས་ཚན་རིག་པ་འབྲེལ་གཏུགས་ཀྱིས་ཕན་ཚུན་བློ་བསྐྱེད་འཕེལ་བའི་བགྲོ་གླེང་གི་གོ་སྐབས་མང་པོ་བྱུང༌།
དེ་བཞིན་ཕེརོ་ཨུཌ་(Freud)དང་ཇུང་(Jung)སོགས་ཀྱིས་གཏན་ལ་ཕབ་པའི་སེམས་ཁམས་རིག་པ་(Psychology) ཞེས་མིའི་སེམས་ཀྱི་སྡུག་བསྔལ་གྱི་རིགས་མང་པོ་ཞིག་ཆུང་དུས་ཕ་མ་གཉིས་དང༌། ཁྱད་པར་མ་ཡིས་གསོ་སྐྱོང་བྱེད་སྟངས་ལ་བརྟེན་ནས་བྱུང་ཚུལ་དང༌། ཡང་རང་གི་ཕ་མེས་ཚོའི་ཤེས་རིག་དང༌། གོམས་གཤིས་ཀྱི་བག་ཆགས་བསགས་པའི་རྒྱུ་ལས་བྱུང་ཚུལ་སོགས་རྒྱུ་རྐྱེན་སྣ་ཚོགས་འགྲེལ་བཤད་བྱེད་པ་དང༌། སྡུག་བསྔལ་གྱི་རིགས་དེ་རྣམས་སེལ་ཐབས་སུ་སེམས་ལ་གང་དྲན་པ་རྣམས་སྐད་ཆ་དང༌། རི་མོ། གླུ་གར། གཟུགས་བརྙན་སོགས་ཀྱི་ལམ་ནས་ཕྱིར་སྟོན་དགོས་པའི་སྐོར་འཕྲལ་སེལ་གྱི་ཐབས་སྣ་ཚོགས་སྟོན་བཞིན་པ་རེད།
སྐྱོན་ཀུན་ཟད་ཡོན་ཏན་ཐབས་ཅད་དང་ལྡན་པ། མཁྱེན་བརྩེ་ནུས་གསུམ་ཕུལ་དུ་ཕྱིན་པའི་སྟོན་པ་སངས་རྒྱས་ཀྱིས་ལེགས་པར་བསྟན་པའི་ཟབ་ཅིང་རྒྱ་ཆེ་བའི་ཆོས་ཀྱི་ལྟ་བའི་གནད་རྣམས་ནི་འགྲོ་བའི་སེམས་རྒྱུད་ཀྱི་དྲི་མ་བག་ཆགས་དང་བཅས་པ་སེལ་ཐབས་ཁོ་ནར་བསྟན་པ་ཞིག་ཡིན་སྟབས། འདི་དང་ཕྱི་མ། རང་དང་གཞན། འཕྲལ་དང་ཕུགས། དུས་དང་གནས་ཚུལ་ཅི་འདྲ་ཞིག་གི་འོག་ལའང་ནོར་པ་དང༌། མ་རན་པ། ཕན་གནོད་གོ་ལྡོག་པ་སོགས་ཀྱི་གནས་ཚུལ་རྩ་བ་ནས་མེད་པར་གཅིག་ཏུ་ཕན་བདེ་འབའ་ཞིག་སྦྱིན་པའི་ཐབས་ཚུལ་ཡང་དག་པ་ཞིག་ཡིན། དེ་ལྟར་ཡིན་མིན་ནང་ཆོས་ལ་སྦྱང་པ་བྱས་ཏེ་ཕྱོགས་ལྷུང་གི་དྲི་མ་མེད་པའི་ཐོག་ནས་ཉམས་ཞིབ་དང་དཔྱད་པ་བྱས་ན་ནང་ཆོས་ཀྱི་གཟི་བརྗིད་དང་བྲོ་བ་རྙེད་རྒྱུར་ཐེ་ཚོམ་མེད།


text:
ཟླ་1ཚེས་12ཉིན། ཀྲུང་གུང་ཀྲུང་དབྱང་ཆབ་སྲིད་ཅུས་ཀྱིས་ཚོགས་འདུ་འཚོགས་ནས་རྩ་ཁྲིམས་ཀྱི་ནང་དོན་ཁག་གཅིག་ལ་བཟོ་བཅོས་རྒྱག་རྒྱུའི་གྲོས་འགོར་ཞིབ་འཇུག་གནང་བ་རེད། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཚོགས་འདུ་གཙོ་སྐྱོང་གནང་བ་རེད།
ཚོགས་འདུའི་ཐོག་ཀྲུང་གོ་གུང་ཁྲན་ཏང་སྐབས་བཅུ་དགུ་པའི་ཀྲུང་དབྱང་ཨུ་ཡོན་ལྷན་ཁང་གི་ཚང་འཛོམས་གྲོས་ཚོགས་ཐེངས་གཉིས་པ་ཟླ་1ཚེས་18དང་19ཉིན་པེ་ཅིང་དུ་འཚོག་རྒྱུའི་གཏན་འབེབས་བྱས་པ་རེད།
ཀྲུང་གུང་ཀྲུང་དབྱང་ཆབ་སྲིད་ཅུས་ཀྱིས《རྩ་ཁྲིམས་ཀྱི་ནང་དོན་ཁག་གཅིག་ལ་བཟོ་བཅོས་རྒྱག་རྒྱུའི་སྐོར་གྱི་ཀྲུང་གུང་ཀྲུང་དབྱང་གི་གྲོས་འགོའི》མ་ཟིན་ལ་ཏང་ཕྱི་ནང་གི་ཁྱབ་ཁོངས་ངེས་ཅན་ནང་བསམ་འཆར་བསྡུ་ལེན་བྱེད་པའི་གནས་ཚུལ་སྙན་ཞུ་གསན་ནས་ད་ཐེངས་ཀྱི་ཚོགས་འདུའི་གྲོས་བསྡུར་གྱི་བསམ་འཆར་གཞིར་བཟུང་བཟོ་བཅོས་བརྒྱབ་རྗེས་ཡིག་ཆའི་མ་ཟིན་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པར་གྲོས་ཞིབ་བྱ་རྒྱུར་འབུལ་རྒྱུའི་གཏན་འབེབས་གནང་བ་རེད།
ཚོགས་འདུའི་ཐོག་ངོས་འཛིན་བྱས་དོན། རྩ་ཁྲིམས་ནི་རྒྱལ་ཁབ་ཀྱི་རྩ་བའི་བཅའ་ཁྲིམས་དང་། རྒྱལ་སྐྱོང་བདེ་འགོད་ཀྱི་སྤྱིའི་སྒྲིག་ཡིག ཏང་དང་མི་དམངས་ཀྱི་འདོད་བློ་གཅིག་སྡུད་ཐོག་མཚོན་པ་ཞིག་བཅས་རེད། ད་ལྟ་ལག་ལེན་བསྟར་བཞིན་པའི་རྩ་ཁྲིམས་ཁྱབ་བསྒྲགས་བྱས་ཚུན། སྒྱུར་བཅོས་སྒོ་དབྱེ་དང་སྤྱི་ཚོགས་རིང་ལུགས་ཀྱི་དེང་རབས་ཅན་འཛུགས་སྐྲུན་བྱེད་པའི་ལོ་རྒྱུས་ཀྱི་འཕེལ་རིམ་ནང་དང་རང་རེའི་ཏང་གི་རྒྱལ་སྲིད་སྐྱོང་བའི་ལག་ལེན་ཁྲོད་ནུས་པ་ཧ་ཅང་གལ་ཆེན་འདོན་སྤེལ་བྱས་ཡོད། རང་རྒྱལ་གྱི་ད་ལྟ་ལག་ལེན་བསྟར་བཞིན་པའི་རྩ་ཁྲིམས་ནི་རྒྱལ་ཁབ་ཀྱི་གནས་ཚུལ་དང་འཚམས་པ་དང་། དོན་དངོས་དང་འཚམས་པ། དུས་རབས་འཕེལ་རྒྱས་ཀྱི་བླང་བྱ་དང་འཚམས་པ་བཅས་ཀྱི་རྩ་ཁྲིམས་ཡག་པོ་ཞིག་ཡིན་པ་ལག་ལེན་ལས་ར་འཕྲོད་ཐུབ་ཡོད།
ཚོགས་འདུའི་ཐོག་མཛུབ་སྟོན་བྱས་དོན། རང་རེའི་ཏང་གིས་རྒྱལ་སྲིད་སྐྱོང་བའི་བརྒྱུད་རིམ་ནང་གི་རྩ་ཁྲིམས་ཀྱི་གནས་བབ་དང་ནུས་པ་གལ་ཆེན་ལ་ཚད་མཐོའི་མཐོང་ཆེན་བྱས་ནས་ཁྲིམས་བཞིན་རྒྱལ་ཁབ་སྐྱོང་རྒྱུ་མཐའ་འཁྱོངས་བྱེད་པར་དང་ཐོག་རྩ་ཁྲིམས་བཞིན་རྒྱལ་ཁབ་སྐྱོང་རྒྱུ་མཐའ་འཁྱོངས་བྱེད་པ་དང་། ཁྲིམས་བཞིན་སྲིད་འཛིན་རྒྱུ་མཐའ་འཁྱོངས་བྱེད་པར་དང་ཐོག་རྩ་ཁྲིམས་བཞིན་སྲིད་འཛིན་རྒྱུ་མཐའ་འཁྱོངས་བྱས་ཏེ་རྩ་ཁྲིམས་འདི་ཉིད་ཕྱོགས་ཡོངས་ནས་ཁྲིམས་བཞིན་རྒྱལ་ཁབ་སྐྱོང་བའི་གནས་བབ་མངོན་གསལ་དོད་པོར་བཞག་ནས་བྱ་ཐབས་ནུས་ལྡན་རབ་དང་རིམ་པ་སྤྱོད་པ་དང་། རྩ་ཁྲིམས་ལག་བསྟར་དང་ལྟ་སྐུལ་ལས་དོན་ལ་ཤུགས་སྣོན་བརྒྱབ་ཐོག་རྩ་ཁྲིམས་ལག་བསྟར་འགན་ལེན་བྱེད་ཕྱིར་ཆབ་སྲིད་དང་ལམ་ལུགས་ཀྱི་འགན་ལེན་ནུས་ལྡན་མཁོ་འདོན་བྱས་ཡོད།
ཚོགས་འདུའི་ཐོག་ངོས་འཛིན་བྱས་དོན། རང་རྒྱལ་རྩ་ཁྲིམས་ཀྱིས་རྒྱལ་ཁབ་ཀྱི་རྩ་བའི་བཅའ་ཁྲིམས་ཀྱི་རྣམ་པའི་ཐོག་ནས་ཀྲུང་གོ་གུང་ཁྲན་ཏང་གིས་ཀྲུང་གོ་མི་དམངས་ལ་འགོ་ཁྲིད་བྱས་ནས་གསར་བརྗེ་དང་། འཛུགས་སྐྲུན། སྒྱུར་བཅོས་བཅས་ཀྱི་རླབས་ཆེན་གྱི་འཐབ་རྩོད་སྤེལ་བ་དང་རྩ་བའི་གྲུབ་འབྲས་ཐོབ་པར་ཁས་ལེན་དང་། བཟོ་པའི་གྲལ་རིམ་གྱིས་འགོ་ཁྲིད་བྱེད་པ་དང་བཟོ་ཞིང་མནའ་འབྲེལ་རྨང་གཞིར་བྱས་པའི་མི་དམངས་དམངས་གཙོའི་སྲིད་དབང་སྒེར་འཛིན་གྱི་སྤྱི་ཚོགས་རིང་ལུགས་རྒྱལ་ཁབ་ཀྱི་རྒྱལ་ཁབ་སྒྲིག་གཞི་དང་མི་དམངས་འཐུས་མི་ཚོགས་ཆེན་ལམ་ལུགས་ཀྱི་སྲིད་དབང་གི་སྒྲིག་སྲོལ་གཏན་འཁེལ། རྒྱལ་ཁབ་ཀྱི་རྩ་བའི་ལས་འགན་དང་། འགོ་ཁྲིད་ཀྱི་སྲོག་ཤིང་། མཛུབ་ཁྲིད་ཀྱི་དགོངས་པ། འཕེལ་རྒྱས་ཀྱི་འགྲོ་ལམ། འབད་འཐབ་ཀྱི་དམིགས་ཚད་བཅས་གཏན་འཁེལ། ཀྲུང་གོ་གུང་ཁྲན་ཏང་གིས་འགོ་ཁྲིད་བྱེད་པའི་ཏང་མང་མཉམ་ལས་དང་ཆབ་སྲིད་གྲོས་མོལ་གྱི་ལམ་ལུགས་གཏན་འབེབས། སྤྱི་ཚོགས་རིང་ལུགས་ཀྱི་ཁྲིམས་སྐྱོང་རྩ་དོན་དང་། དམངས་གཙོ་གཅིག་སྡུད་ལམ་ལུགས་ཀྱི་རྩ་དོན། འགྲོ་བ་མིའི་ཐོབ་ཐང་ལ་བརྩི་འཇོག་དང་འགན་ལེན་གྱི་རྩ་དོན་གཏན་འབེབས་སོགས་བྱས་ཡོད་པས་རང་རྒྱལ་མི་རིགས་ཁག་གི་མི་དམངས་ཀྱི་ཐུན་མོང་གི་འདོད་འདུན་དང་རྩ་བའི་ཁེ་ཕན་མཚོན་གྱི་ཡོད། རང་རྒྱལ་གྱི་རྩ་ཁྲིམས་ནང་ལམ་ལུགས་དང་། རྩ་དོན། གཏན་འབེབས་བཅས་རབ་དང་རིམ་པ་གཏན་འཁེལ་བྱས་ཡོད་པ་དང་། གཏན་འཁེལ་བྱས་པའི་སྲིད་དོན་གལ་ཆེན་པོའི་མཛད་ཕྱོགས་ལ་ལེགས་ཆ་མངོན་གསལ་དོད་པོ་དང་། རྨང་གཞི་བརྟན་པོ། གསོན་ཤུགས་ཧ་ཅང་ཆེན་པོ་བཅས་ལྡན་ཡོད་པས་ངེས་པར་དུ་ཡུན་རིང་མཐའ་འཁྱོངས་དང་ཕྱོགས་ཡོངས་ནས་ལག་ལེན་བསྟར་དགོས།
ཚོགས་འདུའི་ཐོག་མཛུབ་སྟོན་བྱས་དོན། རྩ་ཁྲིམས་ལ་བཟོ་བཅོས་རྒྱག་རྒྱུ་ནི་རྒྱལ་ཁབ་ཀྱི་ཆབ་སྲིད་འཚོ་བའི་ཁྲོད་ཀྱི་དོན་ཆེན་ཞིག་དང་། ཏང་ཀྲུང་དབྱང་གིས་དུས་རབས་གསར་པར་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་གོང་འཕེལ་གཏོང་བའི་ཁྱོན་ཡོངས་དང་འཐབ་ཇུས་ཀྱི་མཐོ་ཚད་ཐོག་ནས་བཀོད་སྒྲིག་བྱས་པའི་ཐབས་ཇུས་གལ་ཆེན་ཞིག་ཡིན་ལ། ཕྱོགས་ཡོངས་ནས་ཁྲིམས་བཞིན་རྒྱལ་ཁབ་སྐྱོང་བ་དང་རྒྱལ་ཁབ་བཅོས་སྐྱོང་མ་ལག་དང་བཅོས་སྐྱོང་ནུས་པ་དེང་རབས་ཅན་དུ་འགྱུར་རྒྱུར་སྐུལ་འདེད་གཏོང་བའི་བྱ་ཐབས་གལ་ཆེན་ཞིག་ཀྱང་རེད། དུས་རབས་གསར་པར་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་གོང་འཕེལ་གཏོང་བའི་བརྒྱུད་རིམ་ནང་གི་རྩ་ཁྲིམས་ཀྱི་ནུས་པ་གལ་ཆེན་འདོན་སྤེལ་དེ་བས་ལེགས་པ་བྱེད་ཆེད། རྩ་ཁྲིམས་ལ་བཟོ་བཅོས་འོས་འཚམ་བརྒྱབ་སྟེ་ལག་ལེན་ནང་ཏང་དང་མི་དམངས་ལ་ཐོབ་པའི་རིགས་པའི་གཞུང་ལུགས་གསར་གཏོད་དང་། ལག་ལེན་གསར་གཏོད། ལམ་ལུགས་གསར་གཏོད་བཅས་ཀྱི་གྲུབ་འབྲས་གལ་ཆེན་རྩ་ཁྲིམས་ཀྱི་གཏན་འབེབས་ནང་འཇུག་དགོས། ཏང་ཀྲུང་དབྱང་གིས་ཚང་འཛོམས་གྲོས་ཚོགས་ཐེངས་གཅིག་ལ་བརྟེན་ནས་རྩ་ཁྲིམས་བཟོ་བཅོས་ཀྱི་གནད་དོན་ལ་གྲོས་བསྡུར་བྱས་ཡོད། དེ་ཐོག་ནས་ཏང་ཀྲུང་དབྱང་གིས་རྩ་ཁྲིམས་བཟོ་བཅོས་ལ་ཚད་མཐོའི་མཐོང་ཆེན་བྱེད་ལུགས་གང་ལེགས་མངོན་ཡོད།
ཚོགས་འདུའི་ཐོག་ངོས་འཛིན་བྱས་དོན། ད་ཐེངས་རྩ་ཁྲིམས་ལ་བཟོ་བཅོས་རྒྱག་པའི་ཐད། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་དར་ཆ་མཐོན་པོར་བསྒྲེངས་ནས་ཏང་གི་ཚོགས་ཆེན་བཅུ་དགུ་པའི་དགོངས་དོན་ཕྱོགས་ཡོངས་ནས་ལག་ལེན་བསྟར་ ཏེ་མར་ཁེ་སི་ལེ་ཉིང་རིང་ལུགས་དང་། མའོ་ཙེ་ཏུང་གི་དགོངས་པ། ཏེང་ཞའོ་ཕིང་གི་རིགས་པའི་གཞུང་ལུགས། “མཚོན་བྱེད་གསུམ”གྱི་དགོངས་པ་གལ་ཆེན། ཚན་རིག་དང་མཐུན་པའི་གོང་འཕེལ་ལྟ་བ། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་བཅས་མཛུབ་ཁྲིད་དུ་བྱ་རྒྱུ་མཐའ་འཁྱོངས་དང་ཏང་གི་འགོ་ཁྲིད་མཐའ་འཁྱོངས་དང་། མི་དམངས་རང་ཐག་རང་གཅོད། ཁྲིམས་བཞིན་རྒྱལ་ཁབ་སྐྱོང་བ་བཅས་གཅིག་གྱུར་དམ་ཟབ་མཐའ་འཁྱོངས་བྱས་ཏེ་ཏང་དང་རྒྱལ་ཁབ་ཀྱི་བྱ་གཞག་འཕེལ་རྒྱས་ཀྱི་གྲུབ་འབྲས་གསར་པ་དང་། ཉམས་མྱོང་གསར་པ། བླང་བྱ་གསར་པ་བཅས་མངོན་པར་བྱེད་པ་དང་། རྩ་ཁྲིམས་དུས་བསྟུན་མདུན་སྐྱོད་དང་འཐུས་ཚང་གོང་འཕེལ་འགྲོ་རྒྱུར་སྐུལ་འདེད་བཏང་སྟེ་དུས་རབས་གསར་པར་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་གོང་འཕེལ་གཏོང་བ་དང་། “ལོ་བརྒྱ་གཉིས”ཀྱི་འབད་འཐབ་དམིགས་ཚད་མངོན་འགྱུར་དང་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་འགྲུབ་ཕྱིར་རྩ་ཁྲིམས་ཀྱི་འགན་ལེན་ནུས་ལྡན་མཁོ་འདོན་བྱས་ཡོད།
ཚོགས་འདུའི་ཐོག་རྩ་ཁྲིམས་ལ་བཟོ་བཅོས་རྒྱག་པར་ངེས་པར་དུ་གཤམ་གསལ་གྱི་རྩ་དོན་ལག་ལེན་བསྟར་དགོས་པ་སྟེ། ཏང་གི་འགོ་ཁྲིད་མཐའ་འཁྱོངས་དང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཁྲིམས་སྐྱོང་འགྲོ་ལམ་མཐའ་འཁྱོངས། ཡང་དག་པའི་ཆབ་སྲིད་ཀྱི་ཁ་ཕྱོགས་མཐའ་འཁྱོངས་བཅས་བྱེད་པ་དང་། ཁྲིམས་བཞིན་གོ་རིམ་ལ་ནན་པོར་གཞིགས་ནས་བཟོ་བཅོས་རྒྱག་པ། དམངས་གཙོ་དར་སྤེལ་གང་ལེགས་དང་ཐུན་མོང་གི་ངོས་འཛིན་གཅིག་སྒྲིལ་རྒྱ་ཁྱབ་བྱས་ནས་མི་དམངས་ཀྱི་འདོད་འདུན་མངོན་པ་དང་མི་དམངས་ཀྱི་བརྩི་བཀུར་ཐོབ་པའི་འགན་ལེན་བྱེད་པ། རྩ་ཁྲིམས་ལ་བཟོ་བཅོས་ཁག་གཅིག་རྒྱག་པ་ལས་བཟོ་བཅོས་ཆེན་པོ་མི་རྒྱག་པའི་རྩ་དོན་མཐའ་འཁྱོངས་བྱེད་པ་བཅས་བྱས་ནས་ཏང་དང་མི་དམངས་ཀྱི་བྱ་གཞག་འཕེལ་རྒྱས་ཀྱི་བླང་བྱ་དང་འཚམ་པ་བྱེད་དགོས་ལ། རྩ་ཁྲིམས་དང་བཅའ་ཁྲིམས་འཕེལ་རྒྱས་ཀྱི་ཆོས་ཉིད་ལ་བརྩི་སྲུང་ཞུས་ནས་རྩ་ཁྲིམས་ཀྱི་རྒྱུན་མཐུད་རང་བཞིན་དང་། བརྟན་པོའི་རང་བཞིན། དབང་གྲགས་རང་བཞིན་བཅས་རྒྱུན་འཁྱོངས་བྱེད་དགོས་པའི་ནན་བཤད་གནང་ཡོད་པ་རེད།
ད་དུང་ཚོགས་འདུའི་ཐོག་དོན་ཚན་གཞན་དག་ལ་ཞིབ་འཇུག་གནང་བ་རེད།


text:
རྩོམ་རིག་ནི་འཚོ་བ་ལས་ཡ་བྲལ་དུ་མ་སོང་བ་ཞིག་དགོས།
གླིང་ལོ་མ་སེར་པོས་རང་ཡུལ་དུ་ཡིག་འགོད་བྱས།
>
སྤྱིར་ཡི་གེ་པ་ཟེར་བར་སྒྲ་ཡངས་དོག་གཉིས་ཡོད་ཀྱང་། འདིར་སྒྲ་དོག་པོའི་སྒོ་ནས་བཤད་ན་རྩོམ་རིག་དང་འབྲེལ་བ་ཡོད་པ་ཞིག་རེད། རྩོམ་རིག་ཟེར་དུས་ཧ་ཅང་གི་རྒྱ་ཆེ་བར་མ་ཟད་དེར་ངོས་འཛིན་ཚུལ་ཡང་མི་འདྲ་བ་སྣ་ཚོགས་རེད། ནུབ་ཕྱོགས་པས་རྩོམ་རིག་ངོས་འཛིན་ཚུལ་དང་ཤར་ཕྱོགས་པས་རྩོམ་རིག་ངོས་འཛིན་ཚུལ་མི་འདྲ་ལ། དེ་བཞིན་ནུབ་ཕྱོགས་པ་ནང་ཁུལ་ལ་གནའ་རབས་དང་ཉེ་རབས། དེང་རབས་གསུམ་གྱི་ངོས་འཛིན་མི་འདྲ་བ་དང་། དེང་རབས་ལའང་དེང་རབས་སྔ་མ་དང་དེང་རབས་ཕྱི་མ་གཉིས་སུ་བཀར་ཞིང་། དེང་རབས་ཕྱི་མ་ལའང་ནང་གསེས་ཀྱི་མི་འདྲ་བ་ཁ་ཅིག་ཡོད་པ་རེད། དེ་ལྟར། རྩོམ་རིག་ཟེར་བ་དེ་ཐམས་ཅད་ཀྱི་རྣ་བར་བྱང་བའི་ཐ་སྙད་ཅུང་སྤྱིར་བཏང་བ་ཞིག་ཡིན་ནའང་། ནང་དོན་དང་ངོས་འཛིན་མི་འདྲ་བ་ཤིན་ཏུ་མང་པོ་རེད།
དེ་རིང་འཕྲིན་ཕྲན་གྱི་ཚོམས་འདིར་ཡོད་པ་ཐམས་ཅད་ཀྱང་། སྤྱིར་བཏང་གཟུགས་མེད་ཀྱི་དགའ་ཕྱོགས་ཤིག་གིས་མཉམ་གཅིག་འདུས་པ་མིན་ནམ་སྙམ་པ་ཞིག་བྱུང་། དེ་ནི་རྩོམ་རིག་གི་དགའ་ཕྱོགས་རེད། མི་མང་པོ་ཞིག་བྱ་དངོས་གང་རུང་ལ་ཐོག་མར་འཇུག་པའི་སྐབས་སུ་དགའ་ཕྱོགས་ཤིག་གི་བསླུ་བྲིད་དམ། གཟུགས་མེད་ཀྱི་རླབས་རྒྱུན་ཞིག་གིས་དེ་ལ་འབྲེལ་ཐག་འཛིན་པ་རེད། དཔེར་ན། དབྱངས་མཁན་ཞིག་ཐོག་མར་དབྱངས་ཀྱི་ལམ་དུ་ཞུགས་པ་ཡིན་ན་འདྲ། རི་མོ་མཁན་ཞིག་ཐོག་མར་རི་མོའི་ལམ་དུ་ཞུགས་པ་ཡིན་ནའང་འདྲ། ཀུན་ལ་ཁྱབ་མཉམ་གྱི་འགྲོ་སྟངས་ཤིག་ཡོད་པ་ནི་དགའ་ཕྱོགས་ཤིག་གིས་ཤེས་མེད་ཚོར་མེད་ངང་སོ་སོའི་ལམ་ཁར་ཞུགས་འགྲོ་བ་རེད། རྩོམ་རིག་གི་ལམ་དུ་འགྲོ་བ་ཡང་ཕལ་ཆེར་དེ་འདྲ་རེད།
ང་རང་ཉིད་ལ་མཚོན་ན། ལོ་བཅུ་གསུམ་དང་བཅུ་བཞི་ཡི་སྐབས་ཙམ་ནས་རྩོམ་རིག་ཟེར་བའི་ཆ་རྒྱུས་མེད་པའི་ལམ་འདིར་ཧ་ཅང་དགའ་པོ་བྱུང་སོང་། དགའ་ཕྱོགས་དེའི་དབང་གིས་རིམ་བཞིན་དེར་བསམ་གཞིག་མང་ཙམ་བྱ་དགོས་བྱུང་། ད་ལྟ་བལྟས་ན། གྲུབ་འབྲས་ཀྱི་ངོས་ཐད་ནས་མངོན་གསལ་དོད་པོ་ཅི་ཡང་བླངས་མ་ཐུབ་ཀྱང་། དུས་ཚོད་ཀྱི་དབང་དུ་བྱས་ན་ཅུང་རྒྱུན་རིང་པོ་འགོར་ཡོད་པ་རེད། མ་མཐར་ཡང་ད་ལྟ་འཕྲིན་ཚོམས་འདིར་བཞུགས་པའི་ལྷན་རྒྱས་དང་བསྡུར་ན། རྩོམ་རིག་ལ་འཇུག་པའི་ཡུན་གྱི་ངོས་ནས་ང་ལས་རིང་བ་ཕལ་ཆེར་ཡོད་ཀྱི་མ་རེད། དང་ཐོག་ང་རང་རྩོམ་རིག་ལ་འཇུག་སྐབས། འུ་ཚོའི་ཕ་ཡུལ་གྱི་ཉེ་འཁོར་དུ་རྩོམ་རིག་ལ་དགའ་ཕྱོགས་ཡོད་མཁན་ཧ་ཅང་ཉུང་ཉུང་རེད།
དེ་ལྟར་ན། བྱ་གཞག་མང་པོ་ཞིག་དུས་ཚོད་ཀྱིས་བདེན་དཔང་བྱ་དགོས་པ་རེད། ལེགས་འགྲུབ་རིག་པ་མཁན་ཨན་ཐོ་ནིས་རོ་བྷེན་(Anthony Robbins)ལགས་ཀྱིས་རྒྱལ་ཁ་མང་པོ་ཞིག་དུས་ཡུན་རིང་པོར་རྒྱུན་སྐྱོང་བྱས་པ་ལས་འཐོབ་ཚུལ་བཤད་ཅིང་། ཧྥི་རོམ་(Fromm)ལགས་ཀྱིས་ཀྱང་བརྩེ་དུངས་ཀྱི་མཐའ་མཇུག་ནི་དུས་ཚོད་ལ་དབང་བར་བཤད། འོན་ཀྱང་། རྩོམ་རིག་ལ་མཚོན་ན། དུས་ཚོད་རྐྱང་རྐྱང་གིས་ཐག་གཅོད་ཐུབ་པ་ཞིག་ཀྱང་མ་རེད། དུས་ཚོད་ནི་ཚེ་སྲོག་གི་རྒྱུད་སྐུད་དེ། རྒྱུད་སྐུད་དེའི་མཚམས་ཆད་སོང་ན་ཚེ་སྲོག་ཀྱང་འཇུག་སྒྲིལ་འགྲོ་བ་རེད་མོད། དུས་ཚོད་རིང་ཐུང་ཙམ་གྱིས་རྩོམ་རིག་གི་རིན་ཐང་འབྱེད་པའང་གནད་ལ་འཁེལ་བ་ཞིག་མ་རེད། དེའི་དབང་གིས། ང་ལྟ་བུར་མཚོན་ན། གོང་དུ་བཤད་པ་བཞིན་དགའ་ཕྱོགས་ཤིག་གིས་ལོ་ངོ་བཅུ་ལྷག་གི་རིང་ལ་རྩོམ་རིག་ལ་དང་དོད་བྱེད་ཁུལ་བྱས་ཀྱང་། ད་ལྟ་བལྟས་ན། རྩོམ་རིག་ཟེར་བ་ནི་དགའ་ཕྱོགས་ཙམ་གྱིས་ལེགས་གྲུབ་མི་འབྱུང་བ་ཉིན་རེ་བས་ཉིན་རེར་ཧ་གོ་ཡི་འདུག
དེས་ན། ཡང་སྙིང་ཅི་ཞིག་བྱས་ན་འགྲིག་གམ་ཞེ་ན། སྐད་ཆ་རགས་པས་བཤད་ན་རྩོམ་རིག་ནི་འཚོ་བ་ཞིག་ཡིན་ན་འགྲིག་པ་རེད། འོ་ན། འཚོ་བ་ནི་ཅི་ཞིག་ཡིན་ནམ། སེམས་ཁམས་རིག་པ་མཁན་དང་བདག་གཉེར་རིག་པ་མཁན་སོགས་ཁྱབ་ཁོངས་མི་འདྲ་བས་འཚོ་བ་ལ་འགྲེལ་སྟངས་སྣ་ཚོགས་འདུག་ལ། ཆོས་ལུགས་དང་རིགས་གཞུང་ཐ་དད་པའི་ཤུགས་རྐྱེན་འོག་འཚོ་བའི་དབྱིབས་དང་ཁ་དོག་ཀྱང་ཐ་དད་པར་འཆར་གྱིན་ཡོད་པ་རེད། སེམས་ཀྱི་སྒེའུ་ཁུང་མི་འདྲར་སྣང་བའི་དབྱིབས་དང་ཁ་དོག བྲོ་བ་མི་འདྲ་བ་རྣམས་ཀྱང་འཚོ་བ་མ་རེད་ཟེར་ས་འགྲོ་རྒྱུ་མ་རེད། དེས་ན། ཕལ་བའི་མིག་དང་བསམ་བློའི་ཐད་ནས་སྟབས་བདེ་བོས་བཤད་ན། འུ་ཚོའི་ལུས་ངག་ཡིད་གསུམ་གྱི་ཁྲོད་ན་འབྲལ་དུ་མི་རུང་བའི་དོན་བྱ་ཁ་ཤས་ཏེ། མེད་ན་སྟོང་ཆར་གྱུར་འགྲོ་བ་དང་། ཡོད་ན་ཁ་སྐོང་དུ་གྱུར་པའི་རིགས་ལ་འཚོ་བ་ཟེར་ན་མི་འགྲིག་པ་ཆེར་མེད་ཅིང་། ང་ལྟ་བུར་མཚོན་ན། རྩོམ་རིག་ནི་སེམས་ཀྱི་སྟོང་ཆ་ཁ་སྐོང་བྱེད་པའི་དམིགས་བསལ་གྱི་འཚོ་བ་ཞིག་རེད་དྲན་གྱིན་འདུག དེ་ལྟ་བུའི་འཚོ་བ་དེ་ཉིད་རྟག་བརྟན་དང་ཐེར་ཟུག་ཅན་ཞིག་ཡིན་སྲིད་དམ། དེ་ནི་གནད་དོན་ཞིག་རེད། རང་རེའི་ནང་བསྟན་མཚན་ཉིད་རིག་པའི་ངོས་ནས་ཡིན་ཡང་འདྲ། འཇར་མན་གྱི་ཁན་ཐི་(Immanuel Kant)དང་ཞོ་ཕེན་ཧ་ཝུར་(Schopenhauer)ལྟ་བུའི་ངོས་ནས་ཡིན་ཡང་འདྲ། འུ་ཚོ་སོ་སྐྱེ་ཕལ་བར་བྱུང་དང་འབྱུང་བར་འགྱུར་བ་ཐམས་ཅད་ཀྱང་རྟག་བརྟན་མིན་པ་གསལ་བོ་རེད། དེའི་དབང་གིས། རྩོམ་རིག་ལ་དགའ་ཕྱོགས་ཡོད་མི་ཚོས་འཚོ་བའི་བདེན་པ་ཞེས་བཤད་ཀྱི་ཡོད་ཀྱང་། བདེན་པ་ཟེར་བའང་རྟག་བརྟན་ཞིག་ཡིན་པ་མ་རེད།
ང་རང་ལ་མཚོན་ན། ལོ་ངོ་འགའི་གོང་དུ་བདེན་པ་ཟེར་བའི་ཚིག་འདི་བཀོལ་སྤྱོད་ཤུགས་དྲག་བྱས་པ་ཡིན། འོན་ཀྱང་། ད་ལྟ་བལྟས་ན་འཇིག་རྟེན་འདི་ནས་བདེན་པ་ཟེར་བ་དངོས་གནས་རྙེད་ཁག་པོ་རེད། ཆོས་ལུགས་དང་གྲུབ་མཐའ་བྱེ་བྲག་པའི་ར་སྐོར་གྱིས་བདེན་པ་ལ་ཚད་ཅིག་བཞག་ཡོད་ཀྱང་། སྐབས་འདིར་རྩོམ་རིག་ནི་འཚོ་བ་ཞིག་དང་། འཚོ་བ་ནི་བདེན་པ་ཞིག་ཡིན་སྲིད་ན། བདེན་པ་ནི་ཧ་ཅང་བཤད་ཁག་པོ་ཞིག་རེད། རྩོམ་ཆོས་ཤིག་དཔེར་དྲངས་ན། ཤིག་སི་ཕེར་(Shakespeare)གྱི་སྐྱོ་གར་གྱི་ཟློས་གར་ཆེན་མོ་བཞི་ལ་བལྟས་ཚེ། བརྩེ་བ་དང་ཁོང་ཁྲོ། གཉེན་དང་དགྲ་སོགས་རྒྱུ་རྐྱེན་མང་པོ་ཞིག་གིས་ཕན་ཚུན་གཅིག་ལ་གཅིག་བརྟེན་གྱིས་གྲུབ་ཡོད་པ་ལས། དམིགས་བསལ་བདེན་པ་ཟེར་བའི་ཆིག་རྐྱང་ཞིག་བསྟན་ཡོད་པ་མ་རེད། གལ་ཏེ་བདེན་པ་ཞིག་བཞག་དགོས་ཚེ། ཕན་ཚུན་གྱི་བར་ལ་གནས་པའི་རྒྱུ་རྐྱེན་གྱི་འབྲེལ་བ་དེ་དག་ནི་བདེན་པ་ཡིན་སྲིད། འུ་ཚོར་ཁ་ལ་ལེན་རྒྱུར་དགའ་བའི་སྐད་ཆ་ཞིག་ཡོད་པ་ནི། བདེན་པའི་ཆེད་དུ་རང་གི་སྲོག་ཀྱང་འདོར་ཐུབ་ཅེས་པ་རེད། ཡིན་ནའང་། སོ་སོས་བདེན་པ་ཟེར་བར་ཚད་ཐིག་ཅིག་བཏབ་ནས་ཚད་ཐིག་དེའི་ནང་ལྡན་པ་ཡིན་ན་བདེན་པ་དང་། ཚད་ཐིག་དེའི་ནང་མི་ལྡན་ཚེ་བདེན་པ་མིན་ཟེར་བ་འདྲ་བོ་མ་གཏོགས། སྤྱིར་བདེན་པའི་ཚད་ཐིག་ཅིག་གཞི་གྲུབ་ཏུ་གནས་པར་བསམ་བློ་གཏོང་དཀའ་བ་རེད་དྲན་གྱིན་འདུག འུ་ཚོ་ཚང་མ་དགའ་ཕྱོགས་ཤིག་གིས་འདིར་མཉམ་དུ་འཛོམས་ཤིང་། དགའ་ཕྱོགས་དེ་ཉིད་ཀྱང་རྩོམ་རིག་ཡིན་ན། རྩོམ་རིག་ནི་འཚོ་བ་ཞིག་ཏུ་འགྱུར་ན་འགྲིག་གིན་འདུག འོ་ན། རྩོམ་རིག་ནི་འཚོ་བའི་མཐར་ཐུག་གི་འབབ་ས་ཡིན་ན་འགྲིག་གམ། ངས་བལྟས་ན། རྩོམ་རིག་ནི་འཚོ་བའི་མཐར་ཐུག་གི་འབབ་ས་ཡིན་ན་འགྲིག་རྒྱུ་མ་རེད། སྤྱིར་བཏང་གོང་དུ་བཤད་པ་བཞིན་རྩོམ་རིག་ལ་གོ་དོན་སྣ་ཚོགས་ཡོད་པས་གཞི་གཅིག་ཏུ་འབབ་ས་ཉུང་ཉུང་རེད། དེ་བཞིན་རྩོམ་ལུས་ཀྱི་ངོས་ནས་སྒྲུང་རྩོམ་མཁན་དང་སྙན་ངག་མཁན་སོགས་ཀྱིས་རྩོམ་རིག་ལ་བཟུང་བའི་རྣམ་འགྱུར་མི་འདྲ་ལ། སྒྲུང་རྩོམ་མཁན་ནང་གསེས་ནས་ཀྱང་རྩོམ་རིག་གི་ངོས་འཛིན་འདྲ་ཀི་མི་འདུག དཔེར་ན། ཉི་ཧོང་གི་མུ་ར་ཀ་མི་ཧ་རུ་ཀི་(Murakami Haruki)དང་རྒྱ་ནག་གི་མོ་ཡན་(莫言)ལྟ་བུར་མཚོན་ན། ཁོང་གཉིས་ཀ་ཡང་སྒྲུང་རྩོམ་མཁན་ཁྱད་པར་བ་གཉིས་རེད་ལ། དམིགས་བསལ་སྒྲུང་རྩོམ་མང་པོ་བཞེངས་སྐྲུན་མཛད་ཡོད་ཀྱང་། སྒྲུང་རྩོམ་བརྒྱུད་དེ་རྩོམ་རིག་གི་ངོས་འཛིན་བྱེད་སྟངས་མི་འདྲ་བ་གཉིས་ཆགས་འདུག འོན་ཀྱང་། ཐུན་མོང་ལ་ཉམས་ཤིག་ཡོད་པ་གང་རེད་ཅེ་ན། རྩོམ་རིག་ནི་འཚོ་བ་ཞིག་ཡིན་པ་དེ་རེད། འོ་ན། འུ་ཚོའི་འཚོ་བའི་ཡོད་ཚད་རྩོམ་རིག་རེད་དམ།དེ་ནི་ཧ་ཅང་བཤད་ཁག་པོ་རེད། འཚོ་བ་ནི་ཡན་ལག་སྣ་ཚོགས་པ་ཞིག་གིས་གྲུབ་པས། རྩོམ་རིག་ཀྱང་རྩོམ་རིག་མཁན་གྱི་འཚོ་བའི་ཁྲོད་ཀྱི་ཡན་ལག་གཅིག་ཙམ་རེད། ཡང་ན། རྩོམ་རིག་ནི་ཕྱི་ཡི་པགས་པར་ངོས་བཟུང་ན། རྩོམ་རིག་ནི་འཚོ་བའི་ལག་ཆ་ཙམ་ཞིག་རེད། འཚོ་བ་ནི་རྩོམ་རིག་གི་ནང་སྙིང་རེད། འཚོ་བ་ལ་རྩོམ་རིག་བས་ཀྱང་ལྷག་པའི་སྙིང་པོ་གཞན་ཡོད་པ་རེད།
ད་ཡར་མར་མང་པོ་བཤད་བཞག་ཐལ། མདོར་བསྡུས་ན། རྩོམ་རིག་ནི་མཐར་ཐུག་གི་འབབ་ས་ཡིན་ཚུལ་དེ་དོགས་གཞི་ཅན་གྱི་གནད་དོན་ཞིག་རེད་བསམ་གྱིན་འདུག དེའི་དབང་གིས་འུ་ཚོ་ཡི་གེ་ལ་ཅི་ཙམ་དགའ་ན་ཡང་། ཡོད་ཚད་རྩོམ་རིག་གོ ། རྩོམ་རིག་ནི་མཐའ་ཐུག་གི་གྲུབ་དོན་ནོ།།བདེན་པ་མཐར་ཐུག་གོ ། འདི་ལས་ལྷག་པའི་བདེན་པ་ནི་མེད་དོ་སྙམ་པ་ལ་གནད་དོན་འདུག ཅིའི་ཕྱིར་འདི་ལྟ་བུའི་སྐད་ཆ་བཤད་པ་ཡིན་ཟེར་ན། འདས་པའི་ཆར་ང་རང་ཉིད་ལ་འདི་ལྟ་བུའི་ཆགས་ཞེན་ཡོད་མྱོང་།སྐབས་དེར་བདེན་པ་ཟེར་བ་ནི་དཀར་པོ་ཞིག་གམ་ནག་པོ་ཞིག གལ་ཏེ་དཀར་པོ་དང་ནག་པོ་གཉིས་ཀ་མིན་ན་ཁྲ་ཁྲ་ཞིག་ཁོ་ཐག་ཡིན་སྙམ་ནས། དེ་ལྟར་བསམ་བློ་བཏང་ཞིང་སྐད་ཆ་མང་པོ་བཤད།ཡིན་ན་ཡང་། ད་ལྟ་བལྟས་ན་འཇིག་རྟེན་འདིར་ཚུགས་ཐུབ་ཀྱི་བདེན་པ་ཞིག་རྙེད་ཀི་མི་འདུག དེའི་དབང་གིས། འཇིག་རྟེན་གྱི་བདེན་པ་ནི་དཀར་པོ་མ་རེད་ལ་ནག་པོ་ཡང་རེད་མི་འདུག དེ་བཞིན། རྩོམ་རིག་ཀྱང་ཧ་ལས་པའི་རླབས་པོ་ཆེ་དེ་འདྲ་ཅི་ཡང་མ་རེད། རྒྱུ་མཚན་དེ་དག་གིས། ཡོད་ཚད་རྩོམ་རིག་རེད་འདུག་སྙམ་པའི་བསམ་བློ་དེ་གནད་དོན་ཅན་གྱི་བསམ་བློ་ཞིག་རེད་འདུག་དྲན་བྱུང་། གོང་དུ་རྩོམ་རིག་ནི་འཚོ་བ་ཞིག་ཡིན་དགོས་པའི་རྒྱུ་མཚན་གཞན་ཡང་། རྩོམ་རིག་དེ་འཚོ་བ་ཞིག་ཡིན་ན། འཚོ་བས་འུ་ཚོར་བསླུ་བྲིད་བྱ་རྒྱུ་ཨེ་རེད། འུ་ཚོས་འཚོ་བ་ལ་ཁྲེལ་མེད་བྱ་རྒྱུ་ཨེ་རེད།གནད་དོན་དེ་འདྲ་ཞིག་ཀྱང་འདུག མདོར་ན། རྩོམ་རིག་ནི་འཚོ་བ་ཞིག་ཡིན་ན་འགྲིག་གིན་འདུག ཡིན་ནའང་། འཚོ་བ་ནི་བྱེ་བྲག་མང་པོ་ཞིག་གིས་གྲུབ་འདུག དེ་བཞིན་འཚོ་བའི་བདེན་པ་ཡང་བྱེ་བྲག་མང་པོ་ཞིག་གིས་གྲུབ་འདུག རྒྱུ་མཚན་དེ་དག་གིས། བདེན་པ་ལ་ཚད་གཞི་བཞག་སྔ་ན་འགྲིག་གིན་མི་འདུག་ལ། རྩོམ་རིག་ཀྱང་འཚོ་བ་ལས་ཡ་བྲལ་དུ་གྱུར་ན་འགྲིག་གིན་མི་འདུག་བསམ་གྱིན་ཡོད། །
སྤྱི་ལོ་2017/9/1ཉིན་གླིང་ལོ་མ་སེར་པོས་རང་ཡུལ་དུ་ཡིག་འགོད་བྱས།


text:
བོན་སྐོར་དོན་གྲུབ་ཚེ་རིང་།
༡
ཁོའི་མིང་ལ་རྩེད་ཆས་ཟེར།
རྣམ་ཀུན་ཐོག་ཁང་མཐོན་པོའི་མདུན་གྱི་ཐང་ཆེན་འདིར་ཉི་འོད་འཕྲོ་འོང་དུས། ཁོའི་སེམས་ལ་མུན་པ་གཏིབ་ཀྱི་ཡོད།
ཁོ་ནི་ད་ལྟ་གྲོང་ཁྱེར་གྱི་ཐོག་ཁང་མཐོན་པོའི་མདུན་གྱི་ཐང་ཆེན་འདིར་འགྱིག་ཤོག་ཅིག་གི་ལྟེབ་ཁུད་དུ་བཤམས་ཡོད། ཁུག་སྣ་གཏིབ་པའི་གྲོང་ཁྱེར་འདིར། ཕྱི་ཡི་རི་མོ་མཛེས་ཤིང་ལྟ་ན་སྡུག་པའི་ཁྲ་ཁྲ་རིག་རིག་གི་རྩེད་ཆས་ཤིན་ཏུ་མང་། ཐོག་ཁང་མཐོན་པོ་དེའི་ནང་དུ་ལུས་པོ་ཚོན་པོ་ཆགས་པའི་སྦྱིན་བདག་དེས་མཐའ་སྒྲོམ་གློག་ཏོག་གིས་བརྒྱན་པའི་ཤེལ་སྒམ་དུ་བཤམས་པའི་གསེར་གྱི་སྟག་སེང་དང་། དངུལ་གྱི་དོམ་དྲེད། རྡོ་ཆས་ཀྱི་འདོགས་ཆ་སོགས་རྩེད་ཆས་དེ་དག་དང་། གྲོང་ཁྱེར་གྱི་མཁའ་དབྱིངས་སུ་རླུང་གིས་ཁ་ལོ་བསྒྱུར་བའི་ཤོག་བུའི་རྩེད་ཆས། ཐོག་ཁང་མཐོན་པའི་མདུན་གྱི་ཐང་ཆེན་དུ་བཤམས་པའི་འགྱིག་ཤོག་གི་ལྟེབ་ཁུད་དུ་བཤམས་པའི་ཁོ་སྟེ། ཁོ་དང་འདྲ་བའི་རྩེད་ཆས་མང་པོས་གྲོང་ཁྱེར་ཞེས་པའི་རབ་རིབ་བན་བུན་གྱི་ས་ཚིགས་འདིར་འཚང་ཁ་རྒྱག་གིན་ཡོད།
གྲོང་ཁྱེར་གྱི་དཀྱིལ་དབུས་ཐང་ཆེན་དུ་སླེབས་ཚེ། གྲོང་ཁྱེར་གྱི་མཐའ་འཁོར་དུ་མཐོ་དམའ་མི་སྙོམས་པའི་རི་བོ་འགའ་གཡས་བསྟར་གཡོན་བསྟར་བྱས་ཡོད་པ་མཐོང་ཐུབ། དེའི་དུས། རི་བོ་དེ་དག་ནི་སྤྱང་ཀིའི་མཆེ་བ་ཞིག་དང་འདྲ་བར་སྙམ་སྲིད། དཀྱིལ་དབུས་ཐང་ཆེན་གྱི་འདུག་སྟེགས་རིང་པོ་དེའི་སྟེང་དུ་མི་སྡོད་པར་ལུས་པོ་ཀྲོང་ངེར་བསྡད་དེ་ནུབ་ཕྱོགས་སུ་བལྟས་ཚེ། ནུབ་ཀྱི་རི་བོ་དམའ་མོ་དེའི་ཉག་ག་ལས་ཕ་རོལ་ཏུ་བར་ཐག་གིས་སྤྱུགས་པའི་ཞིང་གྲོང་གི་སྡེ་བ་ཆུང་ཆུང་ཞིག་ཡོད་པ་གསལ་བོར་མཐོང་ཐུབ།
ཁོ་ནི་རྫས་སྣ་ཚོགས་ཀྱིས་གྲུབ་པའི་རྩེད་ཆས་ཤིག་ཡིན་སྟེ། དོན་སྙིང་ངེས་ཅན་ཞིག་ནས་བཤད་ན། ཁོ་ནི་མི་དང་འབྲེལ་བ་ཅི་ཡང་མེད་པ་འདྲ་བའི་རྩེད་ཆས་ཤིག་ཡིན། ཁོས་རྣམ་ཀུན་རང་གི་ཕྱི་ཡི་ཁྲ་ཁྲ་རིག་རིག་གི་ཡོན་ཏན་དེས་ཁྲོམ་གྱི་ལམ་པ་དག་གི་ཡིད་དབང་འགུག་དགོས་ཀྱི་ཡོད།
ཁོས་རང་གི་མིང་ལ་རྩེད་ཆས་ཞེས་འབོད་པ་ཤེས་ནའང་། དོན་ངོ་མར་རང་ཉིད་དངོས་པོ་ཅི་ཞིག་ཡིན་པ་གཏན་ནས་ཤེས་ཀྱི་མེད།འོན་ཏེ། ཀུན་གྱིས་གསལ་བོར་ཤེས་ཀྱང་སྲིད། ཟླ་འགའི་སྔོན་ལ། ཁོ་རང་རྩེད་ཆས་ལེགས་པོ་ཞིག་རེད་ཟེར་ནས་སྦྱིན་བདག་ཁ་ནག་དེས་རིའི་ཕ་རོལ་གྱི་ཞིང་གྲོང་གི་སྡེ་བ་ཆུང་ཆུང་དེ་ནས་ཤོག་སྒོར་གྱིས་བླུས་ཏེ་ཐོན་ཞིང་། རྩེད་ཆས་མང་སའི་གྲོང་ཁྱེར་གྱི་གླུ་གར་ཁང་དེའི་སྒོའི་ནང་ལོགས་སུ་ཡོད། ཁོ་སྒོ་འགྲམ་དེ་རུ་ཡོད་དུས། ཁོས་གླུ་གར་ཁང་དེའི་སྒོ་ཁ་ནས་སྦྱིན་བདག་ཅིག་གི་རྩེད་ཆས་སུ་གྱུར་པའི་རྐང་པ་དང་ལག་པ། ཁ་དང་མིག རྣ་བ་དང་སྣ་སོགས་ཁྱད་མཚར་བའི་དངོས་པོ་མང་པོ་ཞིག་ལ་རང་གི་ཕྱི་ཡི་ཁྲ་ཁྲ་རིག་རིག་གི་ཡོན་ཏན་དེས་ཞབས་ཞུ་བསྒྲུབས་མྱོང་བ་རེད། འོན་ཏེ། ཟླ་འགའི་རྗེས་སུ། ཁོ་གླུ་གར་ཁང་དེ་དང་གྱེས་ནས་གྲོང་ཁྱེར་གྱི་སྲིད་འཛིན་ལས་ཁུངས་ཤིག་གི་སྒོ་འགྲམ་དུ་སྡོད་དགོས་བྱུང་སོང་། དེ་ནས་སླར་ཡང་ཟླ་འགའི་རྗེས་སུ། ཁོ་རང་ཐོག་ཁང་མཐོན་པོའི་མདུན་གྱི་ཐང་ཆེན་འདིར་བཤམས་པ་རེད།
༢
ཉིན་འགའི་སྔོན་ལ།སྐྲ་ལོ་རིང་བའི་གསར་བུ་དེ་ཚ་གདུག་ཆེ་བའི་ཉི་འོག་ཁྱིམ་ནས་སྲང་ལམ་དུ་ཐོན་ཞིང་། ཁྱིམ་ནས་ཡོང་ཁའི་ཆུང་མའི་ངོ་མདངས་རྫིག་པོ་དེ་སེམས་ལ་བརྣགས་ནས་ཐོན། ཁོའི་ཟ་འགྲམ་དུ་རྔུལ་ནག་འཛར་གྱི་ཡོད་ནའང་།ཁོས་ནུབ་ལྭ་སྔོན་པོ་དེ་ཉིས་ལྟེབ་ཀྱིས་གྲུ་ཁུག་ཏུ་བསྣམས་ནས་རྩེད་ཆས་ཚོང་ཁང་མང་པོ་ཞིག་ཏུ་འཛུལ། དེ་ནི་ཁོས་རང་གི་མཛའ་ན་མོར་རྩེད་ཆས་ཤིག་ཉོ་བའི་ཆེད་དུའོ།། ཁོའི་མཛའ་ན་མོ་དེ་རྩེད་ཆས་
ལ་ཤིན་ཏུ་དགའ་བོ་ཡོད་དེ། ཡིད་ཀྱི་དགའ་སྐྱོ་ཆགས་སྡང་བསྟིམས་སའི་མཛའ་བོ་ལས་ཀྱང་དགའ་བོ་ཡོད་ཅིང་། མོས་འགྱིག་དང་རས་ཀྱིས་བཟོས་པའི་་རྩེད་ཆས་དེ་དག་དམིགས་བསལ་གྱི་སྙིང་གཏམ་ཡང་མང་པོ་བཤད་ཀྱི་ཡོད།
མཇུག་མཐར།གསར་བུ་དེས་ཚོང་ཁང་ཞིག་ནས་རྒྱུ་རས་ཁྲའི་བཏགས་པའི་ཁྱི་གུ་ཞིག་ཉོས་ཏེ་སྲང་ལམ་དུ་ཐོན།སྐབས་ལ་ལར། ཁོའི་མཛའ་མོས་འགྱིག་གི་ཁྱི་གུ་ཞིག་ཡོད་པར་རེ་སྨོན་བྱེད་ཀྱི་ཡོད། མོས་འགྱིག་གི་ཁྱི་གུ་དེ་མི་ཞིག་གི་ཚད་ནས་འཇོག་པར་ཁོ་ལ་ཡིད་ཆེས་བརྟན་པོ་ཡོད་པས། ཉིན་དེར། ཁོས་འགྱིག་གི་ཁྱི་གུ་དེ་ཉོས་རྗེས། རང་ལ་རྔ་མ་ཞིག་སྐྱེས་མི་འདུག་ཨང་སྙམ་བཞིན་སླར་ཡང་སྲང་ལམ་དོག་པོ་ཞིག་བརྒྱུད་ནས་ཐོག་ཁང་ཐོན་པོ་འདིའི་རྟིང་བར་ཐོན་པ་རེད། དེའི་དུས། ཉི་འོད་ཚ་ལམ་ལམ་གྱིས་འཕྲོས་ཏེ་གྲོང་ཁྱེར་ཧྲིལ་བོ་འུར་འུར་ཟིང་ཟིང་དུ་གྱུར་འདུག འགྱིག་ཤོག་ཁྲ་ཁྲ་ཞིག་གི་ལྟེབ་ཁུད་དུ་རྩེད་ཆས་མང་པོ་བཤམས་འདུག ཁོ་ནི་འགྱིག་ཤོག་ཁྲ་ཁྲ་དེའི་ཆེས་ཟུར་སྣེ་ཞིག་ཏུ་བཞག་ཡོད། ཞོགས་པར། ཁོས་སེམས་ནས་རང་གི་སྦྱིན་བདག་ལ“ང་ལྟེབ་ཀྱི་ཟུར་སྣེ་རུ་མི་འཕེན་རོགས། འགྱིག་ཤོག་གི་ལྟེབ་ཁུད་དུ་བཤམས་པའི་ང་ཚོ་རྩེད་ཆས་ལྟ་བུའི་མི་འདི་ཚོས་ང་ལ་རེག་ཡོང་བར་ང་རང་སུན་པོ་འདུག ”ཅེས་ཡར་ཞུ་བྱས་ཀྱང་།ཀོ་ཐུམ་ནག་པོ་ཅན་གྱི་རྐུབ་སྟེགས་ལ་མགོ་བོའི་ལྟག་ཀོར་བསྙེས་འདུག་པའི་སྦྱིན་བདག་དེས། མདུན་ཅོག་སྟེང་བཞག་འདུག་པའི་ཟངས་དང་གཡང་ཊིའི་ཕྲ་རྒྱན་ཅན་གྱི་ཤྭ་བ་དེའི་རྭ་ལ་བྱིལ་བྱིལ་ཙམ་བཏང་རྗེས། མཛུབ་བར་གྱི་ཐ་མག་གི་མེ་སྟག་ལ་ཅེར་འདུག་པ་ལས་ཅི་ཡང་མི་ཟེར། དེ་ནི་སྦྱིན་བདག་གིས“ ཁྱོད་རྩེད་ཆས་ཤིག་ལ་གདམ་ག་མང་པོ་བྱེད་པའི་དབང་ཆ་མི་འདུག”ཅེས་བཤད་ཀྱི་ཡོད་པ་དང་འདྲ་བས། ཁོ་ལ་ཐབས་བཀོད་ཅི་ཡང་ཡོད་མ་བྱུང་།
སྐྲ་ལོ་རིང་བོའི་གསར་བུ་དེས་ལྟེབ་ཁུད་དུ་བཤམ་པའི་རྩེད་ཆས་ཁྲོད་ཡུན་རིང་བལྟས་རྗེས།“ འདི་ནི་ངའི་མཛའ་མོའི་གདོང་གི་སྐྱི་མོ་སྲུང་བྱེད་དུ་འཚམ་པ་འདྲ།”ཞེས་ལག་པ་ཡ་གཅིག་གིས་ཁོ་ལ་རེག་ཙམ་བྱས། ཁོའི་རྗེས་ཕྱོགས་སུ་ཡོད་པའི་མཆུ་རྩི་དམར་པོ་ཅན་གྱི་བུ་མོ་དེས“འདི་ནི་བདག་གི་འགོ་བར་ལེགས་སྐྱེས་སུ་འོས།”ཟེར་ནས་འཛུམ་དམུལ་དམུལ་ངང་ཁོ་ལ་རེག་ཙམ་བྱེད། ཁོས་མི་དེ་གཉིས་ཀྱིས་དེ་ལྟར་བཤད་པ་ཐོས་དུས།ཟླ་སྔོན་མར་ ཁོས་གླུ་གར་ཁང་དེའི་སྒོ་ཁ་ནས་སྦྱིན་བདག་དེའི་རྩེད་ཆས་སུ་གྱུར་པའི་རྐང་པ་དང་ལག་པ། ཁ་དང་མིག རྣ་བ་དང་སྣ་སོགས་ཁྱད་མཚར་བའི་དངོས་པོ་མང་པོ་ཞིག་ལ་རང་གི་ཕྱི་ཡི་ཁྲ་ཁྲ་རིག་རིག་གི་ཡོན་ཏན་དེས་ཞབས་ཞུ་བསྒྲུབས་མྱོང་བ་དྲན་བྱུང་། མཆུ་རྩི་དམར་པོ་ཅན་གྱི་བུ་མོ་དེའི་རྗེས་སུ་བྱིས་པ་ཞིག་འོང་གིན་འདུག་ལ། བྱིས་པ་དེའི་དྭངས་གཙང་གི་མིག་འོད་དུ་འཆར་བཞིན་ཡོད་པའང་རྩེད་ཆས་ཡིན་པ་ནི་སྨྲ་མི་དགོས། འོན་ཏེ། བྱིས་པ་དེས་ཁོ་ལ་ལྟ་ཙམ་ཡང་བྱས་མ་སོང་། དེ་ལས་ལྡོག་སྟེ། བྱིས་པ་དེ་གོམ་པ་འགའ་མདུན་དུ་སོང་རྗེས། གཡོན་ཕྱོགས་ཀྱི་རྩེད་ཆས་ཚོང་ཁང་ཞིག་ཏུ་ཕྱིན་ཏེ་འགྱིག་གིས་བཟོས་པའི་མི་ཞིག་ཉོས་ནས་ཕྱིན་སོང་། དེར་མ་ཟད། བྱིས་པ་དེས་འགྱིག་གི་བཟོས་པའི་མི་དེར་དངོས་སུ་ཁ་བརྡ་བྱེད་ཀྱི་ཡོད་པའི་ངང་ཚུལ་བཟུང་ནས་སྲང་ལམ་དོག་པོ་ཞིག་ལ་འཛུལ་སོང་། བྱིས་པ་དེ་་སྲང་ལམ་དུ་འཛུལ་ཁར་འགྱིག་གི་མི་དེས་གདོང་ལ་བལྟས་ནས་གད་མོའང་དགོད་ཙམ་བྱེད།
༣
འགྱིག་ཤོག་གི་ཟུར་སྣེ་ཆུང་ཆུང་ཞིག་ཏུ་ཁུ་སིམ་དང་ཁེར་རྐྱང་གིས་འཚོ་བའི་ཁོ་ལའང་རེ་འདུན་དྲག་པོ་ཞིག་ཡོད་དེ།དེ་ནི་རྩེད་ཆས་མཁོ་བའི་བྱིས་པ་དེས་ཁོ་ཁྱེར་ནས་གྲོང་ཁྱེར་གྱི་དཀྱིལ་དབུས་ཐང་ཆེན་དུ་ཐེངས་ཤིག་ལོག་པའི་གོ་སྐབས་འཐོབ་རྒྱུ་དེ་རེད།འོན་ཏེ། བྱིས་པ་དེར་རྩེད་ཆས་ཡིན་པའི་ཁོ་རང་དགོས་མཁོ་བྱུང་མ་སོང་།གལ་སྲིད་བྱིས་པ་དེས་ཐོག་ཁང་མཐོན་པོའི་རྟིང་བར་བཤམས་པའི་ཁོ་རང་བསྣམ་ནས་གྲོང་ཁྱེར་གྱི་དཀྱིལ་དབུས་ཐང་ཆེན་དུ་ཐེངས་ཤིག་བསླེབ་རྒྱུ་བྱུང་ཚེ། ཁོས་ནུབ་ཕྱོགས་ཀྱི་ཉག་ག་དེ་ནས་རྒྱང་རིང་གི་ཞིང་གྲོང་དེར་རྒྱང་ལྟ་ཐེངས་ཤིག་བྱེད་ཆོག་ཨང་། དེ་ནས་ཁོ་རང་གྲོང་ཁྱེར་གྱི་ཐོག་ཁང་མཐོན་པོའི་མདུན་གྱི་ཐང་ཆེན་དེར་བཤམས་པའི་རྩེད་ཆས་ནས་མིའི་ཤ་གཟུགས་སུ་སྤྲུལ་ཏེ་མགོ་དཀྲིས་དམར་པོ་དཀྲིས་པའི་ཞིང་གྲོང་གི་ཚེ་རིང་སྒྲོལ་མའི་གམ་དུ་ཕྱིན་ཆོག་ཨང་།“བདག་གི་སྙིང་ཉེ་བའི་རྩེད་ཆས་ལགས། ཁྱོད་རང་ཞིང་གྲོང་གི་རྩེད་ཆས་ནས་གྲོང་ཁྱེར་གྱི་མི་ཞིག་ཏུ་གྱུར་པས། འཇིག་རྟེན་འདིར་ཐེངས་ཤིག་འོང་བ་ལ་དོན་སྙིང་ཡོད་དམ། ”སྡོང་བོ་ཐར་ཐོར་སྐྱེས་པའི་སྡེ་བའི་དཀྱིལ་གྱི་ས་ཁང་ཆུང་བ་དེ་ནས་མོས་མི་རུ་འདས་ལོག་བརྒྱབ་ཟིན་པའི་གྲོང་ཁྱེར་གྱི་རྩེད་ཆས་ཁོ་ལ་དེ་ལྟར་བཤད་སྲིད། གྲོང་ཁྱེར་གྱི་ཐོག་ཁང་མཐོན་པོ་དེའི་རྟིང་བར་ཉི་འོད་འཕྲོས་ཡོང་བར་ཁོ་རང་སེམས་གཏིང་ནས་དགའ་བོ་མེད།གྲོང་ཁྱེར་གྱི་ཁྱི་ལྡོམ་དེས་ཁོ་རང་འཕྱ་རྩིས་ཀྱི་ལྕེ་དམར་འདོམ་གང་གནར་ཏེ། “འདི་ངའི་ཁ་ཟས་སུ་མི་འཚམ་མམ”ཟེར།དབྱུག་པ་ཞིག་ལ་ཁེན་ཏེ་གྱོལ་མ་ལྡིང་གིས་ཐོན་པའི་སྤྲང་བོ་དེས་ཁོ་རང་བརྐུ་རྩིས་ཀྱི་ལག་པ་རིང་དུ་སྲིང་ནས“འདི་བདག་གི་འཚོ་རྟེན་ལ་མི་འཚམ་མམ”ཟེར། མི་ཚོགས་ཁྲོད་གཅེར་བུར་བུད་པའི་སྨད་འཚོང་མ་དེས་ཁོ་རང་གཞིབ་རྩིས་ཀྱི་མཆུ་ཏོ་འདོང་འདོང་བྱས་ཏེ“བདག་གི་ཚེ་སྲོག་གི་ཁྲག་རྩར་སིམ་པའི་དངུལ་ལོར་དེ་འདི་མིན་ནམ”ཟེར།མིག་ཤེལ་ནག་པོ་རྒྱབ་པའི་མི་དེས་བསམ་གཞིག་ཡུན་རིང་བཏང་མཐར། “ལས་ཁུངས་ལ་དངོས་གནས་གོང་རིམ་གྱི་འགོ་ཁྲིད་བསུ་བའི་མི་ཞིག་མཁོ་བ་མིན་ནམ།”ཟེར།འོན་ཏེ། ཁོ་ལ་སྔར་བཞིན་རེ་བ་ཞིག་ཡོད་དེ། ཁོ་ལ་ལྟ་ཙམ་ཡང་མི་བྱེད་པའི་བྱིས་པ་དེས་ཁོ་རང་བསྣམས་ནས་རླུང་བུ་བསིལ་བསིལ་ལྡང་འོང་བའི་གྲོང་ཁྱེར་གྱི་དཀྱིལ་དབུས་ཐང་ཆེན་དུ་ལན་ཅིག་ཕེབས་རྒྱུ་བྱུང་ན་ཅི་མ་རུང་ཨང་།དེ་ནས་སླར་ཡང་ས་གྱང་སྐྱ་བོའི་གཞིས་ཀ་ནས་མཆེད་པའི་དུ་སྤྲིན་གསེབ་ཀྱི་ཞིང་གྲོང་མཐོང་ཡོང་སྲིད། “རྩེད་ཆས་ལགས། མི་ལོ་འགའི་རྗེས་སུ། འུ་གཉིས་ཀྱིས་ཞིང་གྲོང་གི་ཤིང་ཁང་འདི་ནས་བྱིས་པའི་རྩེད་ཆས་ཀྱི་ཆེ་ཆུང་ལས་མེད་པའི་ཁྱེའུ་སྙིང་རྗེ་ཞིག་བཙའ་རྒྱུ་བྱ། དེ་ནས་་་་་”ཚེ་རིང་སྒྲོལ་མའི་རེ་སྒུག་གི་སྙིང་གཏམ་དེ་ཁོས་སེམས་སུ་ཉར་ནས་ཡུན་རིང་འགོར་ཡོད་དམ། ཞིང་གྲོང་གི་གླུ་གཞས་་་ཞིང་གྲོང་གི་ནས་ཆང་་་ཞིང་གྲོང་གི་པི་ཝང་་་་་ཞིང་གྲོང་གི་གཉེན་སྟོན། ཁོ་རང་གྲོང་ཁྱེར་གྱི་རྩེད་ཆས་ཤིག་ཏུ་གྱུར་ཉིན་ནས་རེ་སྨོན་ཡོད་ཚད་ཀྱང་གྲོང་
ཁྱེར་གྱི་ཐོག་ཁང་མཐོན་པོ་དེའི་རྟིང་བར་བཤམ་ཡོད་པ་ཡིན་ནམ། མིན་ཏེ། ཁོ་ནི་མིང་ལ་རྩེད་ཆས་ཞེས་འབོད་པའི་རྩེད་ཆས་ཤིག་ཡིན། ཁོ་ནི་བྱིས་པར་མི་མཁོ་བའི་རྩེད་ཆས་ཤིག་སྟེ། མིང་ལ་རྩེད་ཆས་ཟེར། དོན་དུའང་རྩེད་ཆས་ཡིན་ནོ།།
༤
ཁོས་རེ་སྒུག་གི་མིག་ཟུང་ཆེ་རུ་བགྲད་ནའང་། བྱིས་པ་དེས་ཁོ་ལ་ལྟ་ཙམ་ཡང་མི་བྱེད་པར་འགྱིག་ཤོག་ཁྲ་ཁྲ་དེའི་ཟུར་སྣེ་རླུང་གིས་འཕྱོ་ཙམ་འཕྱོ་ཙམ་བྱེད་པའི་སྟེང་སག་ལྷམ་ཟད་པོ་དེ་སྤོ་ཙམ་བྱས་ནས་ཕྱིན་པའི་རྣམ་པ་དེ་ཡིད་ལ་ཡང་ཡང་འཁོར་ཡོང་། མིག་ཤེལ་ནག་པོ་བརྒྱབ་པའི་མི་དེས་ལག་གི་ཀོ་ཁུག་ལས་ཤོག་སྒོར་འགའ་ཕྱིར་བཏོན་འོང་ཞིང་། དེ་ནས་འགྱིག་ཤོག་གི་སྟོད་དུ་ཤིང་གི་རྐུབ་སྟེགས་སྟེང་སྡོད་པའི་སྦྱིན་བདག་ལ་བལྟས་ཏེ། “ངེད་ལས་ཁུངས་ལ་མི་ཞིག་གི་དགོས་མཁོ་བྱུང་ཡོད”ཟེར་བས། མིང་ལ་རྩེད་ཆས་ཞེས་འབོད་པའི་རྩེད་ཆས་ཁོས་སེམས་ཁོང་གི་རེ་སྨོན་མཐའ་དག་རླུང་ཁའི་ཤོག་སྐྱ་བཞིན་རྒྱང་ལ་དོར་ནས་རང་དབང་མེད་པར་ལྕགས་སྨྱུག་ཅིག་དང་ཤོག་ལྷེ་ཞིག་གི་ཆེ་ཆུང་ལས་མེད་པའི་མི་དེའི་ཕྱི་བཞིན་འབྲང་དགོས་བྱུང་སོང་། ཐོད་ཀའི་སྐྲ་ཉག་འགའ་རླུང་གིས་འཕྱོ་ཙམ་བྱེད་པའི་བྱིས་པ་དེས་ཁོ་ལ་ཕྱིར་མིག་ཙམ་ཡང་བལྟས་མ་བྱུང་། དེ་ལས་ལྡོག་སྟེ།འགྱིག་གིས་བཟོས་པའི་མི་དེ་མཆན་དུ་བཙིར་ནས་སྲང་ལམ་དོག་པོ་དེར་འཛུལ་སོང་།དེའི་དུས། ཐོག་ཁང་མཐོན་པོ་དག་གི་རྟིང་བར་ཕོག་པའི་གྲིབ་གཟུགས་རིང་བོ་དག་གིས་གྲོང་ཁྱེར་འདིའི་མི་ཡོད་ཚད་ཀྱི་སེམས་ཁའི་འཆར་སྒོ་སྣ་ཚོགས་དང་འདྲ་བར་ཐོག་ཁང་མཐོན་པོ་དག་གི་རྟིང་བར་འཚང་ཁ་ཤིག་ཤིག་བྱེད། མིག་ཤེལ་ནག་པོ་གྱོན་པའི་མི་དེས་ཁོ་རང་ལས་ཁུངས་སུ་ཁྱེར་མ་ཡོང་གོང་། མུན་རུབ་འོང་བའི་མཚན་མོ་ཁོ་ནར། ཁོ་རང་གྲོང་ཁྱེར་གྱི་ཐོག་ཁང་མཐོན་པོའི་མདུན་གྱི་ཐང་ཆེན་དུ་བཤམ་མི་དགོས། དེ་བས། ཁོ་རང་ཐོག་ཁང་མཐོན་པོ་དེའི་རྟིང་བར་ཉི་འོད་འཕྲོས་འོང་བར་སེམས་གཏིང་ནས་དགའ་བོ་མེད།ཉི་འོད་ནི་ཁོའི་སྦྱིན་བདག་གི་སྒོར་ཁུག་ཡིན་ཏེ། ཁོ་ནི་གྲོང་ཁྱེར་འདིར་ཉི་འོད་འཕྲོས་པ་དང་ལྷན་དུ་རང་དབང་མེད་པའི་གྲོང་ཁྱེར་གྱི་རྩེད་ཆས་ཤིག་ཡིན། འོན་ཏེ། མིག་ཤེལ་ནག་པོ་གྱོན་པའི་མི་དེས་ཁོ་རང་ལུས་ཁུངས་འདིར་བསུས་རྗེས། མི་དེས་ཐོག་དང་པོར་ཁོ་ལ་མེ་ལོང་གི་མདུན་དུ་ལྟ་དགོས་པའི་སྲོལ་དེ་བསྒྱུར་ཏུ་བཅུག་སོང་། ཉིན་དཀར་ལས་ཀ་དགོས་པའི་སྲོལ་དེ་ཡང་བསྒྱུར་ཏུ་བཅུག་སོང་།
དེ་ནས་བཟུང་། མཚན་གུང་གི་དུས་སུ་ཁོས་རང་གི་ཕྱི་ཡི་ཁྲ་ཁྲ་རིག་རིག་གི་ཡོན་ཏན་དེས་ཀོ་ཁུག་ནག་པོ་བཟུང་བའི་མི་རྣམས་ལ་བསུ་བ་བྱེད་དགོས་ཀྱི་ཡོད་དེ། དེ་ནི་ཁོ་རང་རྩེད་ཆས་ཡིན་པས་སོ།།
༥
ཁོ་ནི་ཞོགས་པའི་ཉི་འོད་ས་ཆེན་དུ་འཕྲོས་པ་ནས་རང་དབང་མེད་པའི་གྲོང་ཁྱེར་གྱི་རྩེད་ཆས་ཤིག་ཡིན། འོན་ཏེ། དུས་རབས་ཀྱི་གྲིབ་གཟུགས་མཚན་མོར་ཕོག་རྗེས། ད་ནི་སྨག་མུན་སྟུག་པའི་མཚན་མོར་ཡང་། ཁོས་རང་ཉིད་རྩེད་ཆས་ཤིག་ཡིན་པའི་དན་རྟགས་འཁྲུལ་དུ་འཇུག་མི་རུང་། ཁོ་ནི་རྩེད་ཆས་སོ།། རྒྱུན་པར་འབྲུ་ཞོ་ཟེའུ་གང་བསྣམས་ནས་ལས་ཁུངས་ཤིག་གི་འགོ་གཙོར་མཇལ་ཕྲད་དུ་ཕེབས་འོང་བའི་མི་དེའི་གྲིབ་གཟུགས་ཀྱི་རི་མོ་དེ་ནི། ཁོས་ནམ་ཡང་མཛེས་སྡུག་ལྡན་པའི་འཕྱོར་ལྭ་ཞིག་གམ། ཡང་ན་འཕྱོར་ལྭ་དེའི་ཁུད་དུ་གཅུད་པའི་རྩེད་ཆས་ལེགས་པོ་ཞིག་ལ་ངོས་འཛིན་གྱི་ཡོད་དོ།།
2016 . 7 . 27 ཉིན།
2016ལོའི >དེབ་བཞི་པའི་སྟེང་བཀོད།
འཕྲིན་སྟེགས། weikangba


text:
བོད་ཀྱི་རྩོམ་རིག་སྒྱུ་རྩལ་གྱི་བརྩམས་ཆོས་ཡིན་མིན་ནི་རྩོམ་པ་པོ་བོད་ཡིན་མིན་དང་འབྲེལ་བ་ཆེར་མེད་དེ།རྩ་བའི་རྩ་བ་བོད་མི་མང་གིས་ཀློག་ཐུབ་མིན་དེ་ཡིན… ཞིབ་ཏུ་ཀློག →
གྲོགས་པོ་མང་པོ་ཞིག་གིས་ཐང་ག་ཇི་ལྟར་བལྟ་དགོས་པའི་སྐོར་ནས་ཁ་བརྡ་ཞིག་བྱ་རོགས་ཟེར། ངོ་མ་བཤད་ན། གློ་བུར་དུ་འདི་ལྟར་དྲིས་ཡོང་ན་ང་ལའང་དམིགས་བསལ་ཞིག… ཞིབ་ཏུ་ཀློག →
དེ་སྔོན་བྲག་སྒོམ་པས་མཛད་པའི་«མདོ་སྨད་ཆོས་འབྱུང»ནང་དུ། ལྷ་མཐོང་ལོ་ཙཱ་བས་མཛད་པའི་«བལ་ཡུལ་གྱི་ལམ་ཡིག»བྱ་བ་ཞིག་ཡོད་ཚུལ་བཤད་འདུག་པས་དེའི་སྐོར་ལ་ཆ… ཞིབ་ཏུ་ཀློག →
གཅིག རྒྱ་གར་གྱི་མུ་འབྲེལ་བརྙན་འཕྲིན་ཟློས་གར«སངས་རྒྱས»ཞེས་པ་འདི་ནི། སྟོན་པ་བཅོམ་ལྡན་འདས་ཀྱི་སྐུ་ཚེའི་བྱུང་བ་བརྗོད་པ་ཞིག་སྟེ། དེ་ཡང་ཐེག་པ་ཆེན་… ཞིབ་ཏུ་ཀློག →
སྤྱིར་ང་ཚོ་བོད་མི་རིགས་ཀྱི་ལོ་རྒྱུས་རིང་པོའི་སྤྱི་ཚོགས་འཕོ་འགྱུར་གྱི་ཁྲོད་དུ། རང་གི་ཐུན་མོང་མ་ཡིན་པའི་བློ་གྲོས་ཀྱི་རྩལ་ལ་བརྟེན་ནས་ཤེས་རིག་གས… ཞིབ་ཏུ་ཀློག →
སྐད་ཆ་ཡིས་ཕན་ཚུན་བར་ལ་དོན་གྱི་བརྡ་སྤྲོད་པ་དང་། བསམ་བློ་དང་བརྩེ་དུང་སོགས་བརྗེ་རེས་བྱེད་བཞིན་ཡོད་མོད། དོན་ངོ་མར་བཤད་ན་ཕྱིའི་དངོས་པོ་དང་ནང་སེམས… ཞིབ་ཏུ་ཀློག →
ཡི་གེར་འགོད་མཁན། ཕག་མོ་ཚེ་རིང་། གླེང་སློང་བ། འདིར་བཞུགས་ཀྱི་སློབ་གྲོགས་རྣམ་པ་ལ་ཁམས་བདེའི་འཚམས་འདྲིར་བཀྲ་ཤིས་བདེ་ལེགས་ཞུ། ང་རང་མཚོ་སྔོན་དགེ… ཞིབ་ཏུ་ཀློག →
___རྐ་འོད་ཟེར་གྱིས་བསྒྱུར་སྒྲིག་བྱས། གྲོགས་པོ་ཞིག་གི་ལག་ནས་མ་ལག་ཚང་མ་བོད་ཡིག་ནང་སྒྲིག་ཆོག་པའི་ཁ་པར་ཞིག་མཐོང་ཞིང་། ཞིབ་ཏུ་བལྟས་པས་དེ་ན… ཞིབ་ཏུ་ཀློག →
གནའ་རབས་བོད་ཀྱི་བཙན་པོའི་གདུང་རྒྱུད་ལ་སྤུ་རྒྱལ་དང་སྤུར་རྒྱལ་ཞེས་པའི་ཐ་སྙད་འདི་ནི་བོད་ཀྱི་རྒྱལ་རབས་ལོ་རྒྱུས་དང་འབྲེལ་བ་ཡོད་པའི་བརྡ་ཆད་ཅིག་ཡིན… ཞིབ་ཏུ་ཀློག →
——རིག་འདུས་ཀྱི་རང་འགྲེལ་ལྔ་བ། དེང་སྐབས་ང་ཚོས་སྤྱོད་བཞིན་པའི་སྤྱི་ཚོགས་ཞེས་པའི་ཐ་སྙད་འདི་ནི་ལ་ཏིང་ཡི་གེ་ནས་འོངས་པར་བཤད་ལ། གནའ་བོའི་ལ་ཏིང་གི་མ… ཞིབ་ཏུ་ཀློག →
ཡི་གེ་འདི་འབྲི་དུས་སུ་ནམ་གུང་གཟིར་ནས་ཡོད་ཅིང་། འཇིག་རྟེན་གྱི་བྱ་དངོས་མཐའ་དག་གཉིད་དུ་ཡུར་བའི་ཐད་ཚོར་གྱི་ཉམས་སྣང་ཞིག་ངའི་ཀླད་པའི་ཕྲ་ཕུང་གི་སྲུ… ཞིབ་ཏུ་ཀློག →
དང་པོ། སྔོན་གླེང་ཐུང་ངུ་། འབུམ་རམས་པ་གཡང་མོ་མཚོ་ལགས་ཀྱིས་བརྩམས་པའི་ >ཅེས་པའི་དེབ་རྒན་འདི་ད་ལོའི་ཕྱི་ཟླ་… ཞིབ་ཏུ་ཀློག →
དྲི་བ། སྤྱིར་(yoga)ཡོ་ག་ལ་ཚད་འདྲ་མིན་མང་པོ་ཡོད་ས་རེད། ཁྱེད་རང་གིས་(yoga)ཡོ་ག་ཟེར་དུས་གང་འདྲ་ཞིག་ལ་ངོས་འཛིན་གནང་གིན་ཡོད་དམ། ལན། ཚེ་རིང་དབྱངས་… ཞིབ་ཏུ་ཀློག →
ས་འོག་ལྕགས་ལམ་དུ་ཆུ་ཚོད་གཅིག་དང་ཕྱེད་ཀའི་ལམ་ཐག་བརྒྱུད་དེ་ལས་ཚོགས་སུ་འགྲོ་བ་ནི་ཉི་ཧོང་གི་རྒྱལ་ས་ཐོ་ཁྱོ་རུ་མཚོན་ན་རྒྱུན་ལྡན་གྱི་སྣང་ཚུལ་ཞིག་རེ… ཞིབ་ཏུ་ཀློག →
དང་པོ། སྤྱི་ལོ ༢༠༡༧ ལོའི་ཟླ ༧ པའི་ཚེས ༣༠ ཉིན་ང་རང་ཆེད་དུ་མདོ་སྨད་གཡེར་མོ་ཐང་གི་ལྟེ་བ་བཀའ་མ་ལོག་གི་ས་ཆའམ་གཞོང་ཐང་རྫོང་དུ་ཕྱིན་ཏེ། འཇམ་མགོན་བླ… ཞིབ་ཏུ་ཀློག →
རྫིང་ཕྱིའི་གཙུག་ལག་ཁང་གི་རྗེ་བླ་མའི་འདྲ་སྐུ། ཉིས་སྟོང་བཅུ་བདུན་ལོའི་སྤྱི་ཟླ་བཅུ་པའི་ཚེས་སུམ་ཅུ་པའི་ཐོ་རངས་ཀྱི་ཆར། བྱམས་ལྡན་མ་རྒན་གྱིས་གཙོས་ང… ཞིབ་ཏུ་ཀློག →
གླེང་སློང་། ཉེ་བའི་ལོ་ངོ་འདི་དག་རིང་བོད་ཕྱི་ནང་གཉིས་ཀར་ཤེས་ཡོན་པའི་སྡེ་ཚོགས་སུ་ཚ་ཚ་འུར་འུར་གྱི་རྣམ་པར་བྱུང་ཡོད༑ དཔེར་ན། གནའ་དཔེ་བསྡུ… ཞིབ་ཏུ་ཀློག →
རིགས་ཞེན་འདུན་བཟང་གི་བརྩེ་ཞགས་རིང་མོས་ནང་གི་འདུན་ཆོས་མི་མངོན་དབྱིངས་ན་གཞི་གཅིག་ཏུ་སྦྲེལ་བའི་སློབ་བུ་དཔྱོད་ལྡན་བསྟན་འཛིན་མཚུངས་མེད་སོགས་ཀྱིས།… ཞིབ་ཏུ་ཀློག →
འཛམ་གླིང་སྟེང་གི་ལྕགས་ལམ་དང་པོ་དབྱིན་ཇི་ནས་བྱུང་། དུས་རབས་བཅོ་བརྒྱད་པའི་དུས་དཀྱིལ་དུ་དབྱིན་ཇི་པ་ཝ་ཐི་ཡིས་རླངས་སྒུལ་འཕྲུལ་འཁོར་ལེགས་བཅོས་བྱས… ཞིབ་ཏུ་ཀློག →
༢༠༠༦ལོའི་ཟླ་དང་བོའི་ཚེས༡༥ཉིན་གྱི་ཕྱི་དྲོའི་ཆུ་ཚོད་གསུམ་གྱི་སྟེང་ངེད་དྲ་བའི་གསར་ འགོད་པ་སྐྱ་བོས་བོད་ཀྱི་སྙན་ངག་པ་གྲགས་ཅན་གཅན་མེ་སྟག་ལགས་ལ་ཁ་པ… ཞིབ་ཏུ་ཀློག →
སྤྱི་ལོ2006ཡས་མས་ཤིག་ཡིན་ནམ་སྙམ། དེ་དུས་ང་ལྷ་ས་ན་ཡོད། མཚན་ཞིག་ལ་རྒན་བསོད་དབང་དང་ངེད་གཉིས་ངལ་གསོའི་གསེང་དུ་ནང་མ་ཞིག་གི་ནང་དུ་སོང་བ་ཡིན། ནང་མ་… ཞིབ་ཏུ་ཀློག →
[ནང་དོན་གནད་བསྡུས།] རྩོམ་འདིར་པཎ་ཆེན་བཅུ་པ་ཆེན་མོས་བོན་ལ་གཟིགས་ཕྱོགས་གང་ཡོད་པར་གཙོ་བོར་བྱས་ནས་གླེང་ཡོད་པ་མ་ཟད། པཎ་ཆེན་སྐུ་ཕྲེང་གོང་མ་མང་པོ་ཞ… ཞིབ་ཏུ་ཀློག →
དེ་ཡང་མཁས་དབང་ཚེ་ཏན་ཞབས་དྲུང་ལགས་ཀྱིས་བོད་ཀྱི་ཡི་གེའི་རྣམ་གཞག་སྐོར་གླེང་སྐབས། དང་པོ་བློ་མ་རྒྱས་པའི་སྐབས་སུ་ཉེ་བར་མཁོ་བ་ཐོབ་ཐང་གི་རྣམ་གཞག་དང་… ཞིབ་ཏུ་ཀློག →
རྒྱང་རིང་ན་གནས་ཚེ་དྲན་པའི་ཡུལ་དུ་ཐོགས་ཀྱང་། ཉེ་སར་བཅར་ཚེ་སེམས་ཚེགས་དང་ངལ་བ་མང་པོ་སྟེར་བའི་བདག་གི་ཕ་ཡུལ་ནི་ལུང་ཁུགས་འགོལ་པོ་ཞིག་ཏུ་གནས… ཞིབ་ཏུ་ཀློག →
© 2018 བཙན་པོ་དྲ་བ། — Powered by WordPress — 青ICP备17000686号
Theme by Anders Noren — ཀླད། ↑


text:
སུ་དང་སུ་ཡིན་ནའང་སྡུག་བསྔལ་མི་འདོད་པ་དང་བདེ་བ་འདོད་པ་ཤ་སྟག་རེད། འོན་ཀྱང་སྡུག་བསྔལ་ཡོང་བཞིན་པ་དེ་མི་ཤེས་པའི་དབང་གིས་རེད་མ་གཏོགས་ཤེས་ནས་སྡུག་བསྔལ་བཟོ་མཁན་སུའང་ཡོང་གི་མ་རེད། དེར་བརྟེན་མི་ཤེས་པའི་དབང་གིས་སྡུག་བསྔལ་ཡོང་གི་ཡོད་རེད། མ་ཤེས་པར་རིམ་པ་མང་པོ་ཡོད་པའི་ནང་ནས་མཐར་གཏུགས་ཡོང་དུས་བདག་ཏུ་འཛིན་པའི་བདག་འཛིན་གྱིས་བྱེད་ཀྱི་ཡོད་རེད་ཅེས་༧གོང་ས་མཆོག་གིས་གསུངས་སོང་།
བོད་རྒྱལ་ལོ་༢༡༤༤ མེ་བྱ་ལོའི་ཆོ་འཕྲུལ་དུས་ཆེན་གྱི་ཉིན་ཏེ། ཕྱི་ལོ་༢༠༡༧ ཟླ་༣ ཚེས་༡༢ ཉིན་གྱི་སྔ་དྲོ་ཆུ་ཚོད་༨ དང་སྐར་མ་༡༥ ཐོག་༸གོང་ས་མཆོག་དྷ་ས་ཐེག་ཆེན་ཆོས་གླིང་གཙུག་ལག་ཁང་གི་གསུང་ཆོས་ར་བའི་བཞུགས་ཁྲི་སྟེང་ཞབས་སོར་འཁོད་དེ། དབུས་བོད་མིའི་སྒྲིག་འཛུགས་ཀྱི་མཛད་གཙོ་རྣམ་པ་དང་སྐུ་མགྲོན་རྣམ་པ། གཞན་ཡང་སེར་སྐྱ་མང་ཚོགས་སྟོང་ཕྲག་བརྒལ་བར་སྐྱེས་རབས་སོ་བཞི་དང་། བསྟན་འགྱུར་བསྟོད་ཚོགས་ལས་མགོན་པོ་ཀླུ་སྒྲུབ་ཀྱིས་མཛད་པའི་སེམས་ཀྱི་རྡོ་རྗེའི་བསྟོད་པ་གཉིས་ཀྱི་བཀའ་ཆོས་གནང་བ་དང། ཟླ་འདིའི་ཕྱི་ཚེས་༡༣ ནས་བཟུང་ཉིན་གཉིས་ཀྱི་རིང་ལ་མགོན་པོ་གང་ཉིད་ཀྱིས་མུ་མཐུད་རྒྱལ་སྲས་ལག་ལེན་གྱི་བཀའ་ཆོས་གནང་རྒྱུ་ཡིན་འདུག དེ་ཡང་ཐོག་མར་༸གོང་ས་མཆོག་གིས་སྔོན་འགྲོའི་གསུང་ཆོས་སྐབས་དབུ་མའི་གཏན་ཚིགས་ཀྱི་ལམ་ནས་བདག་མེད་པ་གཏན་ལ་ཕབ་ཚུལ་དང་འབྲེལ་ནས་གསུང་དོན་དུ། “ང་རང་ཚོ་སུ་དང་སུ་ཡིན་ནའང་སྡུག་བསྔལ་མི་འདོད་པ་དང་བདེ་བ་འདོད་པ་ཤ་སྟག་རེད། འོན་ཀྱང་སྡུག་བསྔལ་ཡོང་བཞིན་པ་དེ་མི་ཤེས་པའི་དབང་གིས་རེད་མ་གཏོགས་ཤེས་ནས་སྡུག་བསྔལ་བཟོ་མཁན་སུའང་ཡོང་གི་མ་རེད། དེར་བརྟེན་མི་ཤེས་པའི་དབང་གིས་ཡོང་གི་ཡོད་རེད། མ་ཤེས་པར་རིམ་པ་མང་པོ་ཡོད་པའི་ནང་ནས་མཐར་གཏུགས་ཡོང་དུས་བདག་ཏུ་འཛིན་པའི་བདག་འཛིན་གྱིས་བྱེད་ཀྱི་ཡོད་རེད། དེར་ཕྲ་རགས་མང་པོ་ཕྱེ་ཡོང་དུས་མདོར་ན། ཤེས་རབ་སྙིང་པོ་ནང་ཡོད་པའི་ཆོས་ཐམས་ཅད་རང་བཞིན་གྱིས་གྲུབ་པའི་སྟོང་པ་རེད། དཔེར་ན། གཟུགས་ལྟ་བུར་མཚོན་ན། གཟུགས་སྟོང་པའོ་གསུང་གི་ཡོད་རེད། གཟུགས་དང་། སྒྲ། དྲི། རོ། རེག་བྱ་ལ་སོགས་པ་དེ་དག་ཚང་མ་བཏགས་དོན་བཙལ་ན་རྙེད་རྒྱུ་མེད། གཟུགས་སྟོང་པའོ་ཟེར་དུས་གཟུགས་མེད་པའི་སྐད་ཆ་བཤད་ཀྱི་མེད། གཟུགས་ཡོད་ཀྱང་གཟུགས་ཀྱི་ངོ་བོ་ག་འདྲ་འདུག བསམ་བློ་གཏང་ནས་དཔྱད་པ་བྱས་ན་ཁྱོན་ནས་རྙེད་རྒྱུ་ཡོད་མ་རེད། དེར་བརྟེན་གཟུགས་སྟོང་པའོ།། ང་རང་ཚོའི་བློ་ལ་སྣང་ཡོང་དུས། དཔེར་ན། ཕྱི་རོལ་པས་ཤིང་གི་དབྱིབས་དང་ཁ་དོག་ལ་སོགས་པ་ལ་གཟུགས་ཞེས་མཛུབ་མོ་འཛུགས་ཀྱི་ཡོད། ང་རང་ཚོས་དཔེར་ན། ཤིང་ག་བར་འདུག་ཟེར་དུས་ཕ་གི་ཞེས་བརྗོད་དུས་རང་ངོས་ནས་གྲུབ་པ་ཞིག་ཤར་གྱི་ཡོད། ཤིང་དེའི་ཁ་དོག་དང་། དབྱིབས། རྒྱུ་བཅས་ཕར་བཙལ་དུ་ཕྱིན་པ་ཡིན་ན། ཤིང་གི་ཁ་དོག་དང་དབྱིབས། ལོ་མ། ཡལ་ག སྡོང་པོ་བཅས་ཕར་བཞག་ན། སྡོང་པོ་དང་ལོ་མ། ཡལ་ག རྩ་བ་བཅས་དེ་ཚོའི་གྲས་གང་རེད་ཅེ་ན། ཤིང་གི་རེད་ཟེར་གྱི་རེད། ལོ་མ་དང་རྩ་བ། སྡོང་པོ། དེ་བཞིན་ཤིང་གི་དབྱིབས་དང་ཁ་དོག་གང་རེད་ཅེ་ན། ཤིང་དེ་རེད། འོ་ན་ཤིང་དེ་གང་རེད། ལོ་མ་དང་ཡལ་ག་སོགས་ཕར་བཞག་པ་ཡིན་ན། ཤིང་རྙེད་རྒྱུ་མེད། འདི་ཚན་རིག་པས་ཀྱང་བཤད་ཀྱི་ཡོད་”ཅེས་དང་།
དེ་བཞིན་ཁོང་གིས་ཆོ་འཕྲུལ་དུས་ཆེན་དང་འབྲེལ་ནས་མུ་མཐུད་བཀའ་སློབ་བསྩལ་དོན་དུ། “ནང་གི་བདེ་སྡུག་གི་ཚོར་བ་ཡོང་བཞིན་ཡོད་སྟབས། ཚོར་བར་བསམ་བློ་ཡག་པོ་བཏང་ན། ལུས་ཚོར་དང་ཡིད་ཚོར་ཞེས་ཡོད་རེད། ལུས་ཀྱི་ཚོར་བ་ཟེར་དུས་རྐྱེན་དེ་ལུས་དང་འབྲེལ་བ་ཡོད་ཀྱང་ཚོར་བ་མྱོང་མཁན་ནི་ཤེས་པ་ཆགས་ཡོད། ང་ཚོའི་བློ་ལ་ལུས་ཞེས་ལྷང་ངེར་ཡོད་པ་ཞིག་བློ་ལ་ཤར་ཡོང་བ་དང་། སེམས་ཟེར་དུས་ལྷང་ངེར་ཡོད་པ་ཞིག་བློ་ལ་ཤར་ཡོང་གི་ཡོད་རེད་དེ་ཕལ་བཙལ་དུས་ཁྱོན་ནས་རྙེད་རྒྱུ་མེད། དེར་བརྟེན་སངས་རྒྱས་པས་བདག་མེད་པ་གསུང་རྒྱུའི་ལྟ་གྲུབ་དངོས་པོའི་གནས་ཚུལ་ཞིབ་ཚགས་པོའི་ཐོག་བརྟག་དཔྱད་བྱས་ནས་གཏན་ལ་ཕབ་པའི་དངོས་པོ་ཡིན་ལུགས་ཇི་མ་ཇི་བཞིན་གསུང་བཞིན་པའི་ཆོས་བརྒྱུད་ཅིག་ཆགས་ཡོད། དེར་བརྟེན་སངས་རྒྱས་བཅོམ་ལྡན་འདས་ཀྱིས་ཆོས་རྒྱུ་མཚན་བརྟག་དཔྱད་ཇི་ཙམ་བྱས་ཀྱང་རིག་པས་སྒྲུབ་བྱེད་མ་གཏོགས་རིག་པས་གནོད་པ་མེད་པའི་ལྟ་གྲུབ་འདི་འདྲ་ཞིག་གསུངས་བ་དང་ཆབས་ཅིག་དེའི་ཚེ་དེའི་དུས་བདག་ཏུ་ལྟ་མཁན་གྲུབ་མཐའ་སྨྲ་བས། བཅོམ་ལྡན་འདས་ཀྱིས་བདག་མེད་པ་གསུང་དུས་ཕྲན་བུ་ཡ་མཚན་པོ་ལྟ་བུ་མཐོང་ནས་དེ་ལ་རིགས་པའི་ལམ་ནས་དགག་པ་བརྒྱག་རྒྱུ། རིགས་པའི་ལམ་ནས་དགག་པ་བྱེད་རྒྱུ་མེད་སྟབས་རྫུ་འཕྲུལ་ལྟ་བུ་སྟོན་ནས་རྫུ་འཕྲུལ་གྱི་ལམ་ནས་ཆོ་འཕྲུལ་རྩེད་རྒྱུ་དེ་འདྲ་བྱུང་ཡོད་པ་རེད། ཞེ་ས་མ་ཞུས་ན་བཅོམ་ལྡན་འདས་རིགས་པའི་ལམ་ནས་གསལ་བཤད་དང་རྩོད་པ་བསྐྱོན་རྒྱུར་ཁྱོན་ནས་ཐོགས་པ་མེད་པ་རེད། མུ་སྟེགས་པས་རྫུ་འཕྲུལ་འདྲ་བསྟན་ཡོང་དུས་དེ་ལ་གཞིག་པའི་རྫུ་འཕྲུལ་གྱི་ཆོ་འཕྲུལ་དེ་འདྲ་བསྟན་ཡོད་སྟབས། དེ་འདྲའི་དུས་ཚིགས་རྩ་བའི་ལོ་རྩི་སྟངས་མི་འདྲ་བ་ཞིག་ཡོད་པ་ཡིན་དུས་ཏག་ཏག་བཤད་ཐུབ་ཀྱི་མ་རེད། གང་ལྟར་ང་རང་ཚོ་ཡོངས་གྲགས་བོད་ཟླ་དང་པོའི་ནང་ཆོ་འཕྲུལ་ཟླ་བ་ཞེས་ཆོ་འཕྲུལ་གནང་རྒྱུའི་ལོ་རྒྱུས་གྲས་བཤད་བཞིན་ཡོད། འདི་སྟོན་པའི་མཛད་པ་རྗེས་སུ་དྲན་རྒྱུའི་ཆོ་འཕྲུལ་སྨོན་ལམ་ཞེས་ཕལ་ཆེར་རྗེ་རིན་པོ་ཆེས་གཙོ་འདོན་གནང་བ་ཡིན་པ་འདྲ།”ཞེས་སོགས་ཀྱི་བཀའ་ཆོས་གནང་སོང་།།
གསར་འགོད་པ་བཀྲ་ཤིས་དོན་གྲུབ།


text:
བོད་ཀྱི་གསོ་རིག་སློབ་གྲྭ་ཐོག་མ།
སྤེལ་དུས 2017-08-28
ཡོང་ཁུངས། མཚོ་སྔོན་པོ་དྲ་བ།
རྩོམ་པ་པོ། ཚེ་རྡོར་གྱིས་བསྒྲིགས།
༄༅།།བོད་ཀྱི་གསོ་རིག་སློབ་གྲྭ་ནི། གཡུ་ཐོག་ཡོན་ཏན་མགོན་པོ་དགུང་ལོ་ལྔ་ང་ལྔ་པ། ཆུ་སྟིག་སྟེ་སྤྱི་ལོ་༧༦༢པའི་ལོ་དེར་ཀོང་པོ་སྨན་ལུང་དུ་བཙུགས། སྐབས་དེར་སློབ་མ་སུམ་བརྒྱ་ཙམ་བསྡུས་ཤིང་སློབ་གྲྭའི་དབུ་འཛིན་དང་། སློབ་དཔོན་གཉིས་ཀ་གཡུ་ཐོག་པས་གཅིག་ལྕོགས་གནང་། སློབ་སྦྱོང་གི་ཡུན་ཚད་ལོ་བཅུ་རེ་གཏན་འབེབས་གནང་སྟེ་སྨན་པ་གསར་ཐོན་རྣམས་ལ་སོ་སོའི་ཡོན་ཏན་གྱི་ཚད་གཞི་དང་བསྟུན་པའི་རིག་གནས་ཀྱི་ཐོབ་ཐང་གི་མིང་དུ་འབུམ་རབས་པ་དང་། རབ་འབྱམས་པ། དཀའ་བཅུ་པ། བསྡུར་ར་པ་བཅས་རིམ་བཞིར་ཕྱེས།
གཞན་ཡང་རྒྱུད་བཞིའི་ཆ་ལག་རེ་ཙམ་ཐོན་པ་རྣམས་ཀྱིས་སློབ་གྲྭ་བ་རྣམས་ལ་ཐུག་པ་སྐོལ་བ་དང་། གཡུ་ཐོག་པའི་བང་ཆེན་རྒྱུགས་པ་སོགས་ཀྱི་ཞབས་ཞུ་བསྒྲུབ་དགོས་པར་སྣང་། དུས་དེར་སྨན་པ་འབུམ་རམས་པ་ལྔ་བཅུ། སྨན་པ་རམ་འབྱམས་པ་ལྔ་བཅུ། སྨན་པ་དཀའ་བཅུ་པ་བརྒྱ་ཙམ་བྱུང་བ་དེ་དག་གིས་སློབ་གྲྭའི་ཐུགས་འགན་གཙོ་བོ་བཞེས་ཤིང་། དགུང་ལོ་རེ་ལྔ་པའི་སྐབས་སུ་རྗེས་གཡུ་ཐོག་པ་ཉིད་མདོ་ཁམས་དར་རྩེ་མདོ་བརྒྱུད་ནས་རྒྱ་ནག་སོགས་ལ་ཕེབས་ནས་འགྲོ་བ་ནད་པ་མང་པོའི་དོན་མཛད། སླར་ཀོང་པོ་སྨན་གྲྭ་ཕེབས་ཏེ་ཕྱོགས་མཐའ་དག་ནས་འོངས་པའི་གསོ་རིག་ལ་ཐོས་བསམ་བྱེད་པའི་སྨན་པ་སྟོང་ཕྲག་ཙམ་བྱུང་བ་དེ་རྣམས་ཀྱིས་ཞབས་ཞུ་ལ་བརྟེན་ནས་སྨན་གྱི་སློབ་གྲྭའི་འདུ་ཁང་ལྟ་ན་སྡུག་ཅེས་པ་བཏབ། སྨན་གྱི་བཀའ་གནད་སྐོར་ལ་བགྲོ་གླེང་མཛད་དེ་ཐེ་ཚོམ་གྱི་མདུན་རྒྱ་རྣམས་རེ་རེ་བཞིན་བཀྲོལ། བོད་ཀྱི་གསོ་བ་རིག་པ་ཞེས་སྙན་པའི་གྲག་པ་ཕྱོགས་མཐའ་དག་ན་ཁྱབ། ལྷག་པར་དུ་དབུལ་ཕོངས་ཀྱི་ནད་པ་རྣམས་ལ་སྔར་མེད་པའི་བརྩེ་བ་ཆེན་པོའི་གཟིགས་སྐྱོང་ཐོབ་པས་མཆོག་དམན་སྐྱེ་བོ་ཀུན་གྱིས་བཀུར་བསྟི་དང་བསྔགས་བརྗོད་ཐོབ། རྗེ་གཡུ་ཐོག་པས། གསོ་བ་རིག་པའི་རྒྱུན་འཛིན་གྱི་སློབ་བུ་རྣམས་ལ་གདམས་པ། ཁྱེད་རྣམས་རང་འདོད་ཁོག་འགྲས་སེར་སྣ་ངན་གཡོ་བོར་ལ། བྱང་ཆུབ་སེམས་ཀྱི་གཞི་བཟུང་། འགྲོ་བ་ནད་པའི་དོན་དུ་གཉེར། མཐོ་གྲོགས་དང་ཁེ་ཚོང་མ་བྱེད། ངན་སློང་མཐའ་ནས་སྐྱོངས། མི་ངོ་ཟས་ངོར་མི་ལྟ་བར་ནད་པ་ལ་ཕན་པའི་སྨན་དཔྱད་མཛོད། ཕྱོགས་ཆ་ཉེ་རིང་སྤོངས་ལ་ཀུན་ལ་ཕན་པའི་སྨན་པ་མཛོད། བདག་བཟུང་གི་གནས་མ་བརྟེན་པར་རྒྱལ་ཁམས་ཕྱོགས་མེད་འགྲིམས་ལ་ནད་པ་ཕྱོགས་མེད་ལྟོས། ཆེ་བཙུན་གྱི་བླ་སྨན་མ་བྱེད་པར་སྤྲང་ལོང་བརྩེ་བས་སྐྱོངས། ནག་ཆང་ཕྱོགས་སུ་མ་འདོད་པར་དཀར་གསུམ་ལྟོ་ལ་བསྟེན། རྟ་དྲེལ་ཞོན་པ་སྤོངས་ལ་ནད་པའི་བྲན་དུ་རྒྱུགས། མི་ཤེས་ཤེས་པར་མ་རློམས་རྒས་ཀྱང་སློབ་གཉེར་མཛོད། མི་སྲོག་ལ་ཚོད་ལེན་མ་བྱེད་མི་ཤེས་པ་ངོས་ལོངས། སྒོ་གསུམ་ཆོས་ལ་འབུལ་ལ་ཕྱི་མའི་ལམ་སྣ་ཟུངས། ཞེས་སོགས་སྨན་པའི་ཀུན་སྤྱོད་ཀྱི་སྐོར་ལ་བསླབ་བྱ་ལེགས་པོར་གནང་། དེ་ལྟར་གསོ་རིག་སློབ་གཉེར་པ་རྣམས་ཀྱིས་སྲུང་བྱའི་སྒྲིག་ཁྲིམས། སློབ་སྦྱོང་གི་ཡུན་ཚད། རང་གི་ཡོན་ཚད་དང་བསྟུན་པའི་ཐོབ་ཐང་གི་མིང་སོགས་གཏན་འབེབས་མཛད་དེ་ཐུན་མོང་སྤྱིའི་རྩ་འཛུགས་ཅན་གྱི་སློབ་གྲྭ་ཞིག་ཏུ་ཆགས།


text:
༢༠༡༧ ཟླ་ ༡༢ ཚེས་ ༨ རེེས་གཟའ་པ་སངས།
༄༅། །འདི་གར་ཚོགས་དྲུང་ལས་ཁུངས་ནས་བཏང་གནས་ནང་འཁོད་དོན། ཕྱི་ཟླ་ ༡༢ པའི་ཚེས་ ༧ ཉིན་བོད་མི་མང་སྤྱི་འཐུས་ཚོགས་གཙོ་བསོད་ནམས་བསྟན་འཕེལ་མཆོག་ནིའུ་ཡོག་ (New York) གནམ་ཐང་དུ་ཕེབས་འབྱོར་གནང་སྐབས་བོད་ཕྲུག་ན་གཞོན་རྣམས་ཀྱིས་གྲོ་སོ་ཕྱེ་མར་བཏེགས་པ་དང་། ཕྱོགས་མཚུངས་ཨ་རིའི་དོན་གཅོད་ལས་བྱེད་ཀུན་དགའ་བཀྲ་ཤིས་ལགས། བོད་རིགས་སྤྱི་མཐུན་ཚོགས་པའི་ཚོགས་གཙོ་དང་རྒྱུན་ལས། ཚོགས་པ་སྐྱིད་སྡུག་ཁག་གི་སྐུ་ཚབ་རྣམ་པ། བོད་མི་མང་ཚོགས་བཅས་ནས་ཕེབས་བསུ་སྣེ་ལེན་ཟབ་རྒྱས་ཞུས་གནང་འདུག
དེ་ཡང་ཕྱི་ཚེས་ ༨ ཉིན་རྒྱབ་རྒྱ་རིགས་གྲོགས་པོའི་ཚོགས་འདུ་ཐོག་མཉམ་ཞུགས་དང་གསུང་བཤད་གནང་རྒྱུའི་ལས་རིམ་དང་། ཕྱི་ཚེས་ ༩ ཉིན་ནིའུ་ཡོག་དང་ནིའུ་འཇར་སི་བོད་རིགས་སྤྱི་མཐུན་ཚོགས་པས་གོ་སྒྲིག་འོག་༧གོང་ས་མཆོག་ལ་ནོ་སྦེལ་ཞི་བདེའི་གཟེངས་རྟགས་འབུལ་བཞེས་ཀྱི་དུས་དྲན་མཛད་སྒོར་གསུང་བཤད་གནང་རྒྱུ། ཕྱི་ཚེས་ ༡༠ ཉིན་བོད་དོན་གདུང་སེམས་མཉམ་སྐྱེའི་གཞི་རྒྱ་ཆེ་བའི་ལས་འགུལ་ཐོག་མཉམ་ཞུགས་ཀྱིས་གསུང་བཤད་གནང་རྒྱུ།
ཕྱི་ཚེས་ ༡༡ ཉིན་ཨ་རིའི་རྒྱལ་ས་ཝ་ཤིང་ཊོན་ (Washington) དུ་ཕེབས་འབྱོར་གནང་རྒྱུ་ཡིན་པ་བཅས།


text:
ང་དགུ་ལོའི་སྔོན་ལ་སེ་ར་དགོན་པའི་གྲྭ་བ་བྱས་ཤིང་། རྗེས་སུ་རྒྱ་གར་གཞུང་གི་སོ་པ་དང་༧གོང་ས་མཆོག་རྒྱ་གར་ནང་བྲོས་བྱོལ་དུ་ཕེབས་སྐབས་སྐུ་སྲུང་བ་གནང་མྱོང་མཁན་དབང་འདུས་ལགས་ཐེངས་འདིར་སླར་ཡང་༧གོང་ས་མཆོག་ལ་མཇལ།
ཁ་སང་རྒྱ་གར་ཧིན་རྡུ་དུས་བབ་ཐོག་གནས་ཚུལ་སྤེལ་བ་ལྟར་ན། ཐེངས་འདིར་༧གོང་ས་ཏཱ་ལའི་བླ་མ་མཆོག་མོན་རྟ་དབང་དུ་ཁུལ་དུ་ཆོས་ཕྱོགས་ཀྱི་མཛད་འཕྲིན་སྐྱོང་སྐབས། ཁོང་ཉིད་ཐོག་མ་རྒྱ་གར་ལ་བྲོས་བྱོལ་དུ་འབྱོར་སྐབས་སྐུ་སྲུང་བ་བྱས་མྱོང་མཁན་སེ་ར་དགོན་པའི་གྲྭ་ཟུར་དབང་འདུས་ལགས་དང་ཐུག་འཕྲད་གནང་ཡོད།
དབང་འདུས་ལགས་ད་ལྟ་དགུང་ལོ་ ༩༠ ཡིན་པ་དང་། དེ་སྔོན་ལྷ་ས་སེ་ར་དགོན་པར་གྲྭ་བ་བྱས་མྱོང་བ་མ་ཟད། རྗེས་སུ་ཨ་རུ་ན་ཅཱལ་ནང་རྒྱ་གར་གཞུང་གི་སོ་པའི་ཕྱག་ལས་ཀྱང་གནང་ཡོད་པ་དང་། ༡༩༥༩ ལོའི་ཟླ་ ༤ པའི་ནང་༧གོང་ས་ཏཱ་ལའི་བླ་མ་མཆོག་བོད་ནས་རྒྱ་གར་ལ་བྲོས་བྱོལ་དུ་ཕེབས་ཏེ། མོན་རྟ་དབང་དུ་འབྱོར་སྐབས་ཁོང་གི་སྐུ་སྲུང་བ་བྱས་ཡོད་འདུག
ད་ལྟ་དབང་འདུས་ལགས་སོ་པའི་ལས་ཀ་ནས་རྒན་ཡོལ་ཞུས་ཡོད་པ་དང་། ཐེངས་འདིར་༸གོང་ས་མཆོག་ལ་མཇལ་ཁ་རག་སྐབས། ༸གོང་ས་མཆོག་གིས་ཁོང་ལ་ “ང་ཚོ་ཚེ་འདིར་ཡང་བསྐྱར་ཐུག་མ་ཐུབ་ཀྱང་། ཚེ་ཕྱི་མར་སླར་ཡང་མཇལ་ཡོང་།” ཞེས་གསུངས་ཡོད་འདུག དབང་འདུས་ལགས་ཀྱིས་འདས་པའི་གནས་ཚུལ་དྲན་གསོ་བྱས་ཏེ་བརྗོད་དོན། སྐབས་དེར་༸གོང་ས་མཆོག་ཉིན་གྲངས་ ༢༠ རིང་ཞབས་ཐང་དུ་ཕེབས་ཡོད་ཀྱང་། ད་དུང་འཛུམ་མདངས་མ་ཉམས་པར་རྒོད་བྲོ་བོ་གནང་གི་འདུག་ཟེར། དབང་འདུས་ལགས་ནང་པ་ཡིན་སྟབས། ཁོ་ལ་མཚོན་ན་༧གོང་ས་ཏཱ་ལའི་བླ་མ་མཆོག་ནི་ “ཁོ་རང་གི་དཀོན་མཆོག་”རེད།
༡༩༥༩ ལོར་སོ་མྱུལ་བའི་མགོ་ཁྲིད་ཀྱིས་༧གོང་ས་མཆོག་གི་མཉམ་དུ་འགྲོ་དགོས་ཟེར་སྐབས། རང་གི་རྐང་པར་འདར་སིག་རྒྱག་གི་འདུག་ཟེར། སྐབས་དེར་དབང་འདུས་ལགས་སུ་ཁྱད་ཆོས་གཞན་ཞིག་ཡོད་པ་ནི། ཁོ་རང་གིས་བོད་སྐད་ཤེས་ཀྱི་ཡོད་སྟབས། ༧གོང་ས་མཆོག་རྟ་དབང་ནས་འབུམ་སྡེ་ལར་ཕེབས་སྐབས། སོ་པའི་གོ་ཁྲིད་ཀྱིས་༧གོང་ས་མཆོག་གི་སྐུ་སྲུང་བ་གྲས་སུ་བདམས་ཡོད་འདུག
དབང་འདུས་ལགས་ཨ་རུ་ན་ཅལ་མངའ་སྡེའི་ནུབ་ཀཱ་མིང་རྫོང་ནས་རྐང་པ་བརྒྱབ་སྟེ་ལྷ་སར་གྲྭ་བ་བྱེད་དུ་ཕྱིན་ཡོད་པ་དང་། སེ་ར་དགོན་པར་གྲྭ་བ་བྱས་རྗེས་བོད་ཡིག་བོད་སྐད་སྦྱངས་ཡོད་པ་རེད། ཁོས་ “ ང་ ༡༩༤༢ ལོར་ལྷ་སར་འབྱོར་སོང་སྐབས། དགུང་ལོ་ ༥ ལ་ཕེབས་མ་ཐག་གི་ཕྲུ་གུ་ཞིག་༧གོང་ས་ཏཱ་ལའི་བླ་མའི་ཡང་སྲིད་དུ་ངོས་འཛིན་གནང་སྟེ་གཞུང་འབྲེལ་མཛད་སྒོ་ཚོགས་ཏེ་ལོ་གཉིས་ཏག་ཏག་ཕྱིན་འདུག” ཅེས་བརྗོད་སོང་། དབང་འདུས་ ༸གོང་ས་མཆོག་སྐུ་ན་ཕྲ་དུས་མཛད་སྒོ་སོགས་སུ་ཐེངས་ཁ་ཤས་ལ་མཇལ་མྱོང་ཡོད་འདུག རྗེས་སུ་ཁོ་རང་གིས་གྲྭ་བའི་འཚོ་བ་བསྐྱུར་ནས་སྐྱ་སར་བབ་སྟེ་སླར་རང་གི་ཁྱིམ་དུ་ལོག་ཡོད་འདུག
༡༩༥༤ ལོའི་གོང་དུ་ཁོང་གིས་སོ་པའི་ལས་ཀ་བྱས་ཏེ་བོད་ལ་ཐེངས་ཁ་ཤས་ཕྱིན་མྱོང་ཡོད་འདུག འོན་ཀྱང་། ༡༩༥༤ ལོར་རྒྱ་དཀར་ནག་བར་ཆིངས་དོན་ཚན་ལྔ་ (Panchsheel agreement)ཞེས་པ་བཞག་རྗེས། རྒྱ་གར་མཐའ་མཚམས་ནས་དམག་མི་ཕྱིར་འཐེན་དང་། དར་འཕྲིན་ལས་ཁུངས་དང་སོ་ལྟ་ཁང་། དམག་སྡེ་སོགས་ཉུང་དུ་བཏང་ཡོད་འདུག
དབང་འདུས་ལགས་ཀྱིས་ “༡༩༥༩ ལོར་རྟ་དབང་དུ་ངས་དགུང་ལོ་ ༢༤ ལ་ཕེབས་པའི་༸གོང་ས་མཆོག་ཐོག་མར་མཇལ་སྐབས་ལུས་ཀྱི་བ་སྤུ་ལྡངས་སོང་། འོན་ཀྱང་། ངས་རང་གི་ཚོར་བ་ལ་སྟངས་འཛིན་བྱས་ཏེ་༸གོང་ས་མཆོག་གི་སྐུ་ཕྱྭར་སྲུང་སྐྱོབ་བྱས་ཏེ་འབུམ་སྡེ་ལ་བར་དུ་ཕྱིན་པ་ཡིན།”ཞེས་ཟེར། ༸གོང་ས་མཆོག་འབུམ་སྡེ་ལར་འབྱོར་ཏེ་བདུན་ཕྲག་གཅིག་གི་རྗེས་ལ་ཨ་སམ་གྱི་ས་གནས་ཏེ་ཛི་པུར་བརྒྱུད་དེ་རྒྱ་གར་རྒྱལ་ས་ལྡི་ལི་གསར་པར་གནམ་གྲུ་ནས་ཆིབས་སྒྱུར་གནང་ཡོད།
དབང་འདུས་ལགས་ཀྱིས་སྐབས་དེར་ “༸གོང་ས་མཆོག་གིས་ངའི་ལག་པར་འཇུས་ཏེ་ང་ཚོ་སླར་ཡང་མཇལ་ཡོང་གསུངས་སོང་། སྐབས་དེ་ནས་ད་བར་ལོ་ངོ་ ༥༨ ཕྱིན་པ་རེད། ༢༠༠༩ ལོར་དཀོན་མཆོག་གི་ཐུགས་རྗེ་ལ་བརྟེན་ཏེ་༸གོང་ས་མཆོག་ལ་ཐེངས་གཅིག་མཇལ་བྱུང་། སྐབས་དེར་༸གོང་ས་མཆོག་གིས་ང་ལ་མ་འོངས་པར་ཡང་བསྐྱར་མཇལ་ཡོང་གསུངས་སོང་།” ཞེས་བཤད་སོང་།
དབང་འདུས་བདུན་ཕྲག་སྔོན་མའི་ནང་སླར་ཡང་༸གོང་ས་མཆོག་ལ་མཇལ་བའི་སྐལ་བ་ལྡན་ཡོད། ཁོས་ “ང་ད་ལྟ་རྒན་འཁོགས་ཆགས་ཚར་བ་རེད། འཇིག་རྟེན་འདིར་འཚོ་སྡོད་བྱེད་པའི་དུས་ཚོད་ཧ་ལམ་རྫོགས་ཚར་བ་རེད། འོན་ཀྱང་། ༸གོང་ས་མཆོག་གིས་ད་དུང་ངེད་གཉིས་མ་འོངས་པར་ཡང་བསྐྱར་ཞལ་མཇལ་ཡོང་བའི་རེ་བ་གནང་གི་འདུག ཚེ་འདི་ལ་མ་མཇལ་ཡང་། ཚེ་ཕྱི་མ་སླར་ཡང་མཇལ་གྱི་རེད་གསུངས་སོང་།”ཞེས་ཧ་ཅང་སྤྲོ་སྣང་ལྡན་པའི་ཐོག་ནས་བརྗོད་བྱུང་།


text:
Saturday, October 28, 2017
འདྲེ་ཡི་དུས་ཆེན་ཉིན་མོ།
དེ་རིང་ནི་རེས་གཟའ་སྤེན་པའི་ཉིན་མོ་ཡིན། ཉིན་མོ་འདི་ནི་ང་གནས་འདིར་འབྱོར་ནས་བཟུང་མི་བདུན་ཙམ་གྱི་རིང་དོན་གཉེར་ཅན་རྣམས་དང་ལྷན་དུ་ཞོགས་པ་ཆུ་ཚོད་བཅུ་ནས་བཅུ་གཅིག་བར་སྒོམ་བྱེད་རྒྱུ་དེ་ཡིན། དེ་རིང་སྒོམ་ལ་ཡོང་མཁན་མི་གྲངས་བཅུ་བདུན་ཙམ་ཞིག་འདུག མ་སྒོམ་པའི་གོང་དུ་ངས་ནམ་རྒྱུན་རང་ལུགས་བཀའ་བརྒྱུད་པའི་གནས་འགྱུ་རིག་གསུམ་སོགས་དཔེ་དང་སྦྱར་བས་གང་ཤེས་བཤད་ཁུལ་བྱེད་ཀྱི་ཡོད། སྒོམ་ཚར་བ་དང་ཕན་ཚུན་དྲི་བ་དྲིས་ལན་སོགས་བྱས་ནས་མི་མང་གི་འདོད་པ་ཡོངས་སུ་བཀང་། ང་ནི་སྔ་ནས་དུས་ཆད་བྱས་པ་ལྟར་དཔུང་པར་རྐམ་ཁབ་སར་སོང་། སྨན་པས་དཔུང་མགོ་དང་རྒྱབ་གཞུང་སོགས་ལ་ཁབ་རྩག་བྱས་ནས་ནང་དུ་འབྱོར། དེ་རིང་ནི་ཉིན་ལྟར་སྒོ་རྡུང་མཁན་ཆད་མེད་རེད། གང་ཡིན་ཟེར་ན་ཉིན་མོ་འདི་ནི་ཡེ་ཤུའི་ཆོས་ལུགས་ཡོངས་ཀྱི་འདྲེ་ཡི་དུས་ཆེན་སྲུང་གཙིའི་ཉིན་མོ་ཞིག་ཡིན། ལུས་སྲོལ་འདི་ནི་ཡོ་རོབ་སོགས་ནས་འཛམ་གླིང་གང་སར་ཁྱབ་བརྡལ་དུ་སོང་ནས་དེང་སང་རྒྱལ་ཁབ་མང་པོ་ཞིག་ནང་དུས་ཆེན་འདི་གལ་ཆེན་དུ་ངོས་འཛིན་བྱེད་ནས་སྲུང་གཙི་བྱེད་ཀྱི་ཡོད། ལྷག་པར་དུ་ཨ་རི་ནས་མཚན་མཐུན་ཆགས་སྤྱོད་ཅན་རྣམས་ཀྱིས་དུས་ཆེན་འདི་ཧ་ཅང་གལ་ཆེན་དུ་ངོས་འཛིན་བྱེད་ཀྱི་ཡོད། ཉིན་མོ་འདིར་དམིགས་བསལ་ཕྲུག་གུ་རྣམས་ལ་འདྲེ་གཟུགས་དང་འདྲེ་འབག་སོགས་གཡོགས་ནས་མི་ཚང་རེ་རེ་བཞིན་སྒོ་འགྲིམ་བྱེད་ནས་མངར་ཟས་འདྲ་མིན་སློང་བའི་ལུགས་སྲོལ་ཞིག་ཀྱང་ཡོད། ངས་ཀྱང་སྔ་ནས་གྲ་སྒྲིག་བྱས་པ་ལྟར་ཕྲུག་གུ་སྒོ་བརྡུང་རྣམས་མངར་ཟས་འདྲ་མིན་སྟེར་ནས་ཕན་ཀུ་རེ་རྩེད་མོ་སོགས་ཀྱང་བྱས།
Subscribe to: Post Comments (Atom)


text:
མི་དམངས་དྲ་བའི་འཕྲིན། ཟླ་5ཚེས་16ཉིན་རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་མི་དམངས་ཚོགས་ཁང་ཆེ་མོར་ཀྲུང་གོར“རྒྱུད་གཅིག་ལམ་གཅིག”གི་རྒྱལ་སྤྱིའི་མཉམ་ལས་མཐོ་རིམ་གླེང་སྟེགས་ལ་ཕེབས་པའི་སེར་ཝུའེ་ཡའི་ཙུང་ཐུང་ལ་བདམས་ཐོན་བྱུང་བའི་ཙུང་ལི་ཝུའུ་ཞེ་ཆི་དང་མཇལ་འཛོམས་གནང་བ་རེད།
ཞི་ཅིན་ཕིང་གིས་ཝུའུ་ཞེ་ཆི་སེར་ཝུའེ་ཡའི་ཙུང་ཐུང་ལ་བདམས་ཐོན་བྱུང་བར་བཀྲ་ཤིས་བདེ་ལེགས་ཞུས་ཤིང་། ཞི་ཅིན་ཕིང་གིས་མིག་སྔར་ཀྲུང་སེར་དབར་གྱི་ཆབ་སྲིད་ཐད་ཕན་ཚུན་ཡིད་ཆེས་རྒྱུན་ཆད་མེད་པར་ཆེ་རུ་ཕྱིན་པ་དང་། དངོས་སྒྲུབ་མཉམ་ལས་ལ་འབྲས་བུ་གཡུར་དུ་ཟ་བ་ཐོབ་ནས། ཕྱོགས་གཉིས་པོའི་འབྲེལ་བར་དབྱར་མཚོ་རྒྱས་པ་ལྟར་གྱི་འཕེལ་རྒྱས་ཀྱི་རྣམ་པ་མངོན་ཡོད། ཀྲུང་གོ་ཕྱོགས་ཀྱིས་སེར་ཝུའེ་ཡ་ཕྱོགས་དང་མཉམ་དུ་འགྱུར་མེད་ཀྱི་མཛའ་གྲོགས་ཟབ་ཏུ་གཏོང་བ་དང་། ཁྱབ་ཁོངས་ཁག་གི་མཉམ་ལས་ཕྱོགས་ཡོངས་ནས་གཏིང་ཟབ་ཏུ་གཏོང་བ། ཀྲུང་སེར་གྱི་ཕྱོགས་ཡོངས་ཀྱི་འཐབ་ཇུས་རོགས་ཟླའི་འབྲེལ་བ་འཕེལ་རྒྱས་མགྱོགས་པོ་འགྲོ་རྒྱུར་སྐུལ་འདེད་གཏོང་བ། ཆུ་ཚད་དེ་བས་མཐོ་བའི་ཐོག་འཁོར་སྐྱོད་བྱེད་པ་བཅས་ཀྱི་ཐོག་ནས་རྒྱལ་ཁབ་གཉིས་པོའི་མི་དམངས་ལ་བདེ་སྐྱིད་སྔར་ལས་ལྷག་པ་བསྐྲུན་འདོད་ཡོད་ཅེས་མཛུབ་སྟོན་གནང་བ་རེད།
ཞི་ཅིན་ཕིང་གིས་དུས་བབ་གསར་པའི་འོག་ཕྱོགས་གཉིས་པོས་རྒྱལ་ཁབ་གཉིས་པོའི་འཕེལ་རྒྱས་ཀྱི་འཐབ་ཇུས་འབྲེལ་མཐུད་བྱེད་མགྱོགས་སུ་གཏོང་བ་དང་ཕན་ཚུན་གྱི་དོ་ཁུར་གལ་ཆེན་ལ་བསམ་ཤེས་དང་ལྟ་རྟོག་བྱས་ནས་རྒྱལ་སྤྱི་དང་ས་ཁུལ་གྱི་ལས་དོན་ཁྲོད་ཀྱི་འབྲེལ་གཏུག་དང་མཉམ་ལས་ཟབ་ཏུ་གཏོང་དགོས་པ་དང་། གཉིས་ཕན་མཉམ་ལས་ཟབ་ཏུ་བཏང་སྟེ་ཕྱོགས་གཉིས་པོའི་འབྲེལ་བ་འཕེལ་རྒྱས་གཏོང་ཆེད“སྒུལ་ཤུགས་ཨ་མ”མུ་མཐུད་བསྣན་ནས་གཙོ་གནད་རྣམ་གྲངས་མཉམ་ལས་བྱ་རྒྱུར་སྐུལ་འདེད་གཏོང་དགོས། ཀྲུང་གོ་ཕྱོགས་ཀྱིས་སེར་ཝུའེ་ཡ་ཕྱོགས་དང་མཉམ་དུ་ཕྱོགས་མང་ཞུགས་པའི་སྤྱི་ཚོགས་ཀྱི་རིག་གནས་སྣང་ཚུལ་སྣ་ཚོགས་ཀྱི་སྤེལ་རེས་རྣམ་པ་ཞིག་གཏོད་འདོད་ཡོད། སེར་ཝུའེ་ཡ་ཕྱོགས་ནས་སྣེ་ཁྲིད་དེ་ཀྲུང་གོ་དང་ཡོ་རོབ་དབུས་ཤར་རྒྱལ་ཁབ་ཀྱི་འགྲིམ་འགྲུལ་གྱི་རྨང་གཞིའི་སྒྲིག་བཀོད་ཀྱི་མཉམ་ལས་ལྟེ་གནས་བསྐྲུན་རྒྱུར་ཀྲུང་གོ་ཕྱོགས་ཀྱིས་རྒྱབ་སྐྱོར་བྱ་རྒྱུ་ཡིན་ལ། ཀྲུང་གོ་དང་ཡོ་རོབ་དབུས་ཤར་རྒྱལ་ཁབ་ཀྱི་རྨང་གཞིའི་སྒྲིག་བཀོད་འཛུགས་སྐྲུན་དང་། ནུས་རྒྱུ། སློབ་གསོ། སྤྱི་ཚོགས་ཀྱི་རིག་གནས་སྣང་ཚུལ་སྣ་ཚོགས་སོགས་ཁྱབ་ཁོངས་ཀྱི་མཉམ་ལས་ཁྲོད་སེར་ཝུའེ་ཡ་ཕྱོགས་ཀྱིས་ནུས་པ་དེ་བས་ཆེ་བ་འདོན་སྤེལ་བྱ་རྒྱུའི་རེ་བ་ཆེན་པོ་བྱེད་ཀྱི་ཡོད་ཅེས་ནན་བཤད་གནང་བ་རེད།
ཝུའུ་ཞེ་ཆི་ཡིས་སེར་ཝུའེ་ཡ་ནི་ཀྲུང་གོའི་གྲོགས་པོ་བློས་ཐུབ་དང་བློས་འགེལ་ཆོག་པའི་རོགས་ཟླ་ཞིག་ཡིན། “རྒྱུད་གཅིག་ལམ་གཅིག”གི་རྒྱལ་སྤྱིའི་མཉམ་ལས་མཐོ་རིམ་གླེང་སྟེགས་ལ་ཞུགས་པ་དེ་ལས་སེར་ཝུའེ་ཡར་ཕན་པ་ཆེན་པོ་ཐོབ་ཡོད། “རྒྱུད་གཅིག་ལམ་གཅིག”འཛུགས་སྐྲུན་བྱེད་པ་དེ་ལས་སེར་ཝུའེ་ཡ་དང་ཀྲུང་གོ་འབྲེལ་མཐུད་དམ་ཟབ་ཐུབ་ནས་སི་མའེ་ཏའེ་ལེ་ཝོ་ངར་ལྕགས་བཟོ་གྲྭ་སོགས་རྒྱལ་ཁབ་གཉིས་པོའི་གཙོ་གནད་མཉམ་ལས་རྣམ་གྲངས་ལ་ཕན་འབྲས་ཡག་པོ་ཐོན་རྒྱུ་རེད་ཅེས་གསུངས་པ་རེད།


text:
རྒྱ་གར་དགེ་རྒན་ཚོས་རང་གི་གནའ་བོའི་ཤེས་ཡོན་གོང་འཕེལ་གཏང་རྒྱུར་དགོངས་པ་བཞེས་དགོས་པའི་ལམ་སྟོན་མཛད་སོང་།
བོད་མིའི་བླ་ན་མེད་པའི་དབུ་ཁྲིད་༸གོང་ས་༸སྐྱབས་མགོན་ཆེན་པོ་མཆོག་གིས་དེ་རིང་སྔ་དྲོ་ National Teachers Congress རྒྱ་གར་རྒྱལ་ཡོངས་དགེ་རྒན་ལྷན་ཚོགས་ཐེངས་གཉིས་པའི་ཐོག་ཕེབས་པའི་དགེ་རྒན་ཆིག་སྟོང་ཡས་མས་སྐོར་ཞིག་ལ། དེང་དུས་ཀྱི་རྒྱ་གར་སྤྱི་ཚོགས་འདིའི་ནང་རང་གི་གནའ་བོའི་ཤེས་ཡོན་ཕྱུག་པོ་དེ་གོང་འཕེལ་གཏང་རྒྱུར་དགོངས་པ་བཞེས་དགོས་པའི་ལམ་སྟོན་བསྩལ་སོང་། ཚོགས་ཆེན་དེ་ནི་དེ་རིང་སྔ་ཐོག་རྒྱ་གར་Maharashtra མངའ་སྡེའི་གྲོང་ཁྱེར་Pune ནང་དུ་རྟེན་གཞི་བྱས་པའི་MIT WPU གཙུག་ལག་སློབ་གཉེར་ཁང་དུ་དབུ ...


text:
Friday, June 2, 2017
བྷོ་སི་ཊོན་འགྲུལ་བཞུད་སྐབས་སུ་ཚོར་སྣང་།
འདས་ལོ་བདུན་ཙམ་གྱི་རིང་ས་གནས་འདིར་ཆོས་ཕྱོགས་ཀྱི་བྱེད་སྒོ་འགའ་ཞིག་གི་ཆེད་དུ་ཕལ་ཆེར་ལོ་ལྟར་ཡོང་གི་ཡོད། དེ་ནི་ངོས་ཀྱི་འབྲལ་དུ་མེད་པའི་སྙིང་ནས་བརྩེ་བའི་ཨ་མ་ཡེ་ཤེས་དང་། ཕ་དཀོན་མཆོག་དཔལ་བཟང་ནང་མིའི་ཆེད་དང་། མ་ཟད་ས་གནས་འདིར་ང་ཡི་ཆོས་གྲོགས་Ed Hardy ཆོས་མིང་དུ་ཀརྨ་ཤེས་རབ་ཀྱིས་གོ་སྒྲིག་གིས་ཆོས་བཤད་འགའ་ཡི་ཞོར་དུ་ཡོང་བ་ཡིན། ཀརྨ་ཤེས་རབ་ནི་ཉིས་སྟོང་བརྒྱད་ལོར་ཨ་རིའི་མངའ་སྡེ་ཝི་སི་ཀོན་སེའུ་རྒྱལ་ས་Madison ནས་༧གོང་ས་སྐྱབས་མགོན་ཆེན་པོའི་གསུངས་ཆོས་སྐབས་སུ་ངོ་ཤེས་དེ་ནས་བཟུང་སྟེ་ངེད་གཉིས་ཕན་ཚུན་ཆོས་གྲོགས་སུ་གྱུར་བ་མ་ཟད་ངོས་ཀྱི་མདུན་ནས་སྐྱབས་འགྲོའི་སྡོམ་པ་ཞུས་ཤིང་ཆོས་མིང་དུ་ཀརྨ་ཤེས་རབ་ཟེར། ཀརྨ་ཤེས་རབ་ནི་ཡེ་ཤུའི་ཆོས་ལུགས་རིས་མེད་ཀྱི་ཆོས་བཤད་མཁན་ཡིན་ཀྱང་ཁོ་རང་ནང་གི་ཉམས་ལེན་ཚང་མ་ནང་ཆོས་ཡིན། དུས་དེ་ནས་བཟུང་སྟེ་ཁོང་ནས་ས་གནས་འདིར་ལོ་ལྟར་རེ་ཞིག་ཁོ་རང་གི་ཡེ་ཤུའི་ལྷ་ཁང་church ནང་དུ་ང་ལ་ཆོས་བཤད་ཀྱི་གོ་སྒྲིག་བྱེད་ཀྱི་ཡོད།
ཀརྨ་ཤེས་རབ་བརྒྱུད་ནས་བོད་པའི་ཨ་མ་ཡེ་ཤེས་དང་དཀོན་མཆོག་དཔལ་བཟང་ནང་མི་གཉིས་ཀྱང་མི་གཅིག་བརྒྱུད་ནས་མི་བརྒྱས་ཁ་ཟས་རག་ཞེས་པའི་དཔེ་ལྟར་ངོ་ཤེས་སུ་གྱུར། ཕ་དཀོན་མཆོག་དཔལ་བཟང་ལགས་ནི་ཨ་རིའི་བྷོ་སི་ཊོན་བོད་རིགས་ཐོག་མ་དེ་ཡིན་སྐད་འདུག ལོ་འགའ་ཡི་གོང་ཨ་མ་ཡེ་ཤེས་ཀྱི་གཅུང་མོ་འདས་གྲོངས་སུ་གྱུར་པའི་སྐབས་སུ་ང་ནི་སྟེས་དབང་གིས་རོ་སྔས་ཞེ་དགུའི་བླ་མ་བྱེད་དགོས་བྱུང་། ངོས་ཀྱི་སྐྱེ་ཡུལ་ཁམས་པའི་ལུགས་སྲོལ་ལ་མི་འདས་གྲོངས་སུ་གྱུར་པའི་སྐབས་སུ་འཕོ་བ་རྒྱག་མཁན་དང་བདུན་ཚིག་ཞེ་དགུའི་བླ་མ་ནི་ཤི་གསོན་གཉིས་ཀའི་ངོས་ནས་ཧ་ཅང་གལ་ཆེན་ཞིག་ཏུ་གཙི་སྲོལ་ཡོད། དུས་དེ་ནས་བཟུང་སྟེ་ཨ་མ་ཡེ་ཤེས་ཀྱི་ནང་མི་འདི་ནི་ཆོས་དམ་ཚིག་གི་འབྲེལ་བ་ཟབ་ཅིང་། ཧ་ཅང་སེམས་ཐག་ཉེ་བའི་གཡར་པོའི་ལུང་པ་འདིའི་ནང་དུ་ལས་ཀྱིས་རྙེད་པའི་ཁྱིམ་ཚང་གཉིས་པ་ལྟ་བུ་ཞིག་ཏུ་གྱུར། ཨ་མ་ཡེ་ཤེས་ལགས་ནི་ཆོས་པ་རྣམ་དག་ཞིག་ཡིན་པ་མ་ཟད་སེམས་བཟང་། ཡ་རབས། ཚུགས་ཐུབ། མེད་ན་ཐབས་མེད་མི་ཚང་གི་ཨ་མ་མཆོག་ཏུ་གྱུར་པ་ཞིག་ཀྱང་ཡིན། ཕ་དཀོན་མཆོག་དཔལ་བཟང་ནི་ཆོས་པ། སེམས་བཟང་། དྲང་པོ། ཁ་ཐུག། ཧ་ཅང་སེམས་པ་སྤྲོ་སྣང་ཅན་གྱི་མི་ཡ་རབས་ཞིག་ཀྱང་ཡིན། ཁོ་རང་གཉིས་ཀྱི་བུ་མོ་གཉིས་དང་ནང་མི་ཡོངས་རྫོགས་སེམས་བཟང་ཡ་རབས་ཤ་སྟག་རེད་འདུག བུ་མོ་བསྟན་ལྷའི་བུ་ཆུང་བློ་རྣམ་ནི་ལོ་གཅིག་ལྷག་ལས་ཕྱིན་མེད་ཀྱང་བོད་ཀྱི་མཆོད་ཆས་དང་ཐང་སྐུ་སོགས་ལ་ཧ་ཅང་དགའ། ལྷག་པར་དུ་ཌཱ་མ་རུ་དང་དྲིལ་བུ་བཀྲོལ་རྒྱུ་དང་འཛིན་རྒྱུ་ནི་ཁོ་རང་གི་ཆེས་དགའ་ཤོས་ཀྱི་རྩེད་ཆས་དེ་ཡིན། གང་ལྟར་བག་ཆགས་བཟང་པོ་ཅན་གྱི་ཕྲུ་གུ་ཞིག་ཡིན་པ་ཐག་ཆོད་འདུག། ང་ནི་སྤྱིར་ཕ་ས་དང་ལྷག་པར་ཁྱིམ་ཚང་ཁ་བྲལ་དུ་གྱུར་ནས་འདས་པའི་མི་ལོ་ཉི་ཤུའི་རིང་ལ་རྒྱ་གར། བལ་ཡུལ། ཨ་རི་སོགས་གཡར་པོའི་རྒྱལ་ཁབ་མང་པོ་ཞིག་ནང་དུ་བོད་རིགས་ཀྱི་སློབ་མ་དང་གྲོགས་པོ་སོགས་མང་དག་ཞིག་ཡོད་ཀྱང་ང་ནི་ཨ་མ་ཡེ་ཤེས་ལགས་ཀྱི་མི་ཚང་འདིའི་ནང་དུ་ག་དུས་སླེབས་ཀྱང་ཕྱི་སྡོད་གཡར་པོའི་ལུང་པར་ཁྱིམ་ཚང་གཉིས་པའི་ཚོར་བ་དམིགས་བསལ་ཞིག་ཡོང་གི་ཡོད། ། ལྷག་པར་དུ་ངོས་ཀྱི་ཁ་ཟས་ཆེས་དགའ་ཤོས་ཟྭ་ཐུག་དང་སྲོལ་རྒྱུན་བོད་ཟས་བྲོ་བཅུད་དང་ལྡན་པ་རྣམས་ཁ་ལ་ཞིམ། འགྲོ་ཁར་དབྱར་རྒུན་གྱི་དངུལ་ལེན་དང་སྟོད་ཐུང་མ་ཟད་ལོ་ལྟར་ཕ་མ་གཉིས་རྒྱ་གར་རྡོ་རྗེ་གདན་གནས་སྐོར་སྐབས་སུ་ཉོས་པའི་ཐང་སྐུ་ཕྲེང་བ་ལག་འཁོར་སོགས་རྔན་པ་ཁྱོག་ཚད་གནང་། མི་ཡི་རིན་ཐང་ངོ་མ་ནི་སེམས་ཀྱི་བརྩེ་བ་དེ་ཡིན་སྟབས་ངས་ནི་མི་ཚང་འདིར་ང་ཡི་བརྩེ་བ་ཡོད་ཚད་དེ་དྲིན་བཟོའི་ཆེད་དུ་འབུལ་འདོད་བྱུང་།
ལོ་རེ་ཐེངས་མ་རེ་མཉམ་འཛོམས་སྐབས་སུ་སྤྲོ་སྐྱིད་ལྡན་པའི་ཁྱིམ་ཚང་འདིས་ཟས་གོས་གནས་མལ་དང་ཕར་བསྐྱལ་ཚུར་ལེན་སོགས་བཅོས་མིན་གྱི་དུང་སེམས་དང་སྦྲག་སྣེ་ལེན་ཟབ་རྒྱས་གནང་བར་སྙིང་ཐག་པ་ནས་བཀའ་དྲིན་ཆེ།། ཡབ་ཡུམ་ཁྱེད་གཉིས་གཙོས་ནང་མི་ཡོངས་ལ་ངས་སྨོན་ཚིག་འདིས་དེ་རིང་གི་ཉིན་ཐོ་དེ་མཇུག་བསྡུ་བ་ཡིན།
།གནས་སྐབས་སུ་ཡང་འགལ་རྐྱེན་མཐའ་དག་ཞི་། །མཐུན་རྐྱེན་ཚེ་དང་དཔལ་འབྱོར་རྒྱས་པ་དང་།
།ཆོས་བཞིན་སྤྱོད་པའི་གྲོགས་དང་ལྷན་ཅིག་ཏུ། །བསམ་པའི་དོན་ཀུན་འགྲུབ་པའི་བཀྲ་ཤིས་ཤོག
།ནད་མེད་ཚེ་རིང་ཡོང་བའི་བཀྲ་ཤིས་ཤོག །ཅི་བསམ་ཡིད་བཞིན་འགྲུབ་པའི་བཀྲ་ཤིས་ཤོག
།བདེ་སྐྱིད་ཕུན་སུམ་ཚོགས་པའི་བཀྲ་ཤིས་ཤོག །མཐར་ཐུག་སངས་རྒྱས་ཐོབ་པའི་བཀྲ་ཤིས་ཤོག།
Subscribe to: Post Comments (Atom)